SABA Championship:3vana match in Lanka athunves Raajje ah naakaamiyaabu - vNews.mv\nދުބާއީގައި ގައުމީ ބާސްކެޓްބޯޅަ ޓީމުން ކުރިއަށްގެންދިޔަ ކޭމްޕުގެ ތެރެއިން- ފޮޓޯ:- ޓުވިޓާ / އަހްމަދު މަހްލޫފް\nސާބާ ޗެމްޕިއަންޝިޕް: ތިންވަނަ މެޗުން ލަންކާ އަތުންވެސް ރާއްޖެއަށް ނާކާމިޔާބު\nއައްފާން މުހައްމަދު 18 November 2021, 12:59\nބަންގްލަދޭޝްގެ ވެރިރަށް ޑާކާގައި މިހާރު ކުރިއަށްދާ ސައުތް އޭޝިއަން ބާސްކެޓްބޯޅަ މުބާރާތް (ސާބާ)ގެ ހަވަނަ މުބާރާތުގައި ރާއްޖެއިން ކުޅުނު ތިންވަނަ މެޗުގައި، އަވަށްޓެރި ސްރީލަންކާ އަތުން ބަލިވެއްޖެއެވެ.\nބުރާސްފަތި ދުވަހު ހެނދުނު ކުޅުނު މިމެޗުން ރާއްޖެ ބަލިވީ 45-77 ޕޮއިންޓުންނެވެ.\nމެޗުގެ އެންމެ ކުރީކޮޅު ރާއްޖެ ޓީމުން ރަނގަޅަށް ކުޅުނު ނަމަވެސް، ލަންކާ ޓީމުން ވަނީ މަޑުމަޑުން ގޭމުގެ ތެރެއަށްވަދެ މެޗުގެ ކޮންޓްރޯލް ނަގާފައެވެ. މިމެޗުގެ ފުރަތަމަ ކުއާޓަރ ލަންކާ އިން ކާމިޔާބުކުރީ 8-21 ޕޮއިންޓުންނެވެ. އެހެންނަމަވެސް ދެވަނަ ކުއާޓަރ ގައި ރާއްޖެއިން އެޓޭކިންގ ގޭމެއް ކުޅުމެއް މަސައްކަތް ކޮށްފައިވާއިރު ރާއްޖެ ޓީމުން ވަނީ މިކުއާޓަރ ގައި 15 ޕޮއިންޓު ހަދާފައެވެ. މި ކުއާޓަރ ލަންކާ ނިންމާލީ 23-43 އިން ކުރީގައި އޮވެގެންނެވެ.\nތިންވަނަ ކުއާޓާގައި ލަންކާއިން ވަރަށް ބޮޑަށް މެޗުގެ ކޮންޓްރޯލް ހޯދިއިރު މިކުއާޓަރ ލަންކާއިން ނިންމާލީ ރާއްޖެއަށްވުރެ ދެގުނަ ބޮޑު ނަތީޖާއަކާއި އެކުއެވެ. އެގޮތުން މި ކުއާޓަރ ނިމުނީ 32-60 އިން ލަންކާ ކުރީގައި އޮވެގެންނެވެ.\nމިހާތަނަށް ރާއްޖެއިން މި މުބާރާތުގައި ތިންމެޗު ކުޅެފައިވާއިރު އަދި މޮޅުވެފައެއް ނުވެއެވެ. ފުރަތަމަ މެޗުގައި ސަރަހައްދީ ގަދަބާރު އިންޑިއާ އަތުން 31-88 ޕޮއިންޓު ބަލިވިއިރު ދެވަނަ މެޗުގައި ބަންގްލަދޭޝް އަތުން ބަލިވީ 65-86 ޕޮއިންޓުންނެވެ.\nމި ފަހަރުގެ މުބާރާތާ ރާއްޖެ ކުރިމަތިލާފައިވަނީ މުޅިން ދިވެހި ކޯޗުންގެ ޓީމަކާއެކުއެވެ. އެގޮތުން ގައުމީ ޓީމުގެ ކޯޗުގެ މަގާމު ފަހަކަށް އައިސް ބާސްކެޓުބޯޅައިގައި ވިދަމުން އަންނަ ކޯޗު އިލްޔާސް އިބްރާހިމް (އިއްލެ) ފުރަމުން އަންނައިރު، އިއްލެ އާއެކު އެސިސްޓަންޓް ކޯޗުންގެ ގޮތުގައި ހަރަކާތްތެރިވަނީ ގައުމީ ބާސްކެޓްބޯޅަ ޓީމުގެ ކުރީގެ ކެޕްޓަން މުޙައްމަދު ޒިލާލް (ޒިލާ) އާއި، ކުރީގެ ބާސްކެޓްބޯޅަ ތަރި އަލީ ފަޒްލީ އަދި މުޙައްމަދު ނަސީރެވެ.\nބާސްކެޓްބޯޅަ ގައުމީ ޓީމް ސައުތު އޭޝިއަން ބާސްކެޓްބޯލް އެސޯސިއޭޝަން ޗެމްޕިއަންޝިޕް ކުޅިވަރު


Covid Vaccine Hoadhan Israel Gai Raajje In Edhunukan Adhi Engifaeh Neh - Mabrook - Vaguthu\nމަބްރޫކް އެންއީއޯސީގެ ނޫސްވެރިންގެ ބައްދަލުވިުމުގައި ވާހަކަދައްކަވަނީ: ފޮޓޯ ރައީސް އޮފީސް\nކޮވިޑް-19 އިން ދިފާއުވުމަށް ވެކްސިން ހޯދުމަށް ދިވެހިރާއްޖެ އިން އިސްރާއީލް ސަރުކާރުގައި އެދިފައި އޮތްކަމުގެ މައުލޫމާތު އަދި މިހާތަނަށް ލިބިވަޑައިގެންފައި ނެތް ކަމަށް ރައީސް އޮފީހުގެ ތަރުޖަމާން މުހައްމަދު މަބްރޫކް އަޒީޒް ވިދާޅުވެއްޖެއެވެ.\nމަބްރޫކް މިހެން ވިދާޅުވީ އިސްރާއީލުން ކޮވިޑް ވެކްސިން ފޯރުކޮށްދޭ ގައުމުތަކުގެ ތެރޭގައި ރާއްޖެ ހިމެނޭ ކަމަށް އިސްރާއީލްގެ މީޑިއާ އިން ރިޕޯޓް ކޮށްފައިވާތީ ނޫސްވެރިޔަކު މިރޭ ކުރި ސުވާލަކަށް ޖަވާބު ދެއްވަމުންނެވެ.\nމަބްރޫކް ވިދާޅުވީ ކޮވިޑް ވެކްސިން އިސްރާއީލުން ހޯދަން ރާއްޖެ އިން އެދުނުކަން އޭނާ އަށް އެނގިވަޑައިނުގަންނަވާ ކަމަށާއި ނަމަވެސް އިތުރު މައުލޫމާތު ސާފުކޮށްދިނުމަށް ފަހު ފުރިހަމަ ޖަވާބެއް ދެއްވާނެ ކަމަށެވެ.\nހެލްތު މިނިސްޓަރ އަހްމަދު ނަސީމަކީ ރައީސް ނަޝީދުގެ ވެރިކަމުގައި ފޮރިން މިނިސްޓަރުކަމުގައި ހުންނެވިއިރު އިސްރާއީލާއި އެކު ގާތް ގުޅުމެއް ބޭއްވެވި ބޭފުޅެކެވެ. އޭނާ އަކީ އިސްރާއީލަށް ޒިޔާރަތެއް ކުރެއްވި ރާއްޖޭގެ ފުރަތަމަ ފޮރިން މިނިސްޓަރެވެ.\nއިސްރާއީލުން ބުނެފައިވާ ގޮތުގައި އެގައުމުން ގަނެފައިވާ ކޮވިޑް ވެކްސިންތަކުގެ ތެރެއިން މިލިއަނެއްކާ ޑޯޒްގެ ވެކްސިން 19 ގައުމަކަށް ބަހާލުމަށް ވަނީ ނިންމާފައެވެ. ވެކްސިން ފޯރުކޮށްދޭ ގައުމުތަކުގެ ތެރޭގައި އިޓަލީ، ޗާޑް، ޗެކްރިޕަބްލިކް، ހޮންޑިއުރަސް، ހަންގޭރީ އަދި މޮރިޝަސް ވެސް ހިމެނެއެވެ. މީގެ ތެރެއިން ބައެއް ގައުމުތަކުން ވަނީ ވެކްސިން ފޯރުކޮށްދިނުމަށް އިސްރާއީލް ސަރުކާރުގައި ރަސްމީކޮށް އެދިފައެވެ.\nއިސްރާއީލުން ބުނެފައި ވަނީ އެގައުމުން އެކި ގައުމުތަކަށް ހަދިޔާ ކުރާނީ މޮޑާނާގެ ވެކްސިން ކަމަށެވެ.\nއިސްރާއީލުން މިހާތަނަށް ވަނީ ގިނަ އަދަދެއްގެ މީހުންނަށް ވެކްސިން ދީފައެވެ. ވެކްސިން އާބާދީގެ ބޮޑު ބަޔަކަށް ދީފައި ވާތީ އިސްރާއީލުން ކޮވިޑަށް ފައްސިވާ މީހުންގެ އަދަދު މިހާރު ވަނީ ވަރަށް ބޮޑަށް މަދުވެފައެވެ. ކޮވިޑުން ރައްކާތެރިވުމަށް އަޅާފައިވާ ބައެއް ފިޔަވަޅުތަކަށް ވެސް އިސްރާއީލްގައި މިހާރު ވަނީ ލުއިތައް ދީފައެވެ.\n20000 އަހަރު ކުރިން ކޮރޯނާވައިރަސްގެ ބަލިމަޑުކަމެއް ފެތުރިފައިވޭ!\nމެއި 16, 2021 23:17\nމީނައަށް ދުވަހަކުވެސް ކަމެއް އިނގޭ ކަމަކަށް ނުވާނެ. ދެން އިރުކޮޅަކުން ބަލައިލާއިރު އޮންނާނެ ކޮންމެވެސް ބޮޑު ދޮގެއް ހަދައިގެން އެ ފަޅާ އަރައިގެން.\nމެއި 17, 2021 10:55\nމަބުރޫކު ނޫސްކޮންފަރެންސްގައި ބުނި ފޮރިންމިނިސްޓްރީން ޔަގީންކަންދޭކަމަށް ވެކްސިން ހޯދަން އިޒުރޭލުގަ ނޭދޭކަމަށް. ސާނީ ތި ހުންނެވީ ކިހިނެއްވެފަތޯ.ތީތޯނުސްވެރިކަމަކީ. މިކޮމެންޓް ނުޖަ ހާނެކަންވެސް އެގޭ އެކަމަކު ދޮގުހަދައިގެން ލިބޭ ފާފައަކުން ސަލާމަތެއްނުވާނެ އެގޭތޯ.\nމެއި 16, 2021 23:33\nބަދަލުދިނުންނޫން އެއްވެސްކަމެއް ނޭންގޭނެ\nމެއި 16, 2021 23:48\nމަބްރޫކު ނޫސްވެރިންކުރާސުވާލުތަކަށް ފުރިހަމަޔަށް ޖަވާބުދޭން ފަސްޖެހުމަކީތިމާގެއިތުބާރު ރައްޔިތުންގެކުރިމަތީގައި އިތުބާރިގެއްލޭނެކަމެއް ކުރިޔަށްއޮތްތަނުގައި އިތުރުވިސްނުމަކަށް ދިއުންރަނގަޅު\nމެއި 16, 2021 23:49\nކަލެއަކަށް ނޭނގޭނެ އެނގެންވާ ކަމެއް. ނޭނގޭ ކަންކަން އެނގިގެން އުޅެނީ. ވެންޓިލޭޓަރު އަންނަނީ އަންނަނީ ކީއިރު އެއިން ވައްކަން ކުރަމުން ދިޔަކަން އެނގުނުތަ؟ ކޮބާ އަންނަނީ އަންނަނީ ގޮވި ވެންޓިލޭޓަރު!\nމެއި 17, 2021 00:30\nމެއި 17, 2021 00:36\nކޮވިޑް ވެކްސިން ހޯދުމަށް ނަތަންޔާހޫ އަދުރޭ ނުގުޅާކަން ކަށަވަރު ކޮށްދޭން ޖެހޭ !\nމެއި 17, 2021 00:41\nކަލޭމެންނަށް އިނގޭ އެއ އް ޗެ އް އޮވޭތަ؟ ގަ އުމު ފުނޑިގެން ދިޔަ އިރު ވެސް. އޭނ؟؟؟؟\nމެއި 17, 2021 02:53\nއެނގޭނެ އެމް ޑީ ޕީ އަކީ ޔަހޫދީ ލާދީނީ ބާޣީ ވަގު ފިތުނަ ޕާރޓީއެއް\nމެއި 17, 2021 03:45\nމެއި 17, 2021 04:59\nނޭގެޔޭ ބުނާކަންތައްތަކަކީ އާންމުކޮށް އެނގޭ އެކަމަކު ހާމަކުރަން ބޭނުން ނުވާ ކަނތައްތައް. އަހަރެމެންގެ މުސްލިމް އަޚުންނާއި އުޚުތުންނަށް އަނިޔާ ކުރާބައެއްގެ އެއްވެސް އެއްޗެއް އަހަރެމެން ބޭނުމެއްނޫން.\nފާތުމަ އެޅި މިސްކިތް ހުޅުމާލެ\nމެއި 17, 2021 05:31\nތިބުނާ އެމްޑީޕީ އެއ އް ވެސް ވެރިކަމަށް އާދެވުނީ ރަ އްޔިތުން ތަކެ އް ވޯޓް ލަ އި ގެން.. އެހެން ވީމާ އިސް ތި އުފާ އަށް ގޮވުމުގެ ބޭނުމަކީ ކޮބާ...5 އަހަރު އށް މަޑުކުރުން އޮތީ... ބަގާވަތަކީ ސަރުކާރު ބަދަލު ކުރަން އޮތް ހަ އްލެ އް ނޫން\nމެއި 17, 2021 07:31\nވޯޓް ވަގުން. ވޯޓް އޮޅުވާލައިގެން ވެރިކަމަށް އާދެވުނީ. ވަކި ފަސޭހައިން ވެރިކަން ކުރެވޭތަ އެބަ؟\nމެއި 17, 2021 08:48\nމަބްރޫބް! ކޮބާތޯ ކޮވިޑްގެ ހާލަތު ޤައުމުގައި ދެމި އޮތްކަމަށްވަންޏާ ދެއްވާނެކަމަށް ވަޢުދުވި އެލަވަންސް ! ބެންކްތަކުން ރައްޔިތުން ފެލަނީ! އިނގޭތޯ!\nމެއި 17, 2021 08:51\nނޭގެންޏާ އިސްތިއުފާ ދީފަ ގޭގަ ހުރެބަލަ ނިކަން\nމެއި 17, 2021 08:53\nޢެތަނުން އެއްވެސް އެއްޗެއް އެތެކުރި ބަޔަކަށް ވެސް ހަލާކު ހުރި


މުސްލިމުން ދިރިތިއްބާ އަންދަމުންގެންދާ ޕައިލަޓަކު މަރައިފި މީހަކަށް 100 ރަނުގެ ދީނާރު ހަދިޔާކުރަނީ – ۞ Haqqu.info\nމުސްލިމުން ދިރިތިއްބާ އަންދަމުންގެންދާ ޕައިލަޓަކު މަރައިފި މީހަކަށް 100 ރަނުގެ ދީނާރު ހަދިޔާކުރަނީ\n05/02/2015 01/05/2015 ޙައްޤު ނިއުސް ޓީމް\nޝިފާއުއްޞުދޫރު ވީޑިއޯގެ ތެރެއިން\nމީޑިއާތަކުގެ ބޮޑު ސުރުޚީއަށް އަރައިގެން އުޅޭ އުރުދުންގެ ޕައިލަޓުންގެ ތެރެއިން، އަމިއްލައަށް އިސްނަގައިގެން މުސްލިމުންގެ ހަށިތައް ދިރިތިއްބާ އެންދުމަށްޓަކައި ޖެޓުން ބޮން އަޅަމުން ދަނިކޮށް އިސްލާމީ ދަޥްލަތުން ޖެޓުވައްޓާލައި ހައްޔަރުކުރި މުޢާޒުގެ ހަށިގަނޑު ކޮށްޓެއްގެ ތެރޭގައި ނިކަމެތިކަންމަތީ އަންދާލެވުނު މަންޒަރު ދައްކުވައިދޭ ވީޑިއޯ ނުކުތީ މީގެ ދެދުވަހެއް ކުރިންނެވެ. [ޝިފާއުއް ޞުދޫރް] (ހިތްތަކުގެ ފަރުވާ) މި ވީޑިއޯގައި މުޢާޒުގެ މުޖުރިމުކަމަށް އޭނާގެ އަމިއްލަ އިޢުތިރާފުވާއިރު، ޞަލީބީންނާއި އަދި ގުޅިފައިވާ ޢަރަބި މުރުތައްދުންެގެ ފައުޖުތަކުން ބައިވެރިވާ ބައިވެރިވުން ވަރަށް ރަނގަޅަށް ހާމަކޮށްފައިވެއެވެ.\nމީގެ އިތުރުން، ވީޑިއޯގެ ފަހުކޮޅުގައި އިސްލާމީ ދަޥްލަތުންވަނީ އުރުުދުންގެ އެތައް ޕައިލަޓުންތަކެއްގެ ނަންތަކާއި އެމީހުން ދިރިއުޅޭ އެޑްރެސްތައްވެސް ހާމަކޮށްފައެވެ. އަދި މުސްލިމުން ދިރިތިއްބާ އެންދުމުގެ ޢަމަލީ މަސައްކަތް ތަންފީޒުކުރުމަށްޓަކައި ޞަލީބީންނަށް ވާގިވެރިވާ މި މުޖުރިމު ޕައިލަޓުން ފެނުނު ކޮންމެތާކުން ޤަތުލްކުރުމަށާއި، އެއިން ކޮންމެ ޕައިލަޓަކު މަރައިފި މީހަކަށް އިސްލާމީ ދަޥްލަތުގެ ފަރާތުން 100 ރަނުގެ ދީނާރު ހަދިޔާކުރާނެކަންވަނީ އިޢުލާނުކޮށްފައެވެ.\nއިސްލާމީ ދަޥްލަތުގެ ތަރުޖަމާނު އައްޝައިޚް އަލްއަދްނާނީގެ އެންމެފަހު ޚިޠާބުގައިވެސްވަނީ، ކުޅަދާނަކަން ލިބިގެންވާ މީހަކު ޞަލީބީންެ މި ވާގިވެރިންނާއި ދެކޮޅަށް ބޮމުން، ވަޅިއަކުން، ގާކޮޅަކުން، ފައިން އަދި ގޮށްމުށުންވިޔަސް ޙަމަލާދިނުމަށް ގޮވާލައްވާފައެވެ. އެއީ މުސްލިމުން އުޅެންޖެހިފައިވާ ނާމާންކަމާއި ބިރުވެރިކަމާއި ނިކަމެތިކަން، ޚުދު އެމީހުން އިޙްސާސްކޮށްގަތުމަށެވެ. އަދި ﷲގެ ފޮތުގައިވާ ފަދައިން، އެއިލާހުގެ ޢަދުއްވުންނާއި އަހަރެމެންގެ ޢަދުއްވުންގެ ހިތްތަކަށް ބިރުވެރިކަން ވެއްދުމަށްޓަކައެވެ.\nޚިލާފަތު އިޢުލާނު އުރުދުން ވައިގެ ޙަމަލާ ދީނާރު ޕައިލެޓް\nއަނބިދަރިން ރާއްޖޭގައި ބޭތިއްބުމަށްފަހު އިސްލާމީ ދައުލަތަށް ހިޖުރަކުރެވިދާނެތޯ؟\nފަލަސްތީނުގެ ޢައްޒާގެ ގެއެއްގެ ފާޚާނާއެއްގެ ތެރޭގައި އެއްފަހަރާ4މީހުން ޔަހޫދީން އަންދާލުމުން އެކަން ޢަބދުﷲ ރަސްގެފާނަށް ބޮޑުކަމަކަށްނުވިއެވެ. މުސްލިމުންގެ އަތުން ފޭރިގަތްފައިވާ ފަލަސްތީނުގެ ބިމުގައި ޔަހޫދީން ހަދާފައިވާ ޒަޔަނިސްޓު އިޒްރޭލަކީ ދައުލަތެއްކަމަށް ބަލައިގަތުމަކީ ޢބްދުﷲ ރަސްގެފާނުގެ ކާފަ ފަދައއިން ޢަބްދުﷲ ރަސސްގެފާނުވެސް އިސްލާމީ އުންމަތަށްވީ ޚިޔާނާތެކެވެ.


Mash'hooru Coach eh India in beynumeh nuvey\nއިންޑިއާގެ ގައުމީ ޓީމުގެ ކޯޗް ކަމަށް ކުރިމަތި ލުމަށް ހުޅުވާލި ފުރުސަތުގައި މަޝްހޫރު ކޯޗުން، އެ މަގާމަށް ޝައުގުވެރިކަން ފާޅު ކޮށްފި އެވެ. އެހެންނަމަވެސް ހައި ޕްރޮފައިލް ކޯޗެއް ގެންނާކަށް އިންޑިއާއިން ބޭނުމެއް ނުވެ އެވެ.\nއޭޝިއަން ކަޕަށް، އިންޑިއާ ކޮލިފައި ކޮށްދިން، އިންގްލެންޑްގެ ސްޓެފަން ކޮންސްޓަންޓީން އޭޝިއަން ކަޕަށް ފަހު އިންޑިއާގެ ކޯޗް ކަމުން އިސްތިއުފާ ދިނުމުން، އާ ކޯޗެއް ހޯދުމަށް ހުޅުވާލި ފުރުސަތުގައި ކުރިމަތިލި އެންމެ މަޝްހޫރު ކޯޗުންނަކީ، ފްރާންސްގެ ވޯލްޑްކަޕު ކޯޗް، ރޭމަންޑް ޑޮމިނިކް، އިންގްލެންޑާއި މެކްސިކޯގެ ކުރިގެ ކޯޗް ސްވިޑެންގެ ސްވެން ޔޯރާން އެރިކްސަން އަދި އިންގްލެންޑްގެ ކުރީގެ ކޯޗް ސޭމް އެލަޑައިސް އެވެ.\nއިންޑިއާގެ ކޯޗް ކަމަށް ކުރިމަތިިލުމުގެ ފުރުސަތު، މިދިޔަ ހުކުރު ދުވަހު ވަނީ ހަމަވެފަ އެވެ. ކޯޗް ކަމަށް 264 އެޕްލިކޭޝަން ހުށަހެޅިފައި އޮތެވެ. އޭގެ ތެރޭގައި ސްކޫލް ޓީމުތަކަށް ކޯޗް ކޮށްދީފައިވާ ކޯޗުންގެ ސީވީވެސް ހުށަހަޅާފައިވާ ކަމަށް އިންޑިއާގެ ފުޓްބޯލް ފެޑްރޭޝަންގެ އޮފިޝަލަކު ވިދާޅުވި އެވެ.\nހައިޕްރޮފައިލް ކޯޗުންގެ ސީވީ ހުށަހެޅި ނަމަވެސް އިންޑިއާގެ ވިސްނުން ހުރީ އިންޑިއާގެ ފުޓްބޯޅަ އެނގޭ، އިންޑިއާގެ ފުޓްބޯޅަ އެހެން ލެވަލަކަށް ގެނެސްދޭނެ ކޯޗެކެވެ.\n"އަހަރެމެން މި ބަލަނީ ބޮޑެތި ނަން ތަކަކަށް ނޫން، އަހަރެމެން މި ބަލަނީ އިންޑިއާގެ ފުޓްބޯޅަ ކުރިއަށް ގެންދެވޭނެ ކޯޗަކަށް،" ޓައިމްސް އޮފް އިންޑިއާ އާ ވާހަކަ ދެއްކި އިންޑިއާގެ ފެޑްރޭޝަންގެ އޮފިޝަލް ވިދާޅުވެފެފައި ވެއެވެ. "ކުރިމަތިލާފަ އެބަތިބި ވަރަށް މަޝްހޫރު ކޯޗުންވެސް، އެހެންނަމަވެސް އުފައްދަން ޖެހޭ ސުވަލަކީ އެ ކޯޗުންނަކީ އިންޑިއާގެ ފުޓްބޯޅައަށް އެންމެ ރަނގަޅު ކޯޗުންތޯ، އެ މީހުން ބޭނުންވާ މުސާރަ އަހަރެމެންނަށް ދެވިދާނެތޯވެސް އެއީ ސުވާލެއް، އަދި އެމީހުން މިތާންގަ މަސައްކަތް ކުރަން މޯޓިވޭޓް ވެދާނެތޯ އެއީވެސް ސުވާލެއް."\nއިންޑިއާގެ ކޯޗް ކަމަށް ގެންނާނެ ކަމަށް ބެލެވެނީ އިންޑިއާގެ ފުޓްބޯޅަ އެނގޭ ކޯޗެކެވެ. ބެންގަލޫރު އެފްސީގެ ކޯޗް އަލްބަޓް ރޮކާ ވެސް ވަނީ އިންޑިއާގެ ކޯޗް ކަމަށް ކުރިމަތިލާފަ އެވެ. ޓައިމްސް އޮފް އިންޑިއާއިން ލަފާ ކުރާ ގޮތުގައި އިންޑިއާގެ ކޯޗް ކަމަށް ގެންނާނެ ކަމަށް ބެލެވެނީ ރޮކާ އެވެ.


Hulhuvaarulu drug massala beyrukohlee goskoh: Hailam\nހުޅުވާރުލު ޑްރަގު މައްސަލަ ބޭރުކޮށްލީ ގޯސްކޮށް: ހައިލަމް\nކްރިމިނަލް ކޯޓްގެ ކުރީގެ އިސްގާޒީ އަހުމަދު ހައިލަމް | އަވަސް\nކަނޑު މަގުން ރާއްޖެ އެތެރެކޮށް ގދ. އަތޮޅުގެ ފަޅުރަށް، ހުޅުވާރުލުގައި ވަޅުލައިގެން އުޅެނިކޮށް 2019 ވަނަ އަހަރުގެ އޭޕްރީލް މަހުގެ ތެރޭގައި އަތުލައިގަތް 149 ކިލޯގެ މަސްތުވާތަކެތީގެ މައްސަލާގައި ކުރި ދައުވާތައް އިޖުރާއަތްތަކާއި ހިލާފުކަމަށް ބުނެ ގދ. ގައްދޫ މެޖިސްޓްރޭޓް ކޯޓުން ބޭރުކޮށްލުމުން ކްރިމިނަލް ކޯޓްގެ ކުރީގެ އިސްގާޒީ އަހުމަދު ހައިލަމް ސުވާލު އުފައްދަވައިފި އެވެ.\nހުޅުވާރުލުގައި ވަޅުލައިގެން އުޅެނިކޮށް 2019 ވަނަ އަހަރުގެ އޭޕްރީލް މަހުގެ ތެރޭގައި އަތުލައިގަތް 149 ކިލޯގެ މަސްތުވާތަކެތީގެ މައްސަލާގައި ފަސް މީހެއްގެ މައްޗަށް ދައުވާ އުފުލިއެވެ. އެ މައްސަލަ ފުރަތަމަ ހުށައެޅީ ކްރިމިނަލް ކޯޓަށެވެ. ނަމަވެސް، އެ މައްސަލަ ހުށަހަޅަން ޖެހޭނީ ކުށުގެ އަމަލު ހިނގި ސަރަހައްދުގެ ކޯޓަކަށް ކަމަށް ބުނެ އިބްތިދާއީ މަރުހަލާގައި ކްރިމިނަލް ކޯޓުން އެ މައްސަލަ ބޭރުކޮށްލުމުން ދައުލަތުން އެ މައްސަލަ ހުށަހަޅާފައިވަނީ ގދ. ގައްދޫ މެޖިސްޓްރޭޓް ކޯޓަށެވެ.\nއެ މައްސަލާގައި ބޭއްވި ޝަރީއަތުގައި އެ ދައުވާތައް ކޯޓުން ބޭރު ކޮށްލާފައިވަނީ ދައުވާ ކުރަން ގާނޫނުގައި ބަޔާންކުރާ މުއްދަތު ހަމަވި ފަހުން މައްސަލަ ހުށަހަޅާފައިވާތީ އެވެ. އަދި ހެކި ހޯދުމާއި ތުހުމަތަށް ދައުވާކޮށްފައިވާ މީހުން ހައްޔަރުކުރުމުގައި އިޖުރާއަތްތަކާ ހިލާފުވެފައިވާ ކަމަށް ކޯޓުން ވަނީ ފާހަގަކޮށްފަ އެވެ.\nއެކަމާއި ގުޅިގެން އަވަސްގައި ލިޔެފައިވާ ހަބަރަކާއެކު ހައިލަމް ކުރެއްވި ޓްވީޓެއްގައި ވިދާޅުވީ މުޖުތައުގެ ސަލާމަތަށްޓަކައި ބަންދުކުރެވޭ މީހުންގެ މައްސަލަތަކުގައި ދައުވާކުރުމަށް އިޖުރާތު ގާނޫނުގައި ބަޔާންކުރާ 40/55 ދުވަސް ތެރޭގައި ދައުވާ ނުކުރެވުމަކީ އެދައުވާތައް ބާތިލުވާންޖެހޭ ސަބަބެއް ނޫން ކަމަށެވެ. ހައިލަމް ވިދާޅުވީ ދައުވާ ކުރުމަށް އޮންނަ މުއްދަތުން ބޮޑެތި ކުށްތައް އިސްތިސްނާ ކުރެވިފައިވާ ކަމަށެވެ.\nމުޖުތައުގެ ސަލާމަތަށްޓަކައި ބަންދުކުރެވޭ ފަރާތްތަކުގެ މައްސަލަތަކުގައި ދައުވާކުރުމަށް އިޖުރާތު ގާނޫނުގައި ބަޔާންކުރާ 40/55 ދުވަސް ތެރޭގައި ދައުވާ ނުކުރެވުމަކީ އެދައުވާތައް ބާތިލްވާން ޖެހޭ ސަބަބެއް ނޫން. ދައުވާކުރުމަށް އޮންނަ މުއްދަތުން ބޮޑެތި ކުށްތައް ވަނީ އިސްތިސްނާކުރެވިފައި\nއަހުމަދު ހައިލަމް | ކްރިމިނަލް ކޯޓްގެ ކުރީގެ އިސް ގާޒީ\n149 ކިލޯގެ މަސްތުވާތަކެތީގެ މައްސަލާގައި ކުރި ދައުވާތައް އިޖުރާއަތްތަކާއި ހިލާފުކަމަށް ބުނެ ގދ. ގައްދޫ މެޖިސްޓްރޭޓް ކޯޓުން ބޭރުކޮށްލުމުން އެ މައްސަލަ އިސްތިއުނާފު ނުކުރަން ނިންމާފައިވާކަން ޕީޖީ އޮފީހުން ވަނީ ޔަގީންކޮށްދީފައެވެ. އަދި އެކަމުގެ ތަފްސީލް ހާމަކުރާނެ ކަމަށް ވަނީ ބުނެފައެވެ. އެ މައްސަލަ އިތުރަށް ދިރާސާ ކުރަމުންދާ ކަމަށްވެސް ބުންޏެވެ.\nއެ މައްސަލަ މިހާރު ވަނީ ރައްޔިތުންގެ މަޖިލީހަށް ހުށައަޅާފައެވެ. މަޖިލީހުގެ ޖުޑީޝަރީ ކޮމިޓީގެ މުގައްރިރު އަދި މާފަންނު އުތުރު ދާއިރާގެ މެންބަރު އިމްތިޔާޒް ފަހުމީ ވިދާޅުވީ، އެ މައްސަލާގައި ވެފައިވާ އިހުމާލުތައް ބެލުމަށް މަޖިލީހަށް އިއްޔެ ހުށަހަޅުއްވާފައިވާ ކަމަށެވެ.\n"މި އިހުމާލުތަކުގެ މައްސަލަ ބަލައި، ޖުޑިޝަރީ ކޮމެޓީގެ މެންޑޭޓް ލިބިގެންވާ ފަރާތްތަކުގެ ތެރެއިން މި މައްސަލާގައި ޒިންމާވާ ފަރާތްތައް ޖަވާބުދާރީކުރުވުަށްޓަކައި އިއްޔެ ވާނީ މަޖިލީހަށް މައްސަލަ ހުށަހަޅާފައި،" އިންތި މިއަދު ކުރެއްވި ޓްވީޓެއްގައި ވިދާޅުވެފައިވެ އެވެ.\nދައުވާތައް ބޭރުކޮށްލުމުގެ އިތުރުން، އެ މައްސަލާގައި ގައްދޫ ކޯޓުން ޝަރީއަތް ނިމެންދެން ބަންދުކޮށްފައިވާ ހަތަރު މީހުންވެސް އިއްޔެ ވަނީ ބަންދުން ދޫކޮށްލައިފަ އެވެ. ރާއްޖެ އެތެރެކޮށް އެ ރަށަށް ބަލާފައި ވަޅުލައިގެން އުޅެނިކޮށް އަތުލައިގަތް 149 ކިލޯގެ މަސްތުވާތަކެތީގެ ތެރޭގައި ހިމެނެނީ ޕެކިންގައި ހުރި ހެރޮއިން އާއި ކެނެބިސް އެވެ. އެ މައްސަލާގައި އެ ފަޅު ރަށުން އަތުލީ 100 ކިލޯގެ ހެރޮއިން އާއި 49 ކިލޯގެ ކެނަބިސް އެވެ. އެތަކެތީގެ މަގުމަތީގެ އަގަށް 240 މިލިޔަން ރުފިޔާގެ އަރަ އެވެ.\nޕްރޮސެކިއުޓާ ޖެނެރަލްގެ އޮފީސް ގައްދޫ ހުސައިން ޝަމީމް + ޝަރުއީ ދާއިރާ އަހުމަދު ހައިލަމް\n"ހުރުމަތް ކެނޑުމަކީ ޕީޖީގެ ކަށީގައި ހިފާފައިވާ ކަމެއް"\n"އެސްއޯއެފަށް ދައުވާ ނުކުރުމުގެ ބާރެއް ނެތް"


Miadhu Ves Gina Bayaku Magumahchah Nikuiyy, Ehves Meehaku Joorimanaa Eh Nukuri - Vaguthu\nމިއަދުވެސް ގިނަ ބަޔަކު މަގުމައްޗަށް ނިކުތް، އެއްވެސް މީހަކު ޖޫރިމަނާއެއް ނުކުރި\nފުލުހުންގެ ކާރެއް މަގުމަތީގައި. --- ވަގުތު އިމޭޖަސް: މުހައްމަދު އަފްޒަލް\nކޮވިޑް-19 ރައްކަތެރިވުމުގެ ގޮތުން މާލޭގައި މިއަދު ކާފިއު އިއުލާން ކޮށްފައި އޮތް ވަގުތުގައި ބޭރަށް ނުކުތް 141 މީހަކަށް ފުރަތަމަ ފަހަރަށް ނަސޭހަތް ދިީފައިވާކަމަށާއި، ދެވަނަ ފަހަރަށް 09 މީހަކަށް ނަސޭހަތް ދީފައިވާ ކަމަށާއި ނަމަވެސް އެއްވެސް މީހަކު ޖޫރިމަނާ ކޮށްފައި ނުވާކަމަށް ފުލުހުން ވިދާޅުވެއްޖެއެވެ.\nމިއަދު މަގުމައްޗަށް ނިކުމެ އުޅެނިކޮށް ނަސޭހަތް ދީފައި ވަނީ 119 ދިވެހިންނާއި 22 ބިދޭސީންނަށެވެ.\nބޭރަށް ނުކުތުން މަނާ ގަޑިތަކުގައި ބޭރުގައި އުޅޭ ފަރާތްތަކާ މެދު ފިޔަވަޅު އަޅާނެ ކަމަށް ފުލުހުން އިއްޔެ އޮތީ ވިދާޅުވެފައެވެ. ފުލުހުން ވިދާޅުވީ ދެވަނަ ފަހަރަށް އަދި ތިންވަނަ ފަހަރަށް ދޭ ނަސޭހަތާއި އިންޒާރު ގުނާނީ މިމަހުގެ2ވަނަ ދުވަހުން ފެށިގެން ފުލުހުން ރެކޯޑް ކޮށްފައިވާ މަޢުލޫމާތަށް ބެލުމަށް ފަހުކަމަށެވެ.\nކޮވިޑް-19 އިން ރައްކާތެރިވުމަށް މާލެއާއި ވިލިމާލެއާއި ހުޅުމާލޭގައި ހަވީރު 17:00އިން ރޭގަނޑު 20:00އަށް މީހުން ގެއިން ނުކުތުންވަނީ މަނާކޮށްފައެވެ. މިއެންގުމާއި ޚިލާފްވާ ފަރާތްތަކާއިމެދު ޤާނޫނީ ގޮތުން އަޅަންޖެހޭ ފިޔަވަޅު އެޅުމުގެ ބާރުވެސް ފުލުހުންނަށްވަނީ ދެއްވާފައެވެ. އެގޮތުން ކޮންމެ މީހަކު 1000 ރުފިޔާ އިން ޖޫރިމަނާ ކުރުމުގެ ބާރު ފުލުހުންނަށް އެބައޮތެވެ.\nއިއްޔެ މަނާ ވަގުތުގައި ބޭރަށް ނުކުތް 183 މީހަކަށް ފުރަތަމަ ފަހަރަށް ނަސޭހަތް ދީފައިވެއެވެ. މީގެ ތެރޭގައި ހިމެނެނީ 151 ދިވެހިންނާއި 32 ބިދޭސީންނެވެ. އަދި ދެވަނަ ފަހަރަށް 11 މީހަކަށް ނަސޭހަތް ދީފައިވާކަމަށް ފުލުހުން މައުލޫމާތު ދެއްވައެވެ.\nގައިދީ ނަމްބަރު 420\nއޭޕްރީލް 4, 2020 21:44\nމަނާ ގަޑީ ގައި ބޭރަށް ނިކުންނަ މީހުންނަށް މި ބަލި ޖެހިއްޖެނަމަ އެމީހަކު އަމިއްލަ އަށް ޒިންމާ ނަގާ ގޮތަށް ސޮއި ކުރުމަށް ފަހު ފުރަތަމަ 14 ދުވަހު ގޭ ބަންދު ކުރޭ؟؟؟؟\nއޭޕްރީލް 4, 2020 21:46\nސްޓިކާ ޖަހަން އެކަނި ގަޓު ހުންނަނީ. ފޭސް ކުރަން ޖެހުނީމަ ހަތްޕުނޑަށް ވަނީ. ސައިކަލަކީ ދިރޭ ސަވާރީއެއް ނަމަ ދިވެހި ފުލުހުން ބިރުން ސްޓިކާނުޖަހާނެ. ފޭސް ކުރަންޖެހޭތީ ގަޓު ނެތީ. އެހެންނަމަ މިހާލަތުގައި3ގަޑި އިރަށް ބޭރަށް ނުކުންނަ މީހުން ޖޫރިމަނާ ކުރެވޭނެތާ. ކަންނެތީ. ޓިޕްސް ދިނީމަ ދޫކޮށްލަނީ އިންޑިޔާ ހެން\nއޭޕްރީލް 4, 2020 21:47\nއެމީހުންގެ ދެފައި އައްސާފަ ބަހައްޓަންވީ ކިހާދެރަކަމެއް މީ ޕިސްޕިސްޕިސް\nފުލުހުން ގެއަށްލާފަ ސިފައިން ނެރޭ ތިކަން ހައްލުވީ\nއޭޕްރީލް 4, 2020 21:50\nޕިސް، ޕިސް.... ކިހާ ދެރަކަމެއް....\nއޭޕްރީލް 4, 2020 22:18\nމި މީހުންވެސް މައިތިރިވާނީ ދަނޑިބުރިން ތޯއްޗެ.\nސީޕީ ނުނުކުންނަވާތީ ކަންނޭނގެ\nއޭޕްރީލް 4, 2020 22:43\nތިގޮތް އަދި ކަމަކުނުދޭ! ( ފުލުހުން ވިދާޅުވީ ދެވަނަ ފަހަރަށް އަދި ތިންވަނަ ފަހަރަށް ދޭ ނަސޭހަތާއި އިންޒާރު). ކޮންމެ މީހަކު ތި ނަސޭހަތުގެ އަދަދު ހަމަކުރަން ނިކުންނަކަމުގައިވާނަމަ މާލޭގެ މަގުތައް އޮންނާނީ އާންމުހާލަތުގައި. މަވެސް ތިނެތި ހަމަކޮށް އިންޒާރުވެސް ހަމަކުރަން ނިކުންނާނީ، ދެންހުރިމީހާވެސް އެހެން. ދެން އެންމެނަށް މި ނަސޭހަތާއި އިންޒާރުދީ ނިމޭއިރު ކޮވިޑް ކަންނޭގެ ޖޫރިމަނާވެގެން ގެޔަށް ވަންނާނީ\nއޭޕްރީލް 4, 2020 22:55\nބޭކާރު ކަމެއް ރޭގަނޑު 10 ހުރިހާ ފިހާރަަތައް ބަަންދުކޮށޤބަލަ ދެން 10ން 6ށް ކާފިއު ކޮށްބަލަ\nއޭޕްރީލް 4, 2020 23:21\nޢަމަލު ނުކުރެވޭ ޤަވާއިދާއި އުސޫލުތަށް ހެދުމަށްވުރެ ވިޔާނުދާ ކަމެއް ނެތް. ތީ އޯގާތެރިކަމެއް ނޫން. ތި ދަސްކޮއްދެވެނީ ރީތިގޮތެއްނޫން. މާދަމާ ޖޫރިމަނާ ކުރަން ފަށައިފިނަމަ، މިދިޔަ3ދުވަހު ދޫކޮއްލި މީހުންއަތުން ފައިސާ ނަގަން ޖެހޭ. އެހެން ނޫނީ އެއްކުށެއްގައި އެކި މީހުންނަށް ތަފާތު ކުރެވުނީ.\nއޭޕްރީލް 5, 2020 08:03\nދިވެހިން ކިޔާއުޅޭ ހިކިއަމުރު.\nއޭޕްރީލް 5, 2020 00:14\nގިނައިން ނުކުމެ އުޅެނީ ޕާޓީގެ އެކުޓުވިސްޓުންނާ ނާގާބިލް ލާދީނީ ވަގުސަރުކާރުގެ އިސްވެރިންގެ ދަރިން ދެން ކިހިނެއް ފުލުހުން އެމީހުން ޖޫރިމަނާވެސް ކުރާނީ މީ މިކަން ވާގޮތަކީ\nއޭޕްރީލް 5, 2020 00:23\nތިޔަކަމުގެ މަގުސަދު އޮޅިއްޖެ\nއޭޕްރީލް 5, 2020 09:06\nނަސޭހަތަކުން ޖޫރިމަނާ އަކުން ވެސް ތިޔަކަމެއް ނުވާނެ. ފަރުދީ ޒިންމާ އަކީ ކޯޗެއްކަން ދަސްނުވަންޏަކާ.


ހަރުބަސްތައް 8\nބުއްދިއަށް ކުރެވުނު ތާރީފު\n1 ބުއްދި ކަމަނާގެ އަޑު އަހާށެވެ. އެކަމަނާގެ އަޑު ގަދަވަމުން ދާން ފަށައިފިއެވެ.2އެ އަޑު ކޮންމެ ހަތަރު އަނގޮޅިއަކުން އިވޭނެއެވެ. ކޮންމެ ފަރުބަދައެއްގެ އުހުން ވެސް އިވޭނެއެވެ.3އެ އަޑު ބޮޑު ދޮރާއްޓެއްގެ ކުރިމަތީގައި ހުންނާނެއެވެ. އެ އަޑު ހަރުއަޑުން ގޮވާނެއެވެ.4”އަހަރެން މިގޮވަނީ މިބިންމަތީގައި ތިބިހާ ބަޔަކަށެވެ.5ޖާހިލުންނޭވެ. ވިސްނާ ފިކުރުކުރާށެވެ. މޮޔައިންނޭވެ. ދެނެގަނެ ފަހުމު ކުރާށެވެ.6ނިކަން އަޑުއަހާށެވެ. އަހަރެން މިބުނަނީ އަގުހުރި ބަސްތަކެވެ. ތެދުބަސްތަކެވެ.7އަހަރެންގެ އަނގަ އަބަދުވެސް ބުނަނީ ތެދުބަސްތަކެވެ. ދޮގުބަސްތައް މަގޭ ތުންފަތަކަށް ކެތެއް ނުވެއެވެ. 8 އަހަރެން ބުނާ ހުރިހާ އެއްޗަކީ ހަމަ ޙައްޤު ތެދެވެ. ޙަޤީޤަތާއި ޚިލާފު އޮޅުވާލުމުގެ ބަހެއް ނުބުނަމެވެ.9ކަލޭމެންގެ ކިބައިގައި ކިރިޔާވެސް ވިސްނުމެއް ހުރިނަމަ އަހަރެން މިބުނަނީ ތެދެއްކަން ސާފުކޮށް އޮޅުމެއްނެތި އެނގިގެންދާނެއެވެ.\n10 ރިހީގެ ބަދަލުގައި އިރުޝާދުތަކުގައި ހިފާށެވެ. ރަނުގެ ބަދަލުގައި އިލްމުގައި ހިފާށެވެ. 11 އަހަރެން މީ ޙިކުމަތެވެ. އަހަރެން ހުރިހާ ޖަވާހިރަކަށް ވުރެން އަދި ހިތްއެދޭ ކޮންމެއެއްޗަކަށް ވުރެންވެސް އަގުބޮޑެވެ.\n12 އަހަރެންމީ ހިކުމަތެވެ. އަހަންނާއެކު ތަންދޮރުދަތުން ވެއެވެ. އަހަންނަށް ކަންތައް ކުރަންވީ ރަނގަޅުގޮތާއި މޮޅުގޮތްތައް އެނގެއެވެ. 13 މާތްރަސްކަލާނގެއަށް ކަލޭމެން ބިރުވެތިވާނަމަ ކަލޭމެން ނުބައި ނުލަފާކަމާ ދުރުހެލިވާށެވެ. އަހަރެން ބޮޑާކަމާއި ކިބުރުވެރިކަމާއި ދޮގުވެރިކަމާއި ގޯސްކަންތައް ދެކެ ނަފްރަތު ކުރަމެވެ. 14 އަހަރެން ގަސްތުކުރާ ކަންތައް ކޮށް ނިންމަމެވެ. އަހަރެންގެ ހަމަބުއްދި ހުރެއެވެ. އަހަރެން ގަދަފަދައެވެ. 15 ރަސްކަލުން އަމުރުމައުރޫފު ހިންގަނީ އަހަރެންގެ އެހީގައެވެ. އަދި އަދުލުވެރިކަމާއެކު ނިޔާކަނޑައަޅަނީ އަހަރެންގެ ބޭނުން ހިފައިގެންނެވެ. 16 މި ބިންމަތީގައި ތެދުވެރި ކޮންމެ ވެރިޔަކުވެސް އަމުރު ހިންގަނީ އަހަރެންގެ އެހީގައެވެ.\n17 އަހަރެން ދެކެ ލޯބިވާ އެންމެން ދެކެ އަހަރެން ލޯބިވަމެވެ. އަހަރެން ހޯދާ މީހަކަށް އަހަރެން ފެންނާނެއެވެ. 18 އަހަރެން ކަލޭމެންނަށް ދެމިގެންދާ މުއްސަނދިކަންދީ އިއްޒަތްތެރިކޮށްދީ އަދި ކާމިޔާބާއި ޝަރަފުވެރިކަން ދެމެވެ. 19 އަހަރެންގެ ކިބައިން ކަލޭމެންނަށް މިލިބޭ ތަކެތި އެންމެ މޮޅު ރަނާއި އެންމެ ސާފު ރިއްސަށް ވުރެން މާ އަގުބޮޑެވެ. 20 އަހަރެން އަބަދުވެސް ކަންތައް ކުރަނީ ޙައްޤާ އެއްގޮތަށެވެ. އަދި އިންސާފުވެރިކަމާ އެކުގައެވެ. 21 އަހަރެން ދެކެ ލޯބިވާ އެންމެންނަށް އަހަރެންގެ ފަރާތުން އަގުބޮޑު ޚަޒާނާތައް ދެމެވެ.\n22 މާތްރަސްކަލާނގެ ހުރިހާ އެއްޗެއް އުފެއްދެވުމުގެ ކުރީގައި އަހަރެން އެކަލާނގެއާއެކުގައި ވީމެވެ. އަހަރެން މީ އެކަލާނގެ އެންމެ ކުރީގައި އުފެއްދެވި އެއްޗެވެ. 23 އަޒަލުގައި މިކަންތައް ހިނގީ މިގޮތަށެވެ. އަހަރެން އުފެއްދެވީ ދުނިޔެވެސް އުފެއްދެވުމުގެ ކުރީގައެވެ. 24 އަހަރެން އުފަންވި އިރަކު ކަނޑެއް، ކޯދުލައިއަރާ ފެނުގެ ފައްވާރާއެއް ނެތެވެ. 25 ފަރުބަދަތައް ބެހެއްޓެވުމުގެ ކުރީގައިވެސް އަހަރެން އުފައްދަވާފައި ވެއެވެ. 26 މިކަން ހިނގީ މާތްކަލާނގެ ބިމާއި ބިމުގެ ދަނޑުފަނގުތަކާއި ހިރަފުސްވެސް އުފެއްދެވުމުގެ ކުރީގައެވެ.\n27 މާތްކަލާނގެ އުޑުތައް އުފައްދަވައި ކަނޑުތަކުގެ މަތީގައި އުދަރެސް ފެތުރުއްވި އިރުވެސް އަހަރެން ހުރީމެވެ. 28 އެކަލާނގެ އުޑުމަތީގައި ވިލާތައް ބެހެއްޓެވި އިރުވެސް އަހަރެން ހުރީމެވެ. އަދި ކަނޑުގެ ފުނުން ފެން އެރުއްވި އިރުވެސް އަހަރެން ހުރީމެވެ. 29 އަދި ކަނޑުގެ ލޮނުގަނޑު ވަކިވަރަކަށް ވުރެން އުސް ނުވުމަށް އަންގަވައި ބިމުގެ ބިންގާ އެޅުއްވި އިރުވެސް އަހަރެން ހުރީމެވެ. 30 އެހުރިހާ ކަމެއް އެކަލާނގެ ކުރެއްވި އިރު އަހަރެން ހުރީ އާރުކާޓީއެއްގެ ގޮތުގައެވެ. އަހަރެން އެކަލާނގެއަށް އުފާލިއްބައިދޭން ހުރީމެވެ. 31 އެކަލާނގެ ދުނިޔެ ހެއްދެވި އިރު އެތަނުގައި ހުރެވުނީތީ އަހަރެން ކިހާ އުފަލެއްވާނެ ހެއްޔެވެ؟ ދުނިޔެގައި އާދަމުގެދަރިން ލެއްވީތީ އަހަރެން ކިހާ އުފާވާނެ ހެއްޔެވެ.\n32 ވީމާ މަގޭ ދަރިންނޭވެ. އަހަންނަށް ސަމާލުކަން ދޭށެވެ. އަހަރެން ބުނާގޮތް ހެދުމުން ކަލޭމެންނަށް އުފާ ލިބޭނެއެވެ. 33 ކަލޭމެންނަށް މި ދަސްކޮށް ދެވުނުކަންތައް ރަނގަޅަށް ބަލައިގަނެ އެގޮތުގެ މަތީން ބުއްދިކޮށް ކަންކަމަށް ސަމާލުކަން ދޭށެވެ.\n34 އަދި ކޮންމެ ދުވަހަކު އައިސް އަހަރެން ބުނާ އެއްޗެއް އަޑުއަހަން އަހަރެންގެ ގޭދޮށުގައި އިންތިޒާރުގައި ތިބޭށެވެ. އޭރުން ކަލޭމެންނަށް އުފާވެރިކަން ލިބޭނެއެވެ. 35 އަހަރެން ފެންނަ މީހަކަށް ދިރުން ލިބޭނެއެވެ. އަދި އެބަޔަކާމެދު މާތްރަސްކަލާނގެ ރުހިވޮޑިގެންވާނެއެވެ. 36 އަހަރެން ނުހޯދައިފި މީހެއްނަމަ ގެއްލުން ހުރީ އެމީހަކަށެވެ. އަހަރެންދެކެ ނަފުރަތު ކުރާމީހާ ލޯބި ކުރަނީ މަރަށެވެ.“


ޙަޤީޤީ ޙާދިޘާ: ﷲއަށް ކިޔަމަންތެރިވި ޒުވާނެއްގެ ނިމުން އައިގޮތް\nފުރަތަމަ ޞަފްޙާislamic storyޙަޤީޤީ ޙާދިޘާ: ﷲއަށް ކިޔަމަންތެރިވި ޒުވާނެއްގެ ނިމުން އައިގޮތް\nAruzam 9:23 PM\nމިއީ ފަތިސް ނަމާދުގެ ބަންގިއަށްފަހު ނަމާދުފެށެންދެން މިސްކިތުގައި ކިޔަވަން އިން ޒުވާނެއްގެ ވާހަކައެވެ. އޭނާ އިނީ ކިޔަވާށެވެ. މުދިންމީހާ ޤަމަތް ދިނުމުން ތެދުވެގެން ގޮސް ކުރީންވެސް އޮތް ތަނުގައި މުސްޙަފު ބާއްވާފައި ސަފުހެދުމަށް މި ޒުވާނާވެސް އަވަސްވެގަތެވެ. ނަމަވެސް ކުއްލިއަކަށް މީނާ ހޭނެތިގެން ބިންމައްޗަށް ވެއްޓިއްޖެއެވެ. ނަމާދަށް ތައްޔާރުވެގެން ތިބި މީހުންގެ ތެރެއިން ބަޔަކު އޭނާ ނަގައިގަނެގެން ހޮސްޕިޓަލަށް ގެންދިޔައެވެ.\nޒުވާނާގެ ޙާލު ލޮލުން ދުށް ޑަކުތަރު ޖުބައިރު ބުންޏެވެ. މައްޔިތަކު އުފުލައިގެން ގެންނަފަދައިން އަހަރެމެންގެ ގާތަށް އޭނާގެނެވުނެވެ. އަހަރެން ބެލިބެލުމުން އެނގުނީ އޭނާއަށް ވަރަށް ވަރުގަދަ އިސްޓުރޯކެއް ޖެހިފައިވާކަމެވެ.\nޒުވާނާއާ ދިމާއަށް އަހަރެން ބަލާލިއިރު ފެނުނީ އޭނާގެ ޙަޔާތުގެ އެންމެ ފަހުވަގުތުކޮޅު ގުނަމުން މަރާހަނގުރާމަ ކުރަމުން ދިޔަތަނެވެ. އޭނާއަށް އެހީވުމަށް އަހަރެމެން އަވަސްވެގަތީމެވެ. އަދި އޭނާގެ ހިތުގެ ހިނގުން ހަމައަކަށް އެޅުވޭތޯ މަސައްކަތްކުރަން ފެށީމުއެވެ. އިމަޖެންސީ ޑަކުތަރަށް އޭނާގެ ޙާލު ބެލުމަށް އަންގާފައި އަހަރެން އޭނާގެ ފަރުވާއަށް ބޭނުންވާ ބައެއް ސާމާނު ގެނައުމަށް އަވަހަށް ދިޔައީމެވެ. ގިނައިރެއްނުވެ އަހަރެން އެނބުރި އައި އިރު ޒުވާނާ އޮތީ އިމަޖެންސީ ޑަކުތަރުގެ އަތުގައި ހިފަހައްޓައިގެންނެވެ. ޑަކުތަރުގެ ކަންފަތްދޮށުގައި އެޒުވާނާ ވަރަށް މަޑުމަޑުން ކޮންމެވެސް ވާހަކައެއް ބުނަނީއެވެ. އެހެންކަމުން އަހަރެން އިރުކޮޅެއްވާންދެން މަޑުކޮށްލައިގެން ހުރީމެވެ.\nކުއްލިއަކަށް އޭނާ ޑަކުތަރުގެ އަތުން ދޫކޮށްލާފައި އޭނާގެ ކަނާތްފަޅިއަށް އެނބުރުމަށް ވަރަށް މަސައްކަތްކުރިއެވެ. އަދި ވަރަށް މަސައްކަތުން އޭނާ أشهد أن لا إله إلا الله ، وأشهد أن محمداً عبده ورسوله މިފަދައިން ކިޔެވެ. ތަކުރާރުކޮށް އޭނާ ޝަހާދަތް ކިޔަމުންދިޔައިރު ހިތުގެ ވިންދު ދަށްވަމުން ދިޔައެވެ...އަދި އަހަރެމެން އޭނާ ސަލާމަތް ކުރުމަށް އަވަދިނެތި މަސައްކަތްކުރަމުން ދިޔައީމެވެ... އެހެންނަމަވެސް ﷲ ތަޢާލާ އޭނާއަށް ކަނޑައަޅުއްވާފައިވާ އަޖަލު އައިސް ޖެހުމުން އަހަރެމެން ކުރި އެއްވެސް ކަމަކުން ފައިދާއެއް ނުކުރިއެވެ. އެޒުވާނާ މަރުވީއެވެ. މިއާއެކު އިމަޖެންސީ ޑަކުތަރު އަޑުން އަޑުނަގާފައި ރޯން ފަށައިފިއެވެ. އޭނާއަށް ދެފައިމައްޗަށް ކޮޅަށް ހުރެވޭވަރުވެސް ނުވެއެވެ. އަހަރެމެން ހައިރާންވެގެން އެހީމެވެ. ޑޮކްޓަރު ތިވަރަށް ތިޔަރޮނީ ކީއްވެގެންހެއްޔެވެ؟ މީގެކުރިންވެސޑޮކްޓަރަށްވަނީ މީހުންގެ ފުރާނަ ދާ މަންޒަރު ފެނިފައި ނޫންހެއްޔެވެ؟\nއަހަރެމެން ދެއްކި އެއްވެސް ވާހަކަ އަކަށް ޖަވާބެއްނުދީ އޭނާ ހަމަ ގިސްލަގިސްލާފައި ރުއީއެވެ. ރުއިން މަޑުވެ ހަމައަކަށް އެޅުމުން އަހަރެމެން އަނެއްކާވެސް އެހީމެވެ. ޑަކްތަރުގާތުގައި އެޒުވާނާ ބުނީ ކީކޭހެއްޔެވެ؟\nޖަވާބުގައި އޭނާ ބުންޏެވެ. ޑަކުތަރު ޖުބައިރު އައިސްގޮސްވެ ދެންތިބި މީހުނަށް ކުރާންވީ ކަންކަމާއި ނުކުރާންވީ ކަންކަން އަންގައި އޭނާގެ ފުރާނަ ސަލާމަތްކުރަން މަސައްކަތްކުރާތަން ފެނުމުން ތިޔައީ އޭނާއާ ޙަވާލުވެގެން ހުންނެވި ޚާއްޞަ ޑަކުތަރުކަން އެނގުނެވެ. އެހެންވެ އޭނާ އަހަރެންގާތުގައި ބުންޏެވެ. ޑަކުތަރެވެ. ތިބާގެ އެކުވެރި ކާރޑިއޮލޮޖިސްޓު ގާތުގައި އަހަރެން ސަލާމަތްކުރަން އެހާބުރަކޮށް މަސައްކަތްނުކުރުމަށް ދަންނަވާށެވެ. އަހަރެން މި މަރުވަނީއެވެ. ﷲ ގަންދީ ބުނަމެވެ. ސުވަރުގޭގައި އަހަންނަށް ޚާއްޞަކުރެވިފައިވާތަން އަހަންނަށް އެހަރަ ފެންނަނީއެވެ. الله أكبر..\n((إِنَّ ٱلَّذِينَ قَالُوا رَ‌بُّنَا ٱللَّـهُ ثُمَّ ٱسْتَقَـٰمُوا تَتَنَزَّلُ عَلَيْهِمُ ٱلْمَلَـٰٓئِكَةُ أَلَّا تَخَافُوا وَلَا تَحْزَنُوا وَأَبْشِرُ‌وا بِالْجَنَّةِ ٱلَّتِى كُنتُمْ تُوعَدُونَ)) سورة فصلت: 30\nމާނައީ: "ހަމަކަށަވަރުން، ތިމަންމެންގެ ވެރިރަސްކަލާނގެއީ اللهއޭ ބުނެ، ދެން ސީދާމަގުގައި ދެމިތިބިމީހުން (ދަންނާށެވެ!) އެއުރެންގެ މައްޗަށް މަލާއިކަތުން ފައިބައިވަޑައިގަންނަވާނެތެވެ. ވިދާޅުވަމުންނެވެ. ތިޔަބައިމީހުން ބިރުނުގަންނާށެވެ! އަދި ހިތާމަނުކުރާށެވެ! އަދި ތިޔަބައިމީހުންނަށް ވަޢުދުކުރެވިގެންވާ ސުވަރުގޭގެ އުފާވެރިކަމުގެ ޚަބަރު ލިބިގަންނާށެވެ!"\nމިއީ ﷲ އަށް ކިޔަމަންތެރީންގެ ތެރެއިން މީހަކު މަރުވެދިޔަގޮތުގެ ވާހަކައެވެ.\nﷲތަޢާލާ އަޅުގަނޑުމެން އެންމެންނަށްވެސް މިފަދަ ހެޔޮ ނިމުމެއް މިންވަރުކޮށްދެއްވާށިއެވެ. އާމީން.\nނޯޓު: މިލިޔުން ލިޔެދެއްވި ފަރާތަށް ހެޔޮޖަޒާ ދެއްވައި ރިޒުޤު ތަނަވަސްކުރައްވައި, ވާހަކާގައިއެވާ ނިމުމެއް އަޅުގަނޑުމެން އެންމެނަށްވެސް ﷲގެ ރަޙުމަތުން މިންވަރުކުރައްވާށިއެވެ. އާމީން.


ޕީ.ޕީ.އެމް6ކެންޑިޑޭޓުން އިންތިހާބުވެއްޖެނަމަ ކޮންމެ އަހަރަކުވެސް މީދޫގެ2ފަރާތެއް ޢުމްރާއަށް ފޮނުވަނީ! – Meedhoo Times\nޕީ.ޕީ.އެމް6ކެންޑިޑޭޓުން އިންތިހާބުވެއްޖެނަމަ ކޮންމެ އަހަރަކުވެސް މީދޫގެ2ފަރާތެއް ޢުމްރާއަށް ފޮނުވަނީ!\nކުރިއަށް އޮތް ލޯކަލް ކައުންސިލްތަކުގެ އިންތިހާބުގައި މީދޫ ކައުންސިލަށް ވާދަކުރާ ޕީ.ޕީ.އެމްގެ5ކެންޑިޑޭޓުންގެ އިތުރުން ރ. އަތޮޅު ކައުންސިލަށް ވާދަކުރާ ކެންޑިޑޭޓު އެ މަޤާމަށް އިންތިހާބުވެއްޖެނަމަ ދައުރުގެ ކޮންމެ އަހަރަކުވެސް ރ. މީދޫ2 ފަރާތެއް އުމްރާއަށް ފޮނުވައިދޭނެކަމަށް އެ ކެންޑިޑޭޓުން ބުނެފިއެވެ.\nރޭ ޕީ.ޕީ.އެމުން ބޭއްވިކަންމަތީ ބައްދަލުވުމުގައި ވާހަކަދައްކަމުން ޕީ.ޕީ.އެމްގެ ޓިކެޓުގައި މީދޫ ކައުންސިލްގެ ރައީސްކަމަށް ވާދަކުރާ ހަސަން ޝަރީފް ބުނީ، މި ވަޢުދަކީ ހުރިހާ ކެންޑިޑޭޓުން އެކީ އިންތިހާބުވެއްޖެނަމަ ފުއްދައިދޭނެ ވަޢުދެއްކަމަށާއި މިކަން ކުރާނީ ހުރިހާ ކެންޑިޑޭޓުން ގުޅިގެންކަމަށެވެ.\nޕީ.ޕީ.އެމްގެ ޓިކެޓުގައި މީދޫ ކައުންސިލްގެ ރައީސްކަމަށް ހަސަން ޝަރީފް ވާދަކުރާއިރު ކައުންސިލް މެމްބަރުކަމަށް އަލީ ރަޝީދު އަދި މުޙައްމަދު ޝިހާމް ވާދަކުރާއިރު އަންހެން ގޮނޑިއަށް ވާދަކުރަނީ ރަޝީދާ އަބްދުﷲ އަދި މަރިޔަމް ސަޢީދާއެވެ.\nކައުންސިލްތަކުގެ އިންތިހާބާއި އަންހެނުންގެ ތަރައްޤީއަށް މަސައްކަތް ކުރާ ކޮމިޓީގެ އިންތިހާބު ބޭއްވުމަށް ހަމަޖެހިފައިވަނީ މި މަހުގެ 10 ވަނަ ދުވަހުއެވެ.


India In Vaccine Dhinumun Virus In Salaamaiy Vumuge Masaiykai Mi Feshunee - Nasheed - Vaguthu\nއިންޑިއާ އިން ރާއްޖެ އަށް މިއަދު ކޮވިޑް-19 ވެކްސިންގެ އެއްލައްކަ ޑޯޒް ހަދިޔާ ކުރުމަކީ ނުރައްކާތެރި ވައިރަހުން ރާއްޖެ ސަލާމަތްވުމަށް ކުރަމުން އަންނަ މަސައްކަތުގެ ފެށުމަށް ވާނެކަމަށް ރައްޔިތުން މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު ދެންމެ ކުރެއްވި ޓްވީޓެއްގައި މިހެން ވިދާޅުވީ އަސްޓްރާޒެނެކާގެ ވެކްސިންއާއި އެކު މިއަދު އެއާ އިންޑިއާގެ ފްލައިޓެއް މާލެ އަންނާނެ ކަމަށް ރިޕޯޓްތައް ބުނެފައި ވަނިކޮށެވެ.\nއިންޑިއާގެ މީޑިއާ ރިޕޯޓްތައް ބުނާ ގޮތުގައި ރާއްޖެ އަށް ފޮނުވަނީ އިންޑިއާގައި ވެސް ހުއްދަ ދީފައިވާ އޮކްސްފޯޑް އެސްޓްރަޒެނެކާގެ "ކޮވިޝީލްޑް" ވެކްސިނެވެ. ނަމަވެސް މިއީ އިންޑިއާގައި އުފައްދާ، އެކަމަކު ސީދާ އިންޑިއާގެ ވެކްސިނެއް ނޫނެވެ. މިވެކްސިނަށް އަދި ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ހުއްދައެއް ނުދެއެވެ.\nއަބަދުވެސް އިންޑިއާއަށް ތައުރީފް ކުރައްވަމުން ގެންދަވާ ރައީސް ނަޝީދު މިއަދު ވެސް ވަނީ އެމަނިކުފާނު އިންޑިއާއަށް ކުރައްވާ ތައުރީފް ތަކުރާރު ކުރައްވާފައެވެ. ރައީސް ނަޝީދު ވިދާޅުވީ ސުނާމީ ކާރިސާ އާއި 1988 ވަނަ އަހަރުގެ ހަމަލާ އާއި އަދި މާލެ އަށް ދިމާވި ފެނުގެ ކާރިސާގެ އިތުރުން ކޮރޯނާ ވައިރަސް ކުރިމަތިވުމުން ވެސް އެންމެ ފުރަތަމަ އެހީތެރިކަން ފޯރުކޮށްދިން އަވައްޓެރި ގައުމަކީ އިންޑިއާ ކަމަށެވެ.\nއިންޑިއާ އިން ރާއްޖެ އަށް ވެކްސިން ހަދިޔާ ކުރާތީ އެކަމަށް ގިނަ ދިވެހިން ވެސް އަންނަނީ މަރުހަބާ ކިޔަމުންނެވެ. ނަމަވެސް ދުނިޔޭގެ ސިއްހަތު ޖަމިއްޔާ އިން ވެސް އަދި ހުއްދަ ދީފައި ނުވާ ވެކްސިނެއް ރާއްޖެ އަށް ގެނެސް ދިވެހިންގެ ގަޔަށް ޖަހަން ތައްޔާރުވަމުން ދާތީ ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ.\nމިއަދ އިންޑިއާ އިން ރާއްޖެ އަށް ވެކްސިން ގެނައި ނަމަވެސް ވެކްސިން އާއްމުކޮށް ޖަހަން ފަށާނެ ތާރީޚެއް އަދި އިއުލާނެއް ނުކުރެއެވެ. އެޗްޕީއޭ އިން މިހާރު ވަނީ ވެކްސިން ޖަހަން ބޭނުންވާ މީހުން ރަޖިސްޓްރީ ވާން ހުޅުވާލާފައެވެ.\nޖެނުއަރީ 20, 2021 10:49\nރާއްޖެއަށް ވެކްސިން ލިބުނަކަސް މިހުން ގަޔަށް ވެސިން ނުޖަހަނީސް މިކަމަނުން އަރައެއް ނުގަނެވޭނެ!!!!\nޖެނުއަރީ 20, 2021 10:50\nހަޖަމް ކޮށްލަ ދަރިޔާ\nޖެނުއަރީ 20, 2021 12:45\nމަށަށް ފެންނަނީ އެންމެ ފުރަތަމަ ނަޒްލާ އާ މައިމޫނާ ޖަހަން\nޖެނުއަރީ 20, 2021 21:46\nޖެނުއަރީ 20, 2021 10:51\nމަބުނަން އޮތް ވާ ހަކައަކީ އިންޑިއާ މީ ހުން ލެބޯޓަރީ ޓެސްޓްތަކާ ތަ ހުލީލުތައް ކުރުމަށް ޤުރުބާންކުރާ ކަންބަޅި ތަކަކަށް އެއްވެސް ދިވެއްސަކު ނުވާށޭ. ޑަބްލިޔު. އެޗް. އޯ އެޕްރޫވް ކޮށްފައިވާ އެއްޗެއްތޯ ނުބަލައި އެއްވެސް ވެކްސިން އެއް ލޮބުވެތި އެއްވެސް ދިވެ ހި ރައްޔިތަކު ނުޖަ ހައްޗޭ. މިމީ ހުން އިންޑިއާ އެދިއްޖެ ކޮންމެ ކަމެއް އަހަރެމެންނަށް ކޮށްފާނެކަން އެންމެ ހިނދުކޮޅަކަށްވެސް ހަނދާން ނެތިކޮށް ނުލަެްވާށޭ! ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ\nޖެނުއަރީ 20, 2021 11:10\nގައުމުގެ ރައީސް ރައްޔިތުންނަށް ހާމަ ކުރަން ޖެހޭ ވާހަކަ ކުރީގެ ރައީސް އަކު ހާމަ ކުރުމަކީ ވ ނުރައްކާ ތެރި ކަމެކެވެ. ސަރުކާރު ތެރެއިން ވަގައް ހަބަރު ތައް ނެގުން ހުއްޓުވަން ޖެހެ އެވެ.\nޤައުމުގެ ރައީސް އަށް ރޮވިދާނެތީ އެކަހަލަ ވާހަކައެއް ނުބުނެ މަޑުކޮށްލާފައި ޅިޔަނެއް ލައްވާ އެވާހަކަ ބުނުވީކަމަށް ވެދާނެ\nޖެނުއަރީ 20, 2021 11:16\nއިންޑިއާއިން ގެންނަނީ އިންޑިއާއިން އުފައްދާފައިވާ އޮކްސްފޯޑުވެކްސިން. އެހެން ޖަހާބަލަ ހަބަރު ތަކުގައި.\nޖެނުއަރީ 20, 2021 11:40\nކަލެއާއި އިބިރިހިމާ އެންމެ ފުރަތަމަ ވެކްސިން ޖެހީމަ ރައްޔިތުން އެއްބަސްވާނީ ވެކްސިން ޖަހަން މަށަށް އަޑު އިވިފަ އޮތީ ކަލެއާއި އިބިރިހިމާއާއި ދެގޮލާ ރާއްޖެއިން ބޭރުން ވެކްސިން ޖެހިވާހަކަ ދޮގަކަށް ނުވާނަމަ ކަލޭގެ ދެވަގުން ވެކްސިން ޖަހާބަލަ ޖަހަން ދެކޮޅު ހަދާނަމަ ޔަގީން ބޭރުން ވެކްސިން ޖަހައިގެން ތިބިކަން\nޖެނުއަރީ 20, 2021 11:50\nމި ފަހަރު ސޯލިހު ސައުދީޔަ ގޮސް ފަ ޗައިނާއިން ސައުދީޔަ އެތެރެ ކޮއް ފަހުރި ވެކްސިން ޖެހިކަމަ ވވވވ ބޮޑައް ދެކެވޭ ވާހަކަޔަ އެހެން ވެއްޖެއިޔާމު އިންޑިޔާގެ ތިވެކްސިނަ ސޯލިހު ވެސް އިތުބާރު ނުކުރަނީ ތާ ސޯލިހު ވެސް އެބޭނުން ކުރީ ޑަބުލިޔު އެޗް އޯ އިން އެޕުރޫވްކޮއް ފަ ހުރި ވެކްސިން އިންޑިޔާގެ ތިޔަ ޑަބުލިޔު އެޗްއޯގެ އެޕްރޫވް ނުލިބޭ ވެކްސިން ސޯލިހް ވެސް ނުޖަހަން ވެގެން ސައުދީން އެޖެހީ ސޯލިހު ބޭނުންމަނުން ހަގީގަތުގަ ތިވެކްސިން ދިވެހިން ގަޔަޖަހާކައް\nދެންޖެހޭނީ ކެނެރީގެ އިން ނެރޭގަރާރަކުން މަޖުބޫރުން ސޯލިހް ލަވާ ތިވާހަކަ ދަކުވަން އަަދި ވަލުއީ ގާނޫނަކުން ބިރުދަކާގެން ތިޖަހަން\nޖެނުއަރީ 20, 2021 11:52\nމިވެކްސިނަށް އަދި ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ހުއްދައެއް ނުދެއެވެ.\nނަސީދު އާއި ގެރިން ތި ޖަހަން ވީ...\nޖެނުއަރީ 20, 2021 12:05\nމަމެންނަށް ފެންނާނެ ހެން މީޑިއާ ކުރިމަތީގަ ދެ ޅިޔަނުން ވެކްސިން ޖަހާ ފަ ރައްޔިތުންނަށް ވެކްސިން ޖަހަން އަންގާ. ތިޔަ ވެކްސިން އަށް ދުނިޔޭގެ ހެލްތް ޖަމިއްޔާ އިން ހުއްދަވެސް އަދި ނުލިބޭ\nޖެނުއަރީ 20, 2021 12:18\nމުރުތައްދުވެފައި ހުރި ގޮލައެއް\nޖެނުއަރީ 20, 2021 12:19\nމިވެކުސިންޖަހައިގެންވެސް ނަސީދުގެ ބަލާވެރިކަމުން ރައްޔަތުން ސަލާމަތްވާނެތަ\nޖެނުއަރީ 20, 2021 12:34\nއިންޑިއާ ވެކްސިނޭ؟ އައިފޯނު ހަދަނީ ޗައިނާގަ. ކަލޭމެން އެއަށް ކިޔަނީ ޗައިނާ ފޯނުތަ؟\nޖެނުއަރީ 20, 2021 12:48\nޏަޝީދު ބުނެބަލަ ﷲގެ ވާގިފުޅާއެކު އަހަރެމެން މިވައިރަހުން ސަލާމަތްވާނެ ކަމަށް ކޮވިޑް ހުއްޓުވާނީ އަހަރެންނޭ ބުނެ ގަދަ ބަސް ބުނާއިރު ވިސްނާލުން ވ މުހިންމު\nމި ވައިރަހައްވުރެއް ނުރައްކާތެރި ބަލިމަޑުކަމެއް ކެނެރީގޭ ނަޝީދު އަކީ. ތިޔަ ހުރިހާ ވެކުސިނެއް ނަޝީދު ގަޔައް ޖަހަން ފެނޭ އޭރުން ތިޔަބަލި މަޑުކަމުން މިގައުމު ސަލާމަތްވާނެ.\nޖެނުއަރީ 20, 2021 14:11\nޓެސްޓު ވެކުސިން ޑަބްލިޔު އެޗް އޯ ހުއްދަ އަދިނުލިބޭ އާއްމުކޮއްޖަހާ އެއޗެއްވިއްޔާ ވަކިއަދަދަކައް ނުގެނެސް އެންމެންގެ ގަޔައްޖެހޭވަރައް ގެނައިމަ ނިމުނީނު ރަހުމަތްތެރި އިންޑިޔާއިން ހިލޭދޭނެއެއްނު މިހާރު މިފެންނަނީ ރަޖިސްޓްރީ ކޮއްގެން ބޭނުންމީހަކު ޖަހަން ހުޅުވާލިތަން ޓެސްޓް\nމޮޑީ ބުނިކަމަށް ވަނީ ވެކްސިން ތިމަންނަ ޖަހާނީ ރައްޔިތުން ގަޔަށް ޖެހުމަށް ފަހުކަމށް. މީގެ 1 މާނައަކީ ރައްޔިތުންނަށް ވާގޮތެއް ބަލާފައި ކަމަށް. އެފަދަ ޔަގީންކަމެއް ނެތް އެއްޗެއްބާ؟\nޖެނުއަރީ 20, 2021 14:14\nއެއީ އިންޑިއާގެ ވެކްސިނެއްނޫ\n" ވައިރަހުން ސަލާމަތްވާނެ" އަދިވެސް ދުނިޔޭގެ ކަންކޮޅުތަކުގައި މިބަލި އުޅޭއިރު މިވަރުގެ ޔަގީންކަމެއް ދެވިދާނެބާ؟\nޖެނުއަރީ 20, 2021 14:35\nމި ނުބައި ވައިރަސް ކެނެރީ ވައިރަސްގެ އަނގަގަނޑު އެބަޖެހޭ ތިމަރަ އަޅާ ބައްދަން ކިޔާނެ ނުކިޔާނެ އެއްޗެއް ކުރާނެ ނުކުރާނެކަމެއްނޭނގިގެން ތެޅިބާލަނީ މީ މިޤައުމަށް ފާވެފަވާ ސުންޕާ ވަބާއެއް\nޖެނުއަރީ 20, 2021 14:42\nއިންޑިޔާގެ ބޮޑުވަޒީރުވެސް ބޭނުންކުރަން ނުކެރިފައިވާ ވެކްސިނެއް ދިވެހިން ގަޔަށް ޖެހުމަކީ ވަރަށް ދެރަކަމެކެވެ.\nޖެނުއަރީ 20, 2021 17:14\nއެހެންވީމާ ތީގަ ހުންނާނީ އިންޑިޔާއަށް ލޯބިޖައްސާ އެކްޓިވް އައިޓަމެއްވެސް އިތުރުކޮށްފަތާ\nޖެނުއަރީ 20, 2021 17:43\nކކަލޭ ދައް ކާ ވާހަ ކަ ދިމާ އިދިކ ކޮޅަށް ނަގާތާ ލައް ކަ ދުވަސް ވެއްޖެ.\nޖެނުއަރީ 20, 2021 20:29\nކޮވިޑް 19 އަށްވުރެ ތިޔަ އަނގައިގެ ބަލާވެރިކަން ދިވެހިންނަށްބޮޑު. ތިޔަ އަނގައިން ސަލާމަތް ވެއްޖިއްޔާ އެހެން ހުރިހާ ކަމަކުން ސަލާމަތްވެދާނެ.\nޖެނުއަރީ 21, 2021 00:54\nއިންޑިޔާއިން ގެނާ ތިޔަ ބަޖާޖް ބުރޭންޑުގެ ވެކުސީނެއް ދިވެހިން ބޭނުމެއް ނޫން.. ތިޔައީ އަދި ޑަބްލިޔޫ އެޗްއޯއިން ހުއްދަވެސް ނުލިބޭ އެއްޗެއް.\nޖެނުއަރީ 21, 2021 00:57\nނަޝީދުގެ ބޮލުގަ މައްޗަށާއި ތިރިޔައް ތިޔަވެކްސީން މަތި މަތީން ޖަހާށެވެ.\nޖެނުއަރީ 21, 2021 04:57\nސާލިހް އާ ދެމީހުން ފުރަތަމަ ޖަހާ. އޭގެ ފަހުގަ އެހެން މީހުން.\nޖެނުއަރީ 21, 2021 08:42\nމިތީގެ ދުލު ވިހަ ނުޖެހި ނުދާނެ.... މީ ބޮޑު އަނގަ ވިހައެއް....


ދީނީ ހޭލުންތެރިކަން އިތުރުކުރުމަށް ހިންގާ "އޯގާވެރި ދަޢުވަތު" މިފަހަރު ފ އަތޮޅުގައި! ދީނީ ހޭލުންތެރިކަން އިތުރުކުރުމަށް ހިންގާ "އޯގާވެރި ދަޢުވަތު" މިފަހަރު ފ އަތޮޅުގައި!\nދީނީ ހޭލުންތެރިކަން އިތުރުކުރުމަށް ހިންގާ "އޯގާވެރި ދަޢުވަތު" މިފަހަރު ފ އަތޮޅުގައި\nމަޝްހޫރު ދީނީ ޢިލްމުވެރިޔާ މުފްތީ މެންކާއެކު ބޭއްވި ޔޫތް ފޯރަމެއްގެ ތެރެއިން / ފޮޓޯ: އިސްލާމިކް މިނިސްޓްރީ\nރައްޔިތުންގެ މެދުގައި ދީނީ ހޭލުންތެރިކަން އިތުރުކުރުމަށް ހިންގާ "އޯގާވެރި ދަޢުވަތު" ފ އަތޮޅުގައި ފަށައިފިއެވެ.\n"އޯގާވެރި ދަޢުވަތު" މި ކެމްޕޭނަކީ ރައްޔިތުންނަށް ދީނާއި ގުޅޭ ޞައްޙަ މަޢުލޫމާތު ފޯރުކޮށް ދިނުމަށާއި، އަތޮޅުތަކުގައި ދިރިއުޅޭ ރައްޔިތުންގެ ދީނީ ހޭލުންތެރިކަން އިތުރުކޮށް، ރައްޔިތުންގެ މެދުގައި އުފެދިފައިވާ ދީނީ އިޚްތިލާފްތަކުގެ ޞައްޙަ މަޢުލޫމާތު ފޯރުކޮށްދިނުމުގެ މަޤްޞަދުގައި އިސްލާމިކް މިނިސްޓްރީ އާއި، މޯލްޑިވްސް ޕޮލިސް ސަރވިސްގެ ކައުންޓަރ ޓެރަރިޒަމް ޑިޕާޓްމަންޓް ގުޅިގެން ފަށާފައިވާ ކެމްޕޭނެކެވެ.\nމި ކެމްޕޭންގެ ހަރަކާތްތައް ފ. އަތޮޅުގައި މިހާރު ފަށާފައިވާއިރު، މި ހަރަކާތް މިއަންނަ ފެބްރުއަރީމަހުގެ6ވަނަ ދުވަހުގެ ނިޔަލަށް އެ އަތޮޅުގެ4ރަށެއްގައި ކެމްޕޭން ކުރިއަށްދާނެކަމަށް އިސްލާމިކް މިނިސްޓްރީން ވިދާޅުވެއެވެ. އެގޮތުން މިމަހުގެ 25 އިން 27 ފ. ނިލަންދޫގައި، އަދި 28 އިން 30 އަށް ފ. ފީއަލީގައި މި ހަރަކާތް ކުރިއަށްދާނެކަމަށް އެ މިނިސްޓްރީން ވިދާޅުވެއެވެ. އަދި އަންނަމަހުގެ 1 އިން3އަކަށް ފ. މަގޫދޫގައި އަދި4އިން6އަކަށް އެއަތޮޅު ބިލެތްދޫގައި މިކެމްޕޭންގެ ހަރަކާތްތައް ކުރިއަށްދާނެކަމަށް އިސްލާމިކް މިނިސްޓްރީން މަޢުލޫމާތުދެއެވެ.\nޢާއްމުންނަށާއި، ގްރޭޑް 7ން މަތީގެ ދަރިވަރުންނަށް އަމާޒުކޮށްގެން ކުރިއަށްގެންދާ މި ކެމްޕޭނުގެ ތެރެއިން، ގޭގެއަށްގޮސް ދީނީ ނަސޭޙަތް ދިނުމާއި، ދަރިވަރުންނަށް ދީނީ ނަސޭޙަތް ދިނުން އަދި ޢާއްމުންނަށް ދީނީ ނަސޭހަތް ދިނުމަށް ވަނީ ހަމަޖެހިފައެވެ.\n"އޯގާވެރި ދަޢުވަތު" ކެމްޕޭންގެ ދަށުން މިމަހުގެ 12 އިން 17 އަށް ހއ. އަތޮޅުގެ މީހުން ދިރިއުޅޭ ހުރިހާ ރަށެއްގައި އިސްލާމިކް މިނިސްޓްރީގެ ފަރާތުން ވަނީ ދީނީ ނަސޭހަތް ދީފައެވެ. އަދި މިމަހުގެ 25 ވަނަ ދުވަހު މާފުށީ ޖަލާއި، ހިންމަފުށީ ރިހެބިލިޓޭޝަން ސެންޓަރުގައި ދީނީ ނަޞޭޙަތްދީފައި ވާއިރު، ޖެނުއަރީ 24ން ފެށިގެން ފެބްރުއަރީ 8 ގެ ނިޔަލަށް ހދ. އަތޮޅުގެ ހުރިހާ ރަށެއްގައި ދީނީ ނަޞޭޙަތް ދިނުމުގެ ޕްރޮގްރާމް ކުރިއަށް ގެންދިއުމަށް ހަމަޖެހިފައި ވާކަމަށް އިސްލާމިކް މިނިސްޓްރީން މަޢުލޫމާތު ދެއްވައެވެ.


މާލޭގެ ވައި ވަރަށް ބޮޑަށް ވަނީ ނުސާފުވެފައި: ނައީމް މާލޭގެ ވައި ވަރަށް ބޮޑަށް ވަނީ ނުސާފުވެފައި: ނައީމް\nމާލޭގެ ވައި ވަރަށް ބޮޑަށް ވަނީ ނުސާފުވެފައި: ނައީމް\nއީޕީއޭގެ މަސައްކަތްތަކާއި ގުޅޭމަޢުލޫމާތު ދިނުން. ފޮޓޯ: މުޙައްމަދު ވަޙީދު / ޕީ.އެސް.އެމް ނިއުސް\nމާލެ ސަރަޙައްދުގެ ވައި ވަރަށް ބޮޑަށް ނުސާފުވެފައިވާކަމަށް އެންވަޔަރަމަންޓަލް ޕްރޮޓެކްޝަން އެޖެންސީ އީޕީއޭއިން ވިދާޅުވެއްޖެއެވެ.\nމާލެ ސަރަޙައްދުގައި ވައި ވަރަށްބޮޑަށް ތަޢައްޔަރުވެފައިވާއިރު ވައި ނުސާފުވުމުގެ ސަބަބުން އެކި ކަހަލަ ބަލިތައް ޖެހުމަށްވެސް މަގުފަހިވެއެވެ.\nޕީއެސްއެމް ނިއުސްގެ ރާއްޖެމިއަދު ޕްރޮގްރާމްގައި ވާހަކަދައްކަވަމުން އީޕީއޭގެ ޑިރެކްޓަރ ޖެނަރަލް އިބްރާހިމް ނައީމް ވިދާޅުވީ މާލޭގެ ޖައްވުގައި ވައިނުސާފުވެ ކުނޑިތައް ރައްކާތެރި މިންވަރަށްވުރެ ގިނަވެފައިވާކަމަށެވެ. މާލޭގެ ވައި ނުސާފުވާން މެދުވެރިވަނީ ހަމައެކަނި ތިލަފުށިން އަންދާ ކުނިން އަރާ ދުމުގެ ސަބަބުން ނޫންކަމަށް އޭނާ ވިދާޅުވިއެވެ.\nއަދި ވައި ނުސާފުވާން މެދުވެރިވާ އިތުރު ސަބަބުތަކަކީ ތަރައްޤީއާއި މިނޫނަސް އިމާރާތްކުރުމުގެ ގިނަ މަޝްރޫޢުތައް ކުރިއަށް ގެންދިޔުމާއި ދުން އަރާ ގިނަ ވެހިކަލްތަކުގެ ސަބަބުންކަމަށް ނައީމް ވިދާޅުވިއެވެ. ނައީމް ވިދާޅުވީ މާލޭގެ ވައި ނުސާފުވާ ވަރު ބެލުމަށާއި މިފަދަ މައްސަލަތައް ހައްލުކުރުމަށްޓަކައި އެއަރ ޕޮލިއުޝަން މޮނިޓަރ ކުރެވޭނެ އިތުރު ޑިވައިސްތައް ހަރުކުރަން ޖެހޭކަމަށާއި ދުން އަރާ ވެހިކަލްތައްވެސް މަދު ކުރަން ޖެހޭކަމަށެވެ.\n"އަޅުގަނޑުމެން ބަލާއިރުގައި ޕާޓިކުލަރ މެޓަރ މިހުންނަނީ ރައްކާތެރި މިންވަރަށްވުރެ ތަންކޮޅެއް ގިނައިން. ލަފާކުރެވޭ ގޮތުގައި މިކަން މި ދިމާވަނީ ތަށިމުށި ޖެހުމާއި، ސިމެންތި ޖެހުމާއި، ޕުޓީ އެޅުންފަދަ ކޮންސްޓްރަކްްޝަން މަސައްކަތުން. ދުން އެރުމާއި މަގުމަތިން އަރާ ހިރަފުހުގެ ސަބަބުން ނޭވާލާ ނިޒާމްގައި ޕީ.އެމް މިހުރީ މަތީގައި." އީޕީއޭގެ ޑިރެކްޓަރ ޖެނަރަލް އިބްރާހިމް ނައީމް ވިދާޅުވިއެވެ.\nމާލެ ސަރަހައްދުގެ ވައި ވަރަށް ބޮޑަށް ތަޢައްޔަރުވެފައިވާއިރު އެންވަޔަރަމަންޓް މިނިސްޓްރީން ވަނީ މާލޭގެ ވައި ނުސާފުވެ ތަޣައްޔަރު ވެފައިވާ މިންވަރު ބެލުމަށްޓަކައި އެމްބިއަންޓް އެއާރ ކޮލިޓީ މޮނިޓަރިން ސްޓޭޝަން ގާއިމުކުރަން ނިންމާފައެވެ.\nރާއްޖޭގެ ރަށްތަކެއް / ފަތުރުވެރިކަމަށް ދޫކޮށްފައިވާ ގިނަ ތަންތަނުގެ މަސައްކަތް ކުރިއަށްނުދާކަމަށް ޓުއަރިޒަމް މިނިސްޓްރީން ބުނޭ\nމާލޭގެ ވައި ނުސާފުވެ ތަޣައްޔަރުވެފައިވާ މިންވަރު ބެލުމަށްޓަކައި އެމްބިއަންޓް އެއާރ ކޮލިޓީ މޮނިޓަރިން ސްޓޭޝަން ގާއިމުކުރަން ނިންމާފައިވާއިރު މާލޭގައި ދުއްވާ ވެހިކަލްތައް ވަރަށް ބޮޑަށް ގިނަވެ ޖައްވަށް ދޫކުރާ ވިހަ ގޭސްތައް ވެސް ދަނީ ދުވަހެއް ދުވަހަކަށް އިތުރު ވަމުންނެވެ. މީގެ އިތުރުން ބައެއް ކަހަލަ އިންޑަސްޓްރިއަލް މަސައްކަތްތައްވެސް ހިނގަމުންދާތީ ބައެއް މީހުން ކަންބޮޑުވުންވެސް އަންނަނީ ފާޅުކުރަމުންނެވެ.\nސަރުކާރުން ވަނީ 2019 ވަނަ އަހަރުގެ ޖޫންމަހުގެ ތެރޭގައި ވައި ތަޣައްޔަރުކުރާ މާއްދާތަކާއި ގުޅޭ ނެޝަނަލް އެކްޝަން ޕްލޭނެއް ލޯންޗުކޮށްފައެވެ. މި ޕްލޭންގައި ވަނީ ވައި ތަޣައްޔަރުކުރާ މާއްދާތައް ނުވަތަ ޕޮލޫޓަންޓްތައް ވަކިވަކިން ތަފްސީލު ކުރުމަށް ކަނޑައަޅާފައެވެ. މިގޮތުން ރާއްޖޭގައި ވައި ތަޣައްޔަރު ކުރާ މާއްދާތައް ބޭރުކުރާ ސެކްޓަރުތަކާއި، ކޮންމެ ސެކްޓަރއަކުން ވަކި ވަކި މާއްދާތައް ބޭރުވާ މިންވަރު ބެލުމަށްވެސް ވަނީ ނިންމާފައެވެ. އަދި މި މާއްދާތައް މަދުކުރުމަށް އަޅާނެ ފިޔަވަޅުތަކުގެ ނަތީޖާއެއްގެ ގޮތުން، މި މާއްދާތައް ރާއްޖެއިން ޖައްވަށް ބޭރުކުރެވޭ މިންވަރު މަދުވެގެންދާނެ ވަރު 2030 އަހަރާ ހަމައަށް އަންދާޒާ ކުރުމަށް ކަނޑައަޅާފައިވެއެވެ.\n2019 ވަނަ އަހަރުގެ ދުނިޔޭގެ ތިމާވެށީގެ ދުވަހާއި ގުޅިގެން ދެއްވި މެސެޖްގައި ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިހް ވަނީ ވައި ނުސާފުވުން ނުވަތަ އެއަރ ޕޮލިއުޝަން ހުއްޓުވުމަށްޓަކައި އެކަށީގެންވާ ދެމެހެއްޓެނިވި ފިޔަވަޅުތަކެއް ރާއްޖެއިން އަޅާނެކަމުގެ ޔަޤީންކަން ދެއްވާފައެވެ.\nތަރައްޤީ އާއި އިންޑަސްޓްރިއަލައިޒޭޝަނާއެކު ޖައްވުގެ ވެއްޓަށް ނެރެމުންދާ ކެމިކަލް ވިހަ މާއްދާތަކާއެކު މީގެ ޒަމާންތަކެއް ކުރިން ވައި ތަޣައްޔަރުވެފައިނުވާ މިންވަރަށް ވެށީގެ ވައި ވަނީ ތަޣައްޔަރުވެފައެވެ. ވައިގެ މި ނުސާފުކަމާއި ތަޣައްޔަރުކަމާއެކު އިންސާނުންނަށް ވަނީ އެތަކެއް ބަލިމަޑުކަމާ ކުރިމަތިލާން ޖެހިފައެވެ.


Box ofeehu gai Salman aai John kurimathilumeh\nބޮކްސް އޮފީހުގައި ސަލްމާނާއި ޖޯން ބޮޑު ކުރިމަތިލުމަކަށް\nސަލްމާން އަދި ޖޯން (ވ)\nޖޯން އެބްރަހަމްގެ "ސަތުޔަމޭވް ޖައިތޭ 2" އާއި ސަލްމާން ހާންގެ "ރާދޭ: ޔުއަ މޯސްޓް ވޯންޓަޑް ބާއީ" ބޮކްސް އޮފީހުގައި ވަރުގަދަ ކުރިމަތިލުމަކަށް ތައްޔާރުވެއްޖެ އެވެ. މިހާރު އިއުލާން ކޮށްފައިވާ ގޮތުން މި ދެ ފިލްމު ވެސް ރިލީޒްކުރާނީ 2021 މޭ މަހު އަންނަ ފިތުރު އީދު ދުވަހު އެވެ.\nސަލްމާންގެ ފިލްމު ރިލީޒްކުރާ ތާރީޚު އޭނާ އިއުލާން ކޮށްފައިވަނީ މީގެ ހަފުތާއެއްހާ ދުވަސް ކުރިންނެވެ. ސަލްމާން އިއުލާން ކުރުމުގެ ކުރިން ވެސް އެ ފިލްމު އީދު ދުވަހު ރިލީޒް ކުރާނެ ކަން ގިނަ ބަޔަކަށް އޮތީ ޔަގީން ވެފަ އެވެ. ސަބަބަކީ އީދު ދުވަސް ތަކަކީ އަބަދުވެސް ސަލްމާންގެ ފިލްމުތައް ރިލީޒްކުރާ ދުވަސްތަކެއްގެ ގޮތުގައި މަޝްހޫރުވެފައި އޮންނާތީ އެވެ. ނަމަވެސް ޖޯންގެ ފިލްމު އިއުލާން ކުރީ އިންޑިޔާގެ ޖުމްހޫރީ ދުވަހާ ގުޅުވައިގެން މިދިޔަ އަންގާރަ ދުވަހު އެވެ.\nޖޯން ޓުވިޓާގައި އިއުލާން ކޮށްފައިވާ ގޮތުގައި އޭނާގެ "ސަތުޔަމޭވް ޖައިތޭ 2" ރިލީޒްކުރާނީ 2021 ގެ މޭ 14 ވަނަ ދުވަހު އެވެ.\nމި ފިލްމުގެ ޕޯސްޓަރެއް ވެސް ޖޯން ޝެއާ ކޮށްފައި ވެއެވެ. އެ ޕޯސްޓަރުގައި ޖޯން ފެންނަނީ ވަރަށް ވަތަނީ މީހެއްގެ ގޮތުގައި އިންޑިއާގެ ދިދަ ވިހުރުވާ ތަނެވެ.\nމިލަޕް ޒަވޭރީ ޑައިރެކްޓްކޮށްފައިވާ މި ފިލްމަކީ 2018 ގައި ނުކުތް ހިޓް ފިލްމެއް ކަމަށްވާ "ސަތުޔަމޭވް ޖައިތޭ" ގެ ސީކުއަލް އެކެވެ. ދިވްޔާ ކޯސްލާ ކުމާރު ބަތަލާގެ ރޯލު ކުޅޭ މި ފްރެންޗައިޒްގެ ފުރަތަމަ މި ފުރަތަމަ ބައިގައި ދައްކާފައިވަނީ ޖޯން ދިރި އުޅެނީ މުމްބާއީގައި ނަމަވެސް ދެ ވަނަ ބައިގައި އޭނާ ކޮރަޕްޝަނާ ދެކޮޅު ހަނގުރާމަ ކުރާ ތަން ފެންނާނީ ލަކަނޫގަ އެވެ.\nމިހާރު ވަރަށް ގިނަ ބައެއްގެ ޝައުގުވެރިކަން މި ފިލްމަށް ހުއްޓިފައި ވަނީ ސަލްމާންގެ "ރާދޭ: ޔުއަ މޯސްޓް ވޯންޓަޑް ބާއީ" ކުރިމަތިލުމަށް ދާކަން އިއުލާން ކުރީމަ އެވެ.\nސަލްމާންގެ ފިލްމު ޑައިރެކްޓް ކޮށްފައި ވަނީ ޕްރަބޫދޭވާ އެވެ. ބަތަލާ އަކީ ދިޝާ ޕަޓްނީ އެވެ.\nކުރިން ހަމަޖެހިފައި އޮތީ މިދިޔަ އަހަރުގެ ފިތުރު އީދު ދުވަހު ފިލްމު ރިލީޒްކުރާ ގޮތަށެވެ. ނަމަވެސް ކޯވިޑްގެ ވަބާ ފެތުރުމުގެ ސަބަބުން އެއް އަހަރު ދުވަހަށް ފިލްމު ރިލީޒްކުރުން މަޑުޖައްސާލަން މަޖްބޫރުވީ އެވެ.\nހިންދީ ފިލްމަށް ލޯބިކުރާ ގިނަ ބަޔަކު ބުނަނީ ސަލްމާނާއި ޖޯންގެ މި ކުރިމަތިލުމަކީ ވަރަށް ޝައުގުވެރިވާ ކަމަކަށް ވާނެ ކަމަށެވެ. ސަލްމާންގެ ފިލްމުތަކުގެ ތެރެއިން އީދުގައި ރިލީޒްކުރާ ގިނަ ފިލްމުތަކަށް ބްލޮކްބަސްޓާގެ ދަރަޖަ ވަރަށް ގިނަ ފަހަރަށް ލިބެ އެވެ. އަނެއްކޮޅުން މި ފަހަކުން ރިލީޒްކުރި ޖޯންގެ ހުރިހާ ފިލްމުތަކަށް ވެސް ބޮޑު ކާމިޔާބެއް ލިބިފައި ވެއެވެ. ވީމާ މިފަހަރު ބޮކްސް އޮފީހުގައި ކުރިހޯދާނީ ޖޯން ތޯ ނުވަތަ ސަލްމާން ތޯ ބަލާލަން ގިނަ ބަޔަކު ތިބީ މިހާރު ކެތްމަދުވެފަ އެވެ.\nއިންޑިއާ ސަލްމާން ހާން ޖޯން އަބްރަހަމް\nދިޝާއާއެކު އުމުރުގެ ތަފާތު ނުފެނޭ: ސަލްމާން\nއީދު ދުވަހު ސަލްމާންގެ "ރާދޭ" ފެންނާނެ!\nސަނީގެ ދަރިފުޅާއެކު ސަލްމާނަށް ބޮޑުބޭބެ ކިޔާ އަލީޒާ\n"ހުރިހާ ކްރެޑިޓެއް ނެގީ ބާގްޔާޝްރީ: ސަލްމާން


Nigeria gai vagah negi 279 School dharivarun minivankohfi | Jazeera\tވަގަށް ނެގި 279 ކުދިން މިނިވަންކޮށްފި - Jazeera\nނައިޖީރިއާގައި ވަގަށް ނެގި 279 ސްކޫލް ދަރިވަރުން މިނިވަންކޮށްފި\nޖަވިޔަނި March 2, 2021 56 views0\nވަގަށް ނެގި ބައެއް ކުދިން ސަރުކާރުގެ އިދާރާއަކަށް ގެނެސްފައި\nނައިޖީރިއާގެ ހުޅަނގު އުތުރު ސަރަހައްދުގެ ސްކޫލަކުން ވަގަށް ނެގި 279 އަންހެން ދަރިވަރުން މިނިވަންކޮށްފި ކަމަށް އެގައުމުގެ އިދާރާތަކުން ހާމަކޮށްފިއެވެ.\nހަތިޔާރު އެޅި ބަޔަކު މި ކުދިން ވަގަށް ނެގީ އެގައުމުގެ ޒަމަފަރާ ސްޓޭޓްގައި ހުންނަ ބޯޑިން ސްކޫލަކަށް ގަދަކަމުން ވަދެގަނެއެވެ. އަދި އެއަށްފަހު ކުދިން ފޮރުވުމަށް ވަނީ ޖަންގައްޔަކަށް ގެންގޮސްފައެވެ. ފައިސާ ހޯދުމުގެ ނިޔަތުގައި މިފަދަ ގިނަ ހާދިސާތަކެއް އެގައުމުގެ އުތުރުގެ ސްޓޭޓްތަކުގައި ހިނގައެވެ.\nޒަމަފަރާ ސްޓޭޓްގެ ގަވަރުނަރު ބެލޯ މަޓަވައްލޭ ވަނީ އެ ކުދިން މިނިވަން ކުރެވިފައިވާކަން ހާމަކުރައްވާފައެވެ. އަދި ގިނަ ގޮންޖެހުންތަކެއް ހުރަސް ކުރުމަށްފަހު ސަލާމަތުގެ އައްސޭރިއަށް ކުދިން ގެނައުމަކީ ލިބުނު ބޮޑު އުފަލެއްގެ ގޮތުގައި އޭނާ ވަނީ ސިފަކޮށްފައެވެ.\nމިދިޔަ ހަފްތާގެ ތެރޭގައި މި ހާދިސާ ހިނގިއިރު ފުލުހުން އޭރު ބުނީ ވަގަށް ނަގާފައިވަނީ 317 ކުދިން ކަމަށެވެ. މި އަދަދަށް ބަދަލު އައިސްފައިވަނީ ވަގަށް ނަގައިގެން ގެންދަނިކޮށް ބައެއް ކުދިން ފިލާފައިވާތީ ކަމަށް ބައެއް ފަރާތްތަކުން ވަނީ ބުނެފައެވެ.\nމި ހާދިސާ ހިނގި ޒަމަފަރާ ސްޓޭޓަކީ މިފަދަ ގިނަ ހާދިސާތަކެއް މީގެކުރިން ވެސް ހިނގާފައިވާ ސްޓޭޓެކެވެ. އަދި މިއީ ނައިޖީރިއާގެ އުތުރުގައި ހަފްތާއެއްގެ ތެރޭގައި ހިނގި މިފަދަ ދެވަނަ ހާދިސާއެވެ. އެގޮތުން މިދިޔަ ހަފްތާގެ ތެރޭގައި ވެސް ބޯޑިން ސްކޫލަކަށް ވަދެގަނެ ހަތިޔާރު އެޅި ބަޔަކު ވަނީ 42 މީހުން ވަގަށް ނަގާފައެވެ. އޭގެ ތެރޭގައި 27 ދަރިވަރަކު ހިމެނެވެ. އަދި މިދިޔަ ޑިސެމްބަރު މަހުގެ ތެރޭގައި ވެސް 300 ދަރިވަރަކު ސްކޫލަކުން ވަގަށް ނަގާފައިވެއެވެ.\nމީހުން ވަގަށް ނެގުން


Raees Felivarah vadhaigenfi\nރައީސް ފެލިވަރަށް ވަޑައިގެންފި\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ޅ. ފެލިވަރަށް ވަޑައިގެން ފެލިވަރު ފިޝަރީޒް ކޮމްޕްލެކްސްގެ އެކި ސަރަހައްދުތައް ބައްލަވާލައްވައިފި އެވެ. އެ މަނިފާނު ފެލިވަރަށް ވަޑައިގެންނެވީ، ފާދިއްޕޮޅަށް މިއަދު ކުރައްވަމުން ގެންދަވާ ރަސްމީ ދަތުރުފުޅުގެ ތެރެއިންނެވެ.\nމި ޒިޔާރަތުގައި ރައީސުލްޖުމްހޫރިއްޔާ ވަނީ މަސްވެރިންގެ މެރީނާގައި ބަހައްޓާފައިވާ 4000 މެގަޓަނުގެ އައު ކޯލްޑް ސްޓޯރޭޖްގެ ފަރުމާ ބައްލަވާލައްވާފައިވެއެވެ. އަދި ކޯލްޑް ސްޓޯރޭޖް އެޅުމަށް ބިން ހިއްކާ ސަރަހައްދަށް ޒިޔާރަތްކުރައްވާ، އެ ތަން ވެސް ބައްލަވާލެއްވިއެވެ.\nއެމަނިކުފާނު ވަނީ ފެލިވަރުގައި މިހާރު މަސްގަނެ ރައްކާކުރުމަށް ބޭނުންކުރާ ކޯލްޑް ސްޓޯރޭޖްގެ ހާލަތު ބައްލަވާލައްވައި މަސްބަންދުކުރާ ކާރުހާނާގެ މަސައްކަތްތައް ކުރިއަށްދާ ގޮތްވެސް ބައްލަވާލައްވާފައެވެ. މިހާރު ބޭނުންކުރާ ކޯލްޑް ސްޓޯރޭޖް ހުރި އިމާރާތް ވަނީ ވަރަށް ބޮޑަށް ބާވެފައެވެ. އަދި މި ސްޓޯރޭޖްގެ އައިސް އުފައްދާ މިންވަރަކީ މިހާރަށް އެންމެ އެކަށީގެންވާ މިންވަރެއް ނޫން ކަމުން އިތުރަށް އައިސް އުފެއްދުމަށް ކޯލްޑް ސްޓޯރޭޖްގެ ކެޕޭސިޓީ އިތުރު ކުރުމަށް ވަނީ ބޭނުންވެފައެވެ.\nފެލިވަރަށް ކުރެއްވި މި ޒިޔާރަތުގައި އެ މަނިކުފާނު ވަނީ އެ ވަގުތު ފެލިވަރު ފަޅުގައި އޮތް މަސްދޯންޏަކަށް އަރާވަޑައިގެން އެ ދޯނީގައި ތިބި މަސްވެރިންނާ ބައްދަލުކުރައްވައި މަސްވެރިނަށް ދިމާވާ ދަތިތަކާއި ގޮންޖެހުންތަށް އޮޅުން ފިލުއްވާފައެވެ. މަސްވެރިން ވަނީ އައިސް ލިބުމުގައި ހުރި ދަތިތަކާއި މަސްކިރުމުގައި ދިމާވާ ދަތިތަކުގެ މައުލޫމާތު ރައީސުލްޖުމްހޫރިއްޔާއާ ހިއްސާކުރެއްވިއެވެ.\nއެ މަނިކުފާނު ފެލިވަރަށް ޒިޔާރަތްކުރެއްވުމުގެ ކުރިން ޅ. މާފިލާފުށްޓަށް ޒިޔާރަތްކުރައްވާ ސިފައިންގެ 66 ވަނަ އަސާސީ ތަމްރީނު ފުރިހަމަކުރި ދަރިވަރުން ސިފައިންގެ ހުވާކުރުމާއި ބަޑި ހަވާލުކުރުމަށް ބޭއްވެވި ރަސްމިއްޔާތުގައި ބައިވެރިވެ ވަޑައިގެންނެވިއެވެ.\nރައީސް އިބްރާހިމް މުހައްމަދު ސޯލިހު ފެލިވަރު\n"އިންޑިއާ ކަނޑުގެ މެދުގައި އޮތުމަކީ ވިޔަފާރިއަށް ލިބޭ ބާރެއް"


Dhivehin thamreenukuraa program ge internship fashaifi\nއަދާރަން ރިސޯޓުގައި އިންޓާންޝިޕް އަށް ފުރުސަތު ދީފައި --\nސަރުކާރުން ކުރިއަށްގެންދާ، "ސްކިލްސް ފޮ އަ ރިޒިލިއަންޓް ވޯކްފޯސް" ޕްރޮގްރާމުގެ ދަށުން ހިންގި ހޮސްޕިޓާލިޓީ ކޯސްތަކުގެ ދަރިވަރުންގެ އިންޓާންޝިޕް ފަށައިފި އެވެ.\n"ސްކިލްސް ފޮ އަ ރިޒިލިއަންޓް ވޯކްފޯސް" އަކީ ކޮވިޑް-19ގެ ދަތި ހާލަތުން ރާއްޖެ އަރައިގަނެ، އިގްތިސާދީ މަސައްކަތްތައް އަލުން ފަށާއިރު ބިދޭސީން މަސައްކަތް ކުރާ އެކި ދާއިރާތަކަށް ދިވެހިން ތަމްރީނުކުރުމަށް ސަރުކާރުން ފަށާފައިވާ ޕްރޮގްރާމެކެވެ.\nހަޔާ އެޑިއުކޭޝަން މިނިސްޓްރީން މިއަދު ބުނީ ހޮސްޕިޓާލިޓީ އެންޑް ޓޫރިޒަމް ދާއިރާގެ ބައެއް ކޯސްތަކުގައި ބައިވެރިވި ދަރިވަރުންގެ ތެރެއިން 16 ދަރިވަރަކު ކޯހުގެ ހުރިހާ ބައިތައް ފުރިހަމަކޮށް މި ނޮވެންބަރު މަހުގެ ހަ ވަނަ ދުވަހު އިންޓާންޝިޕް ފަށައިފައިވާ ކަމަށެވެ. އިންޓާންޝިޕްގައި ބައިވެރިވީ، ސެޓްފިކެޓް ލެވެލް ތިނެއް ގެ ފްރޮންޓް އޮފީސް ސާވިސް ކޯހާއި ބޭކަރީ އެންޑް ޕޭސްޓްރީ ކޯހާއި ފުޑް ޕްރޮޑަކްޝަން ކޯހުގެ ދަރިވަރުންނެވެ.\nމި ދަރިވަރުން ހަތަރު މަސްދުވަހުގެ އިންޓާންޝިޕް ފުރިހަމަ ކުރާނީ އެކި ރިސޯޓު ތަކާ ގުޅިގެންނެވެ. އެގޮތުން، އަދާރަން ކްލަބް ރަންނާޅި އާއި ހެރިޓަންސް އާރަށާއި ސަން ޝިޔާމްގެ އޮޅުވެލި، ވިލުރީފް، އިރުފުށި، އަދި ބުރުޒު ކޭޓަރިންވެސް ހިމެނެ އެވެ.\nމި ޕްރޮގްރާމަކީ ޓޫރިޒަމާއި، ޔޫތު އަދި އިކޮނޮމިކް މިނިސްޓްރީ ގުޅިގެން ކުރިއަށް ގެންދާ ޕްރޮގްރާމެކެވެ.\nޓޫރިޒަމް ޒުވާނުން މިނިސްޓްރީ އޮފް އިކޮނޮމިކް ޑިވެލޮޕްެމަންޓް + ސަންސިޔާމް ޢިރުފުށި އިގްތިސޯދު ހަޔާ އެޑިއުކޭޝަން މިނިސްޓްރީ ޔޫތު މިނިސްޓްރީ


ރާއްޖެއަށް ޑިމޮކްރެސީ ގެނެސްދެއްވި ބަޠަލުންނަށް ވޯޓު ދެއްވާށެވެ. – Maldivian Democratic Party\n(މިއީ7އޭޕްރީލް 2009 ގައި ދިވެހި އޮބްޒާވަރ ވެބްސައިޓުގައި ޝާއިޢުކުރެވިފައިވާ އިނގިރޭސި ލިޔުމެއް އަސްލަކަށް ބަލައިގެން ތައްޔާރުކުރެވިފައިވާ ލިޔުމެކެވެ.)\nކުރިމަތިވަމުން އަންނަ ރައްޔެތުންގެ މަޖިލީހުގެ އިންތިޚާބަކީ ދިވެހިން ކުރިމަތިލާ އިމްތިޙާނަކަށް ވާނެއެވެ. މި އިންތިޚާބު ކައިރިވަމުން އަންނަވަރަކަށް ހަލަބޮލިކަން އިތުރުވާނެކަމާމެދު ޝައްކެތް ނުކުރެވެއެވެ. އެހެންނަމަވެސް، މި އިންތިޚާބަކީ ފުދޭވަރެއްގެ މިނިވަންކަމަކާއެކީ ހިންގިދާނެ އިންތިޚާބެއްކަމުގައި ބެލެވެއެވެ. ޚާއްޞަކޮށް، ކުރީގެ މައުމޫނުގެ ސަރުކާރުގެ ދުވަސްވަރުގައި، ސަރުކާރުގެ ނުފޫޒުގެ ދަށުގައި ބޭއްވުނު އިންތިޚާބުތަކާއި ބަލާފައި މިއަންނަ އިންތިޚާބު ވަރަށްވެސް މިނިވަންވާނެއެވެ. ކުރިމަތީގައި އޮތް އިންތިޚާބުގައި ކޮންމެ ކެންޑިޑޭޓަކަށް ވޯޓުލިޔަސް ވިސްނާލަންޖެހޭ ގިނަ ސަބަބުތަކެއް އެބަހުއްޓެވެ. އެހެންނަމަވެސް، ޑިކްޓޭޓަރު މައުމޫނުގެ ހިޔަނީގައި ތިބެގެން ރައްޔެތުންނަށް އޮޅުވާލާ ރައްޔެތުންގެ ނާޖާއިޒު ފައިދާ ނަގާ ޤައުމުގެ މުއްސަނދިކަމުން ފޭރިގަނެ ޤައުމު ދާވާލާ ހަފުސްކޮށްލުމުގައި އެކިގޮތްގޮތުން ބައިވެރިވީ އެއްވެސް ފަރާތަކަށް އަންނަ އިންތިޚާބުގައި ވޯޓު ނުދިނުން މަޖުބޫރުވާ ގިނަ ސަބަބުތަކެއްވެސް އެބަހުއްޓެވެ. މިހެންކަމުން، ކުރިއަށް އޮތް ރައްޔެތުންގެ މަޖިލީހުގެ އިންތިޚާބުގައި ވާދަކުރާ އެކިއެކި ގްރޫޕްތަކުގައި ހިމެނޭ އެކިއެކި ފަރާތްތަކަށް ކުރުގޮތަކަށް ބަލާލަމާތޯއެވެ.\nމާ ޢިލްމީ ބައެއްކަމުގައި ބުނެ، ސީދާ ޙަރަކާތްތަކުގައި ބައިވެރިވުމަށް މަގުމައްޗަށް ނުނުކުންނާންތިބި މީހުން\nމި ގްރޫޕުގައި ހިމެނޭ ފަރާތްތަކަކީ މައުމޫނުގެ ސަރުކާރުގެ އެތެރެއިން ބަދަލުގެނައިކަމަށް ނުވަތަ ބަދަލުގެންނަށް މަސައްކަތް ކުރި ކަމަށް ދައުވާ ކުރާ ބައެކެވެ. މިމީހުންނަށް ލިބިފައިވާ މަތިވެރި ޢިލްމަކާއި ވިސްނުމެއްގެ ބޭނުން ހިފައިގެންކަމަށް ބުނެއެވެ. މިމީހުން ތައްޔާރުކޮށްގެން ނެރުނު މަގު ޗާޓު އެންމެފަހުން އެއްވެސް ތާކު ލައްވައެއް ނުލިއެވެ. އެއަށް ބަލައިގެން އަޅުގަނޑުމެން ދިވެހިން ދަތުރު ކުރިނަމަ މިއަދު އަޅުގަނޑުމެން ތިބޭނީ އެފްރިކާ ބައްރާއި ދިމާލުން އެންމެ ކުރިން ޖެހޭ ފަރަށް އަރާ ހިކިފައެވެ. އަދި ރާއްޖެއަށް ޑިމޮކްރެސީ އައުމަށް މި ފަރާތްތަކުން ޙަޤީޤަތުގައިވެސް ބޭނުންވިތޯ މިއީ ސުވާލު އުފެދޭ ކަމެކެވެ. ސަބަބަކީ މުޅި ދުނިޔޭގެ އެންމެން ޑިކްޓޭޓަރ މައުމޫނަށް މަލާމާތް ކުރަމުން ގެންދިޔައިރުވެސް، މިމީހުން ދިޔައީ މައުމޫނުގެ ތަޞައްވަރު ރަނގަޅުކޮށް އޭނާ ޕްރޮމޯޓް ކުރުމަށްޓަކައި ފޫގަޅައިގެން ގިނަގުނަ މަސައްކަތްތަކެއް ކުރަމުންނެވެ. ދައުލަތުގެ ފައިސާއިން އެތައް މިލިއަން ޑޮލަރެއް ބޭނުން ކޮށްގެން އިނގިރޭސި ވިލާތުގެ ހިލް އެންޑް ނޯލްޓަން ކިޔާ ޕަބްލިކް ރިލޭޝަންސް ކުންފުންޏެއް ލައްވާ މައުމޫނުގެ ގެއްލިފައިވާ އަބުރު ސިއްރު ކުރުމަށް އަދި އޭނާއޭ ކިޔައިގެން އެކި ޒާތްޒާތުގެ ސަނާތައް ކިޔާ މުޅި ދުނިޔެއަށް ފަތުރަމުންނެވެ. އަދި މިމީހުން މައުމޫނަށް ‘ޑިމޮކްރެސީގެ ބައްޕަ’ގެ ލަގަބުވެސް ދިނެވެ. ޑިމޮކްރެސީއަށްޓަކައި އެތައް ޤުރްބާނީއެއްވި އެތައް އެކްޓިވިސްޓުންނެއް ޖަލައްލުމުގައި މިމީހުން އިސްރޯލެއް ކުޅުނެވެ. ރާއްޖޭގައި ފުރަތަމަ ފަހަރަށް މިނިވަންކަމާއެކު ސިޔާސީ ބަހުޘްތައް ކުރެވެން ފެއްޓުނު އެމްޑީޕީގެ ‘ހަރުގެ’ ރޫޅާލުމުގައި މިމީހުން އިސްވެހަރަކާތްތެރިވިއެވެ. މިމީހުންނަކީ ހަމަ ގައިމުވެސް ޑިމޮކްރެސީއަށް މާބޮޑު ޝައުގުވެރިކަމެއް ހުރި ބައެއް ނޫނެވެ. މިމީހުންނަކީ އެހެން ކޮންމެވެސް އުޞޫލުތަކަކަށް ތަބާވާ ބައެކެވެ. ވީމާ މިމީހުންނަށް ވޯޓު ލުމުގެ ކުރިން ކޮންމެވެސް ފުންކޮށް ރަނގަޅަށް ވިސްނާލައްވައްޗެވެ.\nރައީސް ކަމުން ދުރުކުރެވިފައިވާ ޑިކްޓޭޓަރ މައުމޫނާއި އޭނާގެ އާއިލާއާއި އެކުވެރިން\nމި ގްރޫޕުގައި ހިމެނެނީ މިހާރު ރައީސްކަމުގެ މަޤާމުން ދުރު ކުރެވިފައިވާ ޑިކްޓޭޓަރ މައުމޫނާއި އެކި ގޮތްގޮތުން އެހީތެރިވެދީ މިދިޔަ 30 އަހަރު ދިވެހިރާއްޖޭގެ ޤާނޫނު އަސާސީގެ ބާރު ކަނޑުވާލުމަށްޓަކައި އެކިގޮތްގޮތުން މަސައްކަތްކޮށް އަދި ރައްޔިތުންގެ އަސާސީ ޙައްޤުތައް ނިގުޅައިގަނެފައިވާ ޑިކްޓޭޓަރ މައުމޫނުގެ އާއިލާގެ މެމްބަރުންނާއި އޭނާގެ އެކުވެރިންނެވެ. އެމީހުން މިހާރުވެސް ދިރިއުޅެމުން އެގެންދާ މުއްސަނދި ދިރިއުޅުން ނިކަން ބައްލަވާށެވެ. އެމީހުންނަކީ ރައްޔިތުންނަށް އިޚްލާޞްތެރި ބައެއް ނޫނެވެ. އަދި އެމީހުން ދުވަހަކުވެސް ރައްޔިތުންނަކަށް އިޚްލާޞްތެރިއެއް ނުވާނެއެވެ. އަދި އިޚްލާޞްތެރިވާކަށް ނުވެސް އެނގޭނެއެވެ. އެމީހުން ހަމައެކަނި ބޭނުންވަނީ ޤައުމުގެ މުއްސަނދިކަމަށް އަތްފޯރާ ހިސާބުގައި ތިބެގެން، ޑިކްޓޭޓަރ މައުމޫނުގެ ޒަމާނުގައި ދިރުއުޅެމުން ގެންދިޔަ މުއްސަނދިކަމާއި އަރާމުގައި މިހާރުވެސް ދުވަސްތައް ގުނާށެވެ. ދިވެހިންނަކީ ގަމާރު ގުނބޯތަކެކޭ މި ގްރޫޕުގައި ހިމެނޭ ފަރާތްތަކަށް ހީވާ ކަހަލައެވެ.\nއަމިއްލަގޮތުން ވާދަކުރައްވާ ތެދުވެރި ކެންޑިޑޭޓުންނާއި މަޖިލިސް މެމްބަރުންގެ ބޮޑު މުސާރައިގެ ދަހިވެތިކަމުގައި އުޅޭ ކެންޑިޑޭޓުން\nއަމިއްލަގޮތުން ވާދަ ކުރައްވާ ކެންޑިޑޭޓުންގެ ތެރޭގައި އިޚްލާޞްތެރި ކެންޑިޑޭޓުން ތިއްބެވިތޯ ތިޔަބޭފުޅުން ނިންމަވަންވާނީ މި ކެންޑިޑޭޓުންގެ ފުރިހަމަ ދިރާސާއެއް ކުރެއްވުމަށްފަހުގައެވެ. މި ކެންޑިޑޭޓުން އަމިއްލަގޮތުން މި ވާދަކުރަނީ ޕާޓީގެ ޓިކެޓު ނުލިބިގެންތޯއެވެ؟ ނޫނީ މި މީހުންނަކީ ޕާޓީ ސިސްޓަމް ޤަބޫލު ނުކުރާ ބަޔަކީތޯއެވެ. އަދި މީގެ ތެރެއިން މަޖިލީހުގެ މެމްބަރުންގެ ބޮޑެތި އިނާޔަތްތަކާއި މުސާރައިގެ ދަހިވެތިކަމުގައި އިންތިޚާބަށް ކުރިމަތިލައިގެން އުޅެނީ ކިތައް މީހުންތޯވެސް ރަނގަޅަށް ބައްލަވާލާށެވެ.\nރާއްޖެއަށް ޑިމޮކްރެސީ ގެނެސްދެއްވި ބަތަލުން\nއަޅުގަނޑުމެން ދިވެހި މުޖްތަމަޢުއަށް ދިމާވެފައިވާ ބޮޑު ބިރުވެރިކަމުން ސަލާމަތްކޮށްދީ، ޖާހިލުކަމުން ނެރެ ތަހުޒީބުގެ މަގަށް އެޅުވީ އަދި އަޅުގަނޑުމެންނަށް ދިމާވެފައިވާ ފަޤީރުކަމުން ނުކުމެވުމުގެ އުންމީދެއް ކިރިޔާވެސް މިއަދު އާލާވެފައި އޮތްނަމަ، އެކަން އެގޮތަށް މިވީ 2003 ވަނަ އަހަރު އެމްޑީޕީ ރެޖިސްޓްރީ ކުރެވި ރާއްޖެއަށް އިޞްލާޙް ގެނައުމަށްޓަކައި އެޕާޓީން އިސްނަގައިގެން ކުރެވުނު ގިނަގުނަ މަސައްކަތްތަކާއި ހެދިއެވެ. މި ދެންނެވި ޙާރަކާތްތަކުގައި އެތައް ޤުރްބާނީތަކެއްވި ބަޠަލުން އެގޮތަށް އެ މަސައްކަތް ނުކުރެއްވިނަމަ، އަދިވެސް އަޅުގަނޑުމެން ތިބޭނީ ފުލުހުންނާއި ސިފައިންދެކެ ބިރުންނެވެ. ހިތުގައިވާ ޝުއޫރެއް ފާޅުކޮށްލުމަށް ނުވަތަ ސިކުނޑީގައިވާ ޚިޔާލެއް ފާޅުކޮށްލުމަށް އަނގަ ހުޅުވާލަން ނުކެރިފައެވެ. ޑިކްޓޭޓަރު މައުމޫނާއި އޭނާގެ އާއިލާ އަދި އެކުވެރިން އުފަލާއި އަރާމާއި މުއްސަނދިކަމުގައި ދިރިއުޅެމުން ގެންދާއިރުގައި، އެތަން ބަލަން އަމިއްލަ ވަޒަނުގައިވެސް ބީރައްޓެހިންގެ ގޮތުގައެވެ. އެމްޑީޕީގެ އެންމެ ބޮޑު ކާމިޔާބީއަކީ ރައްޔިތުންގެ ތެރެއިން ބޮޑުބައެއް އެކަތި ގަނޑަކަށް ހަދާ އެއް އަމާޒަކަށް ދަތުރުކުރުވާ، ޑިކްޓޭޓަރު މައުމޫނު ވެރިކަމުން ދުރުކުރުވާ ޞުލްޙަވެރިކަމާއި ޑިމޮކްރެސީގެ ހަމަތަކުގެ މަތިން ރާއްޖޭގެ ވެރިކަން ބަދަލުކޮށްލިކަމެވެ. ޕާޓީއެއް ހިންގުމުގެ އަސާސީ އޮނިގަނޑެއް ފުރަތަމަ ތައްޔާރުކޮށް، އެއޮނިގަނޑުގެ މަތީގައި ޕާޓީ މިހާތަނާ ޖެހެންދެންވެސް ހިންގިފައިވާ ހަމައެކަނި ސިޔާސީ ޕާޓީއަކީ ދިވެހި ރައްޔިތުންގެ ޑިމޮކްރެޓިކް ޕާޓީ، އެމްޑީޕީއެވެ. ތެދެކެވެ. އެމްޑީޕީގައިވެސް އުނިސިފަތަކެއް، ނުވަތަ ފުރިހަމަ ކުރަންޖެހޭ ކަންތައްތަކެއް ހުރެދާނެއެވެ. އެހެންނަމަވެސް، ޙަޤީޤަތަކީ ރާއްޖެއަށް ޕާޓީ ސިސްޓަމް ތަޢާރަފް ކުރުވުމުގައި އަދި ގިނަ ސިޔާސީ ޕާޓީ އެކުލެވޭ ވާދަވެރި ސިޔާސީ ނިޒާމެއް އަށަގެންނެވުމުގައި މިހާތަނާ ޖެހެންދެންވެސް އެންމެ ގިނަގުނަ މަސައްކަތްތަކެއް ކޮށްފައިވަނީ އެމްޑީޕީ ކަމެވެ.\nމިހެންކަމުން، ކުރިމަތިވަމުން އަންނަ ރައްޔިތުންގެ މަޖިލީހުގެ އިންތިޚާބުގައި ކަންތައް ކުރަންވީގޮތް ވަރަށްވެސް ސާފެވެ. ޑިމޮކްރެސީގެ ހަމަތައް ޤަބޫލު ކުރައްވާނަމަ، އަދި ދިވެހީންނަށާއި ދިވެހިރާއްޖެއަށް ރަނގަޅު ގޮތްތަކެއް މެދުވެރިވާނީ ޑިމޮކްރެސީގެ މަގުގައި ކުރިއަށް ދެވިގެންކަމުގައި ޤަބޫލު ކުރައްވާނަމަ، ރާއްޖެއަށް ޑިމޮކްރެސީ ގެނެސްދިނުމުގައި މަތިވެރި ބޮޑެތި ޤުރްބާނީތައް ވެފައި ތިބި ކެންޑިޑޭޓުންނަށް ވޯޓު ދެއްވާށެވެ. މިއަދު ޅަފަތުގައި މިއޮތް ޑިމޮކްރެސީއަށް ރަނގަޅު ކުރިމަގެއް ހޯދައިދީ، މުސްތަޤްބަލްގައި ގައުމު ހިންގުމުގެ ކަންކަން ރައްޔިތުންގެ އިޙްޞާޞްތަކާއި އެއްގޮތް ކުރެވޭނީ އޭރުންނެވެ.


ކޯވިޑް-19 : ސޮނާކްޝީ އޭނާގެ ކުރެހުންތައް ވިއްކައިގެން މީހުންނަށް އެހީވަނީ ކޯވިޑް-19 : ސޮނާކްޝީ އޭނާގެ ކުރެހުންތައް ވިއްކައިގެން މީހުންނަށް އެހީވަނީ\nކޯވިޑް-19 : ސޮނާކްޝީ އޭނާގެ ކުރެހުންތައް ވިއްކައިގެން މީހުންނަށް އެހީވަނީ\nބޮލީވުޑްގެ ކުޅަދާނަ ބަތަލާ ސޮނާކްޝީ ސިންހާ، އޭނާގެ ކުރެހުންތައް ވިއްކައިގެން ދުވަހު މުސާރައަށް މަސައްކަތްކުރާ މީހުންނަށް އެހީވާން ނިންމައިފިއެވެ.\nކޯވިޑް-19އާއި ގުޅިގެން މުޅި އިންޑިއާ ފުރަބަންދުކޮށް އަޅާފައިވާ ރައްކާތެރިކަމުގެ ފިޔަވަޅުތަކުގެ ސަބަބުން ދުނިޔޭގެ ނިސްބަތުންވެސް އެންމެ ބާރުބޮޑު އެއް ފިލްމް އިންޑަސްޓްރީކަމަށްވާ ބޮލީވުޑްގެ މަސައްކަތްތައްވެސް ވަނީ ގާތްގަނޑަކަށް މަޑުޖެހިފައެވެ. މިކަމުގެ ސަބަބުން އެންމެ ބޮޑު ގެއްލުމަކާ ކުރިމަތިލާންޖެހިފައިވަނީ ދުވަހު މުސާރައަށް މަސައްކަތްކުރާ މީހުންނަށެވެ.\nއެހެންކަމުން އެފަދަ މީހުންނަށް މާލީއެހީ ފޯރުކޮށްދިނުމަށް އެކި އެކި ޖަމިއްޔާ ޖަމާޢަތްތަކުން މަސައްކަތްކުރަމުންދާއިރު، މިކަމުގައި ބޮލީވުޑްގެ އަގުބޮޑު ތަރިން އަންނަނީ ނަމޫނާ ދައްކަމުންނެވެ.\nއޭގެ ތެރޭގައި ހިމެނޭ އެއް ފަންނާނަކީ ކުޅަދާނަ ބަތަލާ ސޮނާކްޝީ ސިންހާއެވެ. ސޯޝަލް މީޑިއާގައި ކޮށްފައިވާ ޕޯސްޓެއްގައި ސޮނާކްޝީ ވަނީ އޭނާގެ އަމިއްލަ ކުރެހުންތަކެއް ނީލަމުގައި ވިއްކައިގެން ލިބޭ ލާރިން ދުވަހު މުސާރައަށް މަސައްކަތްކުރާ މީހުންނަށް އެހީވާން ނިންމާފައިވާކަން ހާމަކޮށްފައެވެ. އަދި މިކަން އޭނާ ކުރާނީ އެކިކަހަލަ ޗެރިޓީ ކަންކަމަށް ފަންޑް ރައިޒްކުރާ ބައެއްކަމަށްވާ "ފޭންކައިންޑް"އާއި ގުޅިގެންކަމަށް އޭނާ ބުނެފައިވެއެވެ.\nނީލަމުގައި ވިއްކުމަަށް ހަމަޖެހިފައިވާ ކުރެހުންތަކުގެ ތެރޭގައި ޑިޖިޓަލް ޕްރިންޓާއި، ސްކެޗެސްތަކުގެ އިތުރުން ބޮޑެތި ކެންވަސްތަކުގައި ސޮނާކްޝީ ކުރަހާފައިވާ ކުރެހުންތައް ހިމެނެއެވެ. އެންމެ ބޮޑު އަގެއް ހުށަހަޅާ ފަރާތަކަށް ކުރެހުންތައް ވިއްކައިގެން އެއްކުރެވޭ ލާރިން ދުވަހު މުސާރައަށް މަސައްކަތްކުރާ މީހުންނަށް ބޭނުންވާ "ރޭޝަން ކިޓްސް" ފޯރުކޮށްދޭނެކަމަށް ސޮނާކްޝީ ބުނެފައިވެއެވެ.\nސޮނާކްޝީގެ ބައެއް ކުރެހުންތައް ދައްކުވައިދޭ ކުރު ވީޑިއޯ ކޮޅަކާއެއްކޮށް ކޮށްފައިވާ މި ޕޯސްޓަށް އޭނާގެ ސަޕޯޓަރުންނާއި، އިންޑިއާގެ ފިލްމް އިންޑަސްޓްރީގައި މަސައްކަތްކުރާ ގިނަ ޢަދަދެއްގެ ފަންނާނުން އަންނަނީ ތަޢުރީފުކުރަމުންނެވެ. އަދި އޭނާގެ މި އިސްނެގުމަށް މަރުހަބާ ކިޔާކަމަށް ބޮލީވުޑްގެ ނަން މަޝްހޫރު ބައެއް ތަރިންވެސް ބުނެފައިވެއެވެ.\nސޮނާކްޝީ ވަނީ އޭނާގެ ސަޕޯޓަރުންގެ އެހީތެރިކަމާއެކު އިންޑިއާގެ ޕޫނޭގައި ހުންނަ ސަރްދާރު ޕަޓޭލް ހޮސްޕިޓަލުގައި މަސައްކަތްކުރާ ޞިއްޙީ އެހީތެރިން ބޭނުންކުރުމަށް ގިނަ ޢަދަދެއްގެ ޕީ.ޕީ.އީ ކިޓުވެސް ހަދިޔާކޮށްފައެވެ.\nއިޓަލީގައި ކޯވިޑް ޖެހިގެން މަރުވި މީހުންގެ ޢަދަދު 50،000 ވުރެ މައްޗަށް\nދަރަވަންދޫއަށް ގެސްޓުން ގެނައުން ކައުންސިލުން މަނާކޮށްފި\nގެސްޓް ހައުސްތައް ހުޅުވިޔަސް ރައްޔިތުންނަށް ލުއި ދެވޭނީ ކަނޑައެޅިފައިވާ އުސޫލުގެ ތެރެއިން: ޑރ ނަޒްލާ\nއޯ.އައި.ސީގެ ބައްދަލުވުމުގައި ބައިވެރިވެވަޑައިގަތުމަށް ފޮރިން މިނިސްޓަރ ނައިޖަރއަށް ފުރާވަޑައިގެންފި\nރާއްޖެއިން ޔޫ.އޭ.އީއަށް ކަނޑައެޅުއްވި އައު ސަފީރު އެ ޤައުމުގެ ނައިބު ރައީސަށް ފަތްކޮޅު އަރުވައިފި\nއައްޑޫ ސިޓީގައި އަޅާ ޑްރަގް ޑިޓޮކްސިފިކޭޝަން ސެންޓަރުގެ މަސައްކަތް ބަޔަކާއި ޙަވާލުކޮށްފި\nހޫޘީން ދިން ޙަމަލާ އާއި ގުޅިގެން ތެލުގެ ވިޔަފާރިއަށް ގެއްލުމެއް ނުވޭ: އަރަމްކޯ


Fake Lamborghini aai Ferrari ufaddhaa kaaruhaanaa'akun dhebafain...\nދުނިޔެ - ފޭކް ކާރު އުފައްދާ ކާރުހާނާތައް\nއެކާރުހާނާ ތެރެއިން އަށް ކާރު އަތުލައިގަނެފައިވޭ\nމި ކާރުތައް ވިއްކާފައިވަނީ ސޯޝަލް މީޑިއާ މެދުވެރިކޮށް 48000 ޑޮލަރާއި 66000 ޑޮލަރާއި ދެމެދުގެ އަދަދަކަށް\nމި މަރުކާތަކުގެ އަސްލު ކާރެއްގެ އަގު އުޅެނީ 215،000 ޑޮލަރަަށް ވުރެ މަތީގައި\nކ. މާލެ 17 ޖުލައި 2019 | ބުދަ 23:38 15,916\nއެ ކާރުހާނާތެރެއިން އަތުލައިގަތް ފޭކް ލަމްބޯގިނީއެއް - ސީ.އެން.އެން\nބްރެޒިލްގެ ސްޓޭޓެއް ކަމުގައިވާ ސަންޓާ ކެންޓަރީނާގައި ހިންގަމުން އައި ފޭކް ލަގްޒަރީ ކާރު އުފައްދާ ކާރުހާނާއަކުން ދެބަފައިން ހައްޔަރުކޮށްފިއެވެ.\nއެ ސްޓޭޓްގެ ފުލުހުންގެ އޮފިޝަލް މިމައްސަލައާއި ގުޅޭގޮތުން މައުލޫމާތު ދެމުން ބުނީ، އެކާރުހާނާ ތެރެއިން އަށް ކާރު އަތުލައިގަނެފައިވާ ކަމަށެވެ. އޭގެ ތެރޭގައި ހިމެނެނީ ފެރާރީ އާއި ލަމްބޯގިނީގެ ލޯގޯ ޖަހާފައި ހުރި، އެއްކޮށް ނުނިމި ހުރި ކާރުތަކެއް ކަމަށް ވެސް ފުލުހުން ބުނެފައިވެއެވެ.\nމި ކާރުތައް އެމީހުން ވިއްކާފައިވަނީ ސޯޝަލް މީޑިއާ މެދުވެރިކޮށް 48000 ޑޮލަރާއި 66000 ޑޮލަރާއި ދެމެދުގެ އަދަދަކަށް ކަމަށް ވެސް ފުލުހުން ބުނެފައިވެއެވެ. މި މަރުކާތަކުގެ އަސްލު ކާރެއްގެ އަގު އުޅެނީ 215،000 ޑޮލަރަަށް ވުރެ މަތީގައެވެ.\nއެ ކާރުހާނާ ތެރެއިން މި ކާރުތައް ހަދަން ބޭނުންކޮށްފައިވާ ޓޫލްތަކާއި، މޯލްޑާއި، ފައިބަރު އަދި ފްރޭމްތަކެއް ވެސް ފުލުހުންގެ ބެލުމުގެ ދަށަށް ގެންގޮސްފައިވެއެވެ. މިތަނުން ހައްޔަރުކުރި ދެބަފައިންނަކީ މި ކާރުހާނާ ހުރި އިމާރާތުގެ ވެރިންނެވެ. އެމީހުންގެ މައްޗަށް އުފުލަނީ އޮޅުވާލައިގެން ކޮމާޝަލް މުދަލެއް އުފެއްދުމުގެ ދައުވާއެވެ. މި ދެބަފައިންނަކީ މިކަން ފުޅާ ދާއިރާއެއްގައި ކުރާ ބަޔަކު ކަމަށް ވެސް ފުލުހުން ތުހުމަތުކޮށްފައި ވެއެވެ.\nފުލުހުން މި މައްސަލަ ތަހުގީގުކުރަން ފަށާފައި ވަނީ ފެރާރީ އާއި ލަމްބޯގިނީގެ ފޭކް ކާރުތަކެއް ވިއްކާކަމަށް އެ ކުންފުނިތަކުން ހުށައެޅި ޝަކުވާތަކާއި ގުޅިގެންނެވެ. މިއީ ބްރެޒިލްގައި އާންމުކޮށް ކުރާ ވިޔަފާރިއެކެވެ.


30 ސެޕްޓެމްބަރ 2018 - 07:38 26 comments\n"އެހާ ކުއްލި ގޮތަކަށް ދަރިފުޅު ވަކިވީމަ ވެސް ބައްޕަގެ ލޮލުން އަހަންނަށް ކަރުނަ ނުފެންނަނީ ކީއްވެ؟" ޒޫނާ ބުންޏެވެ.\n"ވަރަށް އެހެންކަހަލަ ޖަވާބެއް އަހަރެން ދޭން މި ޖެހެނީ،" ޖިނާ ފުން ނޭވައެއް ބޭރުކޮށްލައިފައި ބުންޏެވެ. "ޖިންނިއަކު ޒޫނާދެކެ އިންތިހާއަށް ލޯބިވި. ޒޫނާ ދެކޭގޮތުގަ އޭނަ އޮޅުވާލީ. އިހުސާން ކުރީ ކީއް؟ އޮޅުވައެއް ނުލާތަ؟ އެކަމަކު އަނެއްކާ ވެސް ޒޫނާ އިންސާނަކާ ކައިވެނިކުރީ ކީއްވެ؟ ތިން ދަރިންގެ ބައްޕައަކަށް ޒޫނާ އިތުބާރުކުރީ ކީއްވެ؟"\nޒޫނާއަކަށް ޖަވާބެއް ނުދެވުނެވެ.\n"ބައެއް ސުވާލަކަށް ނޯންނާނެ ދޭނެ ޖަވާބެއް،" ޖިނާގެ ރާގުގައި ވަނީ އޯގާތެރިކަމެވެ. "ލޯބިން ގޮސް ބައެއް ފަހަރު ހިތް ހުއްޓޭނެ. ހިތްދަތިވެގެން ގޮސް ބައެއް ފަހަރު ކަރުނަ ހިކޭނެ. ޖަޒުބާތަކީ އެހާ ވެސް އަޖައިބު އެއްޗެއް."\nޒޫނާ އިސްޖަހައިލައިގެން ދިޔައީއެވެ. ވަގުތު ކުޑަތަން ވަނީކަން ޖިނާއަށް އެނގެއެވެ. ސަކީނާ ދަޢުވަތުދިނީ ކީއްކުރަންކަމާއި، ޖިނާއަށް ކުރިމަތިވާނެ ހުރަސްތައް ވެސް ޖިނާއަށް އެނގެއެވެ. ދެން ހަދަންވީ ގޮތް ވެސް ޖިނާއަށް އޮޅިފައެއް ނެތެވެ. ތަމްސީލުގެ ފަހު ފަރުދާ ކެހެމުންދިޔައިރު ޖިނާ ހުރީ ސާބިތުކަމާ އެކުގައި އިސް އުފުލައިލައިގެންނެވެ. ކަންބޮޑުވީ ޖެނީއެވެ. ބޯމަތިވަމުން އަންނަ ކަޅު ވިލާގަނޑު ޖެނީއަށް ފެނެއެވެ. އަލަށް ލިބުނު ކޮޓަރީގައި ހުރި އެނދުގައި އޮށޯވެލައިގެން ވިސްނަން ޖެނީ އޮތްއިރު، ޖިނާ އޮތީ ތަޅުންގަނޑުގައި އޮށޯވެލައިގެންނެވެ.\n"ބައްޕަ އެ ގެއަށް ނުދާތި!" ޖެނީ އެދުނެވެ. "ބައްޕައަށް އެނގޭނެ އެ ގެއަށް ހުންނަނީ.."\n"ފަންޑިތަހަދާފަކަން.." ޖުމުލަ ފުރިހަމަކޮށްދިނީ ޖިނާއެވެ. "އެނގެޔޭ! އެކަމަކު ކުރިން ވެސް އެ ގޭގަ އުޅުނީނު. ދެންވެސް އުޅެވޭނެ. މައްސަލައަކީ އެއެއް ނޫން. މައްސަލައަކީ ދަރިފުޅަށް ކުރި ވައުދު ފުއްދައިނުދެވި ދާންޖެހިދާނެތީ. މައްސަލައަކީ ބައްޕަ ނެތް ދުވަހަކުން ދަރިފުޅަށް ވާނެ ގޮތް ނޭނގޭތީ. ދަރިފުޅު ދުނިޔެއަށް އައިއްސުރެ ބައްޕަގެ ހަމައެކަނި އުންމީދަކީ ދަރިފުޅު އުފަލުގައުޅުން."\nޖެނީ ފުރޮޅިލިއެވެ. ތަޅުންގަނޑުގައި އޮތް ޖިނާއާ ހަތަރުކަޅި ހަމަކޮށްލިއެވެ.\n"ބައްޕާ!" ޖެނީ ބުންޏެވެ. "އެންމެނަށް ވެސް ޝައްކުވެއްޖެ! އެ މީހުން ބައްޕަގެ އަނގަ ބަންދުކޮށްލާނެ. ދިރިހުއްޓާ ދުލެއް ނުކުރާނެ. އަދިވެސް ވަގުތު އެބައޮތް. ބައްޕަ ފިލާ!"\nއިންސާނެއްގެ ހަށިގަނޑުން ނުކުތުމަކީ މިނިވަން ޖިންނިއަކަށް އުނދަގޫކަމެއް ނޫނެވެ. އެ ކަން ކުރުމަށް ހުރަހެއް ނެތް ނަމައެވެ.\n"ބައްޕައަކީ ފިނޑިއެއް ނޫން!" ޖިނާ ދިނީ ކުރު ޖަވާބެކެވެ.\nސައިކަލުގައި ޖިނާ އައިސް ޒޫނާގެ ގެ ކައިރިއަށް މަޑުކޮށްލިއެވެ. ހަވީރުގެ ވަގުތެވެ. އަވި މަޑު ވިލާ ބޯ ދުވަހެކެވެ. ސައިކަލުން ފައިބައިފައި ވެސް ޒޫނާއަށް ހުރެވެނީ ނޫންގޮތަކަށް ޖިނާއާ ދިމާއަށް ބަލަހައްޓައިގެންނެވެ.\n"ނުވަންނާނަންތަ؟" ޒޫނާ ސުވާލުކުރިއެވެ.\nދޮރުކަނީގައި ލިޔެފައިވާ ފަންޑިތައަށް ޖިނާ ވައްކަޅިން ބަލައިލިއެވެ.\n"ބުނީމެއްނު ޒޫނާ ގެއަށް ލައިފަ ދިޔަސް ހެވޭ!" ޖިނާ ހަނދާންކޮށްދިނެވެ.\n"އާނ ބުނިން!" ޒޫނާ އެއްބަސްވިއެވެ. "އެކަމަކު ޖިނާ އެއްގޮތަކަށް ވެސް ގެއަށް ނާންނާތީ މަންމަ ވަރަށް ޝަކުވާކުރޭ! އެހެންވެ އާދެވުނު ފަހަރު ވަދެލަންވާނެއްނު!"\n"ކީއްވެގެންތަ ނުވަންނަން ތި އުޅެނީ؟" ޒޫނާ އެހިއެވެ.\nޖިނާ ސައިކަލުން ފޭބިއެވެ. ސައިކަލު ތަޅުލިއެވެ. ގެއަށް ވަންނަން ހިނގައިގަތެވެ. އެ ވަގުތު އަތުން "ދޫވެގެން" ކާނުތެރެއަށް ސައިކަލު ތަޅުދަނޑި ވެއްޓުނެވެ.\n"އަޅޭ!" ޒޫނާއަށް ބުނެވުނެވެ. "އަންނާނަން ގާދިރުބޭ އުޅޭތޯ ބަލައިލާފަ."\nޒޫނާ ގެއަށް ވަނެވެ. ގޭގެ ދޮރުކަންޏަށް ބަލަހައްޓައިގެން ޖިނާ ހުރީއެވެ. ޒޫނާ އައީ ދަގަނޑު ނަރުކޮޅެއް ހިފައިގެންނެވެ.\n"ގާދިރުބެއެއް ނެތް،" ޒޫނާ ބުންޏެވެ. "މީގެން ނެގޭތޯ ބަލަންވީނު!"\nޖިނާ ގަޑިއަށް ބަލައިލިއެވެ. މޫނުމަތިން ކަންބޮޑުވާ ގޮތް ދައްކަމުންނެވެ.\n"ރައްޓެއްސަކަށް ގަޑިކިޔައިގެން މި އުޅެނީ،" ތަޅުދަނޑި ނަގަން މަސައްކަތްކުރަމުން ޖިނާ ބުންޏެވެ. "ކިރިޔާ ކަންނޭނގެ ދެވޭނީ. އެކަމަކު ޒޫނާ ބުނީތީ ގެއަށް ވަދެލަން ވެސް ބޭނުން."\n"އެ އޯކޭވާނެ،" ޒޫނާގެ ވިސްނުން ބަދަލުވިއެވެ. "މަ ކޮންމެވެސް އެއްޗެއް ކިޔައިގެން ހަމަޖައްސައިލަފާނަން."\nޒޫނާ އެހެން ބުނާއިރަށް ޖިނާއަށް ތަޅުދަނޑި ނެގުނެވެ. ވަގުތުން ސައިކަލަށް އަރައި އިސްޓާޓުކޮށްލިއެވެ.\n"ހާދަ ރަނގަޅޭ! އެހެން ފަހަރަކުން އަދި އަންނާނަން. ޕްރޮމިސް!" ސައިކަލު ދުއްވައިލަމުން ޖިނާ ބުންޏެވެ.\nޖިނާ ދިޔުމުން ޒޫނާ އެތެރެއަށް ވަނެވެ. ސަކީނާ އިނީ ޒޫނާގެ އިންތިޒާރުގައެވެ. ގެއަށް ވަންނާނީ ޒޫނާއާއި ޖިނާ އެކުގައި ކަމަށް ސަކީނާ އުންމީދުކުރިއެވެ.\n"ކޮބާ ޖިނާ؟" ސަކީނާ އެހިއެވެ.\n"މިއަދަކު އޭނަޔަކަށް ނެތް މަޑުކުރެވޭކަށް. ހަމަ ކުއްލިއަކަށް ބިޒީވީ،" ޒޫނާ ޖަވާބުގައި ބުންޏެވެ. "ނަސީބެއް ތަޅުދަނޑި ނެގުނުކަން. ދެން އެހެން ފަހަރަކުން އޭނަ ގެންނާނީ."\nސަކީނާގެ ޝައްކު އިތުރުވިއެވެ. ޒޫނާއަށް ވިސްނައިދިނެވެ.\n"އަހަންނަށް މާ ކުރިން ވެސް އެނގޭ ކޮންމެވެސް ކަމެއް ދިމާވާނެކަން،" ސަކީނާ ރުޅިއައިސްފައި ބުންޏެވެ. "ކޮންމެވެސް ބަހަނާއެއް ދައްކަންވެގެން އޭނަ ހަމަ ގަސްތުގަ ކާނުތެރެއަށް ތަޅުދަނޑި ވައްޓާލީ!"\n"ދެން މަންމާ!" ޒޫނާ ބުންޏެވެ. "ތި ވަރަށް ޝައްކުކުރާކަށް ނުވާނެ. ކުރިން ވެސް ހަމަ މި ގޭގަ އޭނަ އުޅުނެއްނު."\n"އެހެނެއް ނޫނޭ ވަނީ،" ވާހަކަދައްކަމުން ސަކީނާ ކުޑަދޮރުން ބޭރު ބަލައިލިއެވެ. "ދަރިފުޅު މާ ބޮޑަށް ތި ޔަގީންކުރަނީ. މި ފަހަރު އޭނަ ފައްސާލާނަން. ހުންނާތި ބަލަން. ދަރިފުޅު ޖެހޭނެ މަންމައަށް އެހީވާން."\n"މައްސަލައެއް ނޯންނާނެ،" މަންމަ އުފާކޮށްދިނުމަށް ޓަކައި ޒޫނާ ބުންޏެވެ. "މަންމަ ބުނި ގޮތެއް އަހަރެން ހަދާނަން. މަންމަ ވެސް އެބަޖެހޭ އަހަރެން ބުނާ ކަމެއް ކޮށްދޭން. މި ގޭގަ އޮންނާނެ ފަށެއް. އެ ފަށް ހޯދަބަލަ!"\nސަކީނާ އައިސް ޒޫނާގެ އަތުގައި ހިފައިގެން ގެނެސް ގޮނޑިއެއްގައި ބޭންދިއެވެ.\n"އެ ވާހަކައޭ ދައްކަން މި އުޅެނީ،" މަޑުމަޑުން ސަކީނާ ބުންޏެވެ. "ގާދިރު އެ ފަށް ހޯދި. އަހަންނަށް ވެސް ދެއްކި. އިހަށްދުވަހަކު ބުނި ޖެނީ ކަރުގަޔޯ މިހާރު އެ ފަށް އޮތީ."\nޒޫނާ ސީރިޔަސްވީ އެ ހިސާބުންނެވެ. ވުމާއެކު މަޑުމަޑުން ތެދުވެވުނެވެ.\n"ކީއްވާ އެއްޗެއްތަ އެއީ؟" ސަކީނާ އެހިއެވެ. "ގާދިރު ބުނި ތިމަންނައެއް ޖެނީއަކަށް ފަށެއް ނުދެމޯ!"\nޖިނާގެ އެހީތެރިކަމާ ނުލައި ޖެނީއާ ހަމައަކަށް އެ ފަށެއް ނާންނާނެއެވެ. އެއީ ވާނެކަމެއް ނޫނެވެ. ޒޫނާއަށް ނުފެންނަ ގޮތަށް ޖެނީ އެ ފަށްއަޅައިގެން އުޅެނީ ކީއްވެ ހެއްޔެވެ؟ އޭގެ ސިއްރަކީ ކޮބައި ހެއްޔެވެ؟\nފަށުގެ ފުލަށް ބަލަހައްޓައިގެން ޖެނީ ހުއްޓެވެ. އިރުކޮޅަކު އެހެން ހުރެލައިފައި މުށްކަވައިލިއެވެ. ހެދުމުގެ ތެރެއަށް ފަށުގެ ފޫ ލައި ނުފެންނަ ގޮތް ހަދައިލިއެވެ. ޓީވީން ރޭގަނޑުގެ ޚަބަރު ކިޔާ އަޑު އިވެއެވެ. ލަސް ފިޔަވަޅުތަކެއް އަޅަމުން ޖެނީ ގޮސް ހުއްޓުނީ ޝާޒްލީގެ ކޮޓަރި ކައިރިއަށެވެ. ދޮރު ހުޅުވައިލަން އުޅެފައި، ވިސްނައިލައިފައި ޓަކިޖަހައިލިއެވެ. އެއަށް ފަހު ދޮރު ހުޅުވައިލިއެވެ. ޝާޒްލީ އިނީ އެނދުގައި އިށީނދެލައިގެ ފާރުގައި ލެނގިލައިގެންނެވެ. ކޮންމެވެސް ޚިޔާލަކަށް ގެއްލިފައެވެ. ޖެނީ ގޮސް އެނދު ކައިރިއަށް ހުއްޓުމުން ވެސް ޝާޒްލީ ބަލައެއްނުލިއެވެ.\n"ބައްޕަ ބުނީ ކާންއަންނާށޯ!" ބުނަންނުބުނަން ހުރެފައި ޖެނީ ބުންޏެވެ.\n"މަށެއް ބަނޑުހައެއް ނުވޭ!" ޖެނީއާ ދިމާއަށް ނުވެސް ބަލައި ޝާޒްލީ ބުންޏެވެ.\nޖެނީ ދާ ޚިޔާލެއް ނުކުރިއެވެ. ހުރި ފިޔަވަޅުމަތީގައި ހުރީއެވެ.\n"ދައްތާ!" ޖެނީ މަޑުމަޑުން ބުންޏެވެ. "އެއްވެސް ކަމަކާ އަބަދު ހިތާމަކުރާކަށް ނުވާނެ. ހިނގާ ކާން."\n"ބުނެފީމެއްނު އަހަންނެއް ބަނޑުހައެއް ނުވެއޭ!" ޖެނީއަށް ނުބަލައި، ކުރިޔަށް ވުރެ ތަންކޮޅެއް ހަރުކަށިކޮށް، ތަންކޮޅެއް ބާރަށް ޝާޒްލީ ބުންޏެވެ.\n"އެކަމަކު އިއްޔެ ވެސް ދައްތަ ނުކަމެއްނު!" ޖެނީ ބުންޏެވެ.\n"ކިހާ ބޮޑު ކަމެއް؟" ރުޅިއައިސްފައި ޝާޒްލީ ހަޅޭއްލަވައިގަތެވެ. ޖެނީއަށް ފަހަތަށް ޖެހިލެވުނެވެ. "ޖެނީއަށް ހީވަނީ ބަނޑުހައިވާއިރަށް ކޮންމެ މީހަކަށް ވެސް ކެވޭނެކަމަށްތަ؟ އޭނ؟ ޖެނީއަށް ކެވިދާނެ! އަހަންނަކަށް ނުކެވެއޭ! އެނގޭތަ ކީއްވެގެންކަން؟ އިހަށް ދުވަހަކު އަހަރެންގެ ބޭބެ މަރުވީ! އެނގޭތަ ލޯބިވާ މީހަކު އެ ގޮތަށް މަރުވީމަ ކާއެއްޗެހި ދިރުވަން އުނދަގޫވާކަން؟ އަބަދު ހިތާމަކުރާކަށް ނުވާނޭ ބުނާއިރު ޖެނީއަށް އެނގޭތަ ހިތާމައަކީ ކޯޗެއްކަން؟ ޖެނީ ދުވަހަކު ވެސް ރޯންޖެހުނުތަ؟ ބައްޕަގެ ލޯތްބަށް ޖެނީ ސަލާންޖަހަން ޖެހުނުތަ؟ ނުޖެހޭ ދޯ؟ އެހެންވިއްޔާ ޖެނީއަކަށް ނޭނގޭނެ ލޮލުން އަންނަ ފެނަށް ކިޔަނީ ކޮން ނަމެއްކަމެއް. އެއީ ކީއްވެގެން އަންނަ އެއްޗެއްކަމެއް. ބައްޕަ ބުންޏޯ ކާންއަންނާށޭ އަދި އެބަ ބުނެއެއްނު! އެއީ ކާކުގެ ބައްޕައެއްތަ؟ އޭނ؟ މަގޭ ބައްޕަ! ޖެނީ ނުޖެހޭނެ ބައްޕަ ކިޔާކަށް. އަޑު އިވިއްޖެ؟"\nޝާޒްލީ ރުޅިއައިސްގެން ދިޔަގޮތަށް ގޮސް ފާޚާނަޔަށް ވަދެފައި ނިކަން ބާރަށް ދޮރު ލެއްޕިއެވެ. ޖެނީ ހުރީ ނުރޯން ހިތްވަރުކޮށްގެންނެވެ. އެކަމަކު ފެންކަޅިވިއެވެ.\n"ޖެނީ!" ޖިނާ ގޮވައިލި އަޑު އިވުނެވެ.\nއަވަސްއަވަހަށް ކަރުނަ ފުހެލައިފައި ޖެނީ ގަދަކަމުން ހިނިތުންވެލިއެވެ. ޝާޒްލީ ކޮޓަރީގެ ދޮރުމައްޗަށް ޖިނާ ހުއްޓުނުއިރު ޖެނީ ނިކަން ހެވިފައި އައިސް ދޮރާ އަރާ ހަމަވަނީއެވެ.\n"ހާދަހާ ލަސްވަނީ؟" ޖިނާ އެހިއެވެ.\n"އާނ!" ޖެނީ ބުންޏެވެ. "ދައްތަ ފާޚާނައިގަ އުޅޭތީ މަޑުކޮށްލައިގެން މިހިރީ! މި ދަނީ. ބައްޕަ ދޭ!"\nޖިނާއަކަށް އެ ވާހަކަ ގަބޫލެއް ނުކުރެވުނެވެ. ބަލަހައްޓައިގެން ހުރީއެވެ. ބައްޕައަށް ސިއްރު ނުކުރެވޭނެކަން ޖެނީއަށް ވެސް އެނގެއެވެ.\n"ޝާޒްލީއާ ވާހަކަދައްކާލާފަ ދެން ދާނީ!" ޖިނާ ބުންޏެވެ.\nބައްޕަ ކޮޓަރިއަށް ވަންނަން އުޅުމުން ޖެނީ ކުރިބެއްދިއެވެ.\n"މި ބުނީ ދައްތަ ފާޚާނައިގައޭ އުޅެނީ،" ޖެނީ ތަކުރާރުކޮށް ބުންޏެވެ. "ދެން އިތުރަށް ބައްޕަ ދައްކާނެ ވާހަކައެއް ނޯންނާނެ."\nޖިނާ ހިނިތުންވެލިއެވެ. އަދި ޖެނީގެ ބޮލުގައި ފިރުމައިލައިފައި ދިޔައީއެވެ. ޖެނީ ފުން ނޭވައެއް ބޭރުކޮށްލިއެވެ.\nޒޫނާ ނިދަންވެގެން ކޮޓަރިއަށް ވަންއިރު ޖިނާ އުޅެނީ ފާޚާނައިގައެވެ. ޒޫނާ އެނދުގައި އިށީނދެލިއެވެ. އެހެން ހުރިހައި ރެޔަކަށް ވުރެ އެ ރޭ ޒޫނާގެ ވިސްނުން ތަފާތެވެ. ކޮޓަރީގައި އުޅެނީ ކާކުކަމާ މެދު ޒޫނާ ގޮތެއް ނިންމައިފިއެވެ. އުނގުމަތީގައި ބާލީސް ބާއްވައިލައިގެން ހަމަޖެހިލައިގެން ޒޫނާ އިނެވެ. ޖިނާ ނުކުންނާނެ ވަގުތެއްގެ އިންތިޒާރުގައެވެ.


Harukashi fikuru fathuraa kamuge thuhumathugai R. Madhuvvareege baeh gethah balai faaskuranee | Mihaaru\nފުލުހުންނާއި ސިފައިންތަކެއް މަޑުއްވަރީގައި: ހަރުކަށި ފިކުރާ ދެކޮޅަށް އެ ރަށުގައި އަންނަނީ ބޮޑު އޮޕަރޭޝަނެއް ހިންގަމުން ---ފޮޓޯ/މަޑުއްވަރީ އޮންލައިން\nހަރުކަށި ފިކުރު ފަތުރާ ކަމުގެ ތުހުމަތުގައި މަޑުއްވަރީގެ ބައެއް ގެތައް ބަލައި ފާސްކުރަނީ\n18 ޑިސެމްބަރ 2019 - 09:54 58 comments\nހަރުކަށި ފިކުރާ ދެކޮޅަށް ރ. މަޑުއްވަރީގައި ފުލުހުންނާއި ސިފައިން ގުޅިގެން މިއަދު ބޮޑު އޮޕަރޭޝަނެއް ފަށައި ބައެއް ގެތައް ބަލައި ފާސްކުރަން ފަށައިފި އެވެ.\nހޯމް މިނިސްޓްރީގެ ސްޓޭޓް މިނިސްޓަރު އަލީ ނަޒީރު "މިހާރު" އަށް ވިދާޅުވީ ހަރުކަށި ފިކުރު ފެތުރުމުގެ ތުހުމަތުގައި، އެ ރަށުގެ ބައެއް ގެތައް ފާސްކުރަމުން އަންނަނީ ކޯޓު އަމުރެއްގެ ދަށުން ކަމަށެވެ. މި އޮޕަރޭޝަނާ ގުޅޭ ތަފްސީލް ސަލާމަތީ ޚިދުމަތްތަކުން އާއްމު ކުރާނެ ކަމަށް ވިދާޅުވި އެވެ.\n"މިވަގުތު ބައެއް ގެތައް ބަލައި ފާސްކުރަމުގައި ސިފައިންނާއި ފުލުހުން ހަރަކާތްތެރިވަމުން އެބަދޭ،" އޭނާ ވިދާޅުވި އެވެ.\nMaduvvareegai harukashi fikuru huttuvan elhi fiyavalheh neiy?\nމިދިޔަ މަހުގެ ތެރޭގައި، ކަނޑުމަތީގައި މާރީމާރީ ހިންގައި އެކަކު މަރާލަން އުޅުނު ހާދިސާގައި ތުހުމަތުކުރެވޭ އިސްމާއިލް ހައްމާދާއި އިސްމާއިލް އާސިފް ނިސްބަތްވަނީ މަޑުއްވަރީ އަށެވެ. ހައްމާދަށް، އާސިފް ހަމަލާދިނީ ހަރުކަށި ފިކުރުގެ ތެރެއިން އެ މީހުން ހިންގި ކަމެއްގައި އުފެދުނު ހިޔާލުތަފާތުވުމަކާ ގުޅިގެން ކަމަށް ވެ އެވެ. ދެ މީހުން ވެސް ވަނީ ހައްޔަރުކޮށްފަ އެވެ.\nހައްމާދު ހައްޔަރުކުރީ، ކައިވެނީގެ ނަމުގައި 13 އަހަރުގެ އަންހެން ކުއްޖަކު ޖިންސީ ޝިކާރައަކަށް ހަދައި ބަލިވެ އިނދެ ވިހެއި މައްސަލައިގަ އެވެ.\nއިސްލާމްދީނުގެ ނަމުގައި މީހުން މެރުމާއި ބޮން ގޮއްވުން ފަދަ އަނިޔާވެރި އަމަލުތަކަށް އަރައިގަންނަ އިސްލާމިކް ސްޓޭޓް (އައިއެސް)ގެ ފިކުރަށް ތާއީދުކޮށް، މަޑުއްވަރީގައި އެ ފިކުރު ފަތުރައި ހަނގުރާމަ އަށް މީހުން ފޮނުވާ ކަމުގެ ތުހުމަތު ކުރެވޭ ބަޔަކު ދިރިއުޅެ އެވެ. އެ ފިކުރުގައި، އެ ރަށް ނުރައްކަލަކަށް ހުށަހެޅިފައިވާ ކަން ކައުންސިލުން ވަނީ ތަކުރާރުކޮށް ކަމާބެހޭ ފަރާތްތަކަށް ހުށަހަޅައިފަ އެވެ.\nމަޑުއްވަރީގައި ހިނގި ބައެއް ހާދިސާތައް\n- މަޑުއްވަރީގައި ހަރުކަށި ފިކުރު ފަތުރާތީ 2010 ގައި އިސްލާމިކް މިނިސްޓްރީގެ ޓީމެއް އެ ރަށަށް ގޮސް ނަސޭހަތް ދޭން އުޅުމުން ނުކިޔަމަންތެރިކަން ދެއްކި. އެ މީހުންނަށް ޖެހުނީ އެނބުރި އަންނަން.\n- އެ ރަށުން ވާހަކަ ދެއްކި ބައެއް މީހުން މިދިޔަ މަހުގެ ތެރޭގައި "މިހާރު" އަށް ކިޔައިދިން ގޮތުގައި ވަކިން ޖަމާއަތް ހަދައިގެން ގާތްގަނޑަކަށް 26 މީހުން އުޅޭ.\n- އެ ޖަމާއަތުގެ ނަސޭހަތް އަޑުއަހައި، ދަސްކުރަން އެހެން ރަށްތަކުގެ މީހުން ވެސް މަޑުއްވަރީއަށް ދޭ.\n- މަޑުއްވަރީން 2014 ގައި މީހަކު ގެއްލިގެން ރިޕޯޓްކުރި. ކަމާބެހޭ އިދާރާތަކުން ބެލިއިރު، އެނގުނީ އެ އަތޮޅު މީދޫ ބަޔަކާ އެކު ހަނގުރާމަ އަށް ސީރިއާ އަށް އެތެރެވެފައިވާ ކަން.\n- އޭގެ ފަހުން ވެސް ސީރިއާ އަށް ދާން އުޅުނު މަޑުއްވަރީގެ ބަޔަކު ވަނީ އެއާޕޯޓުން ހިފަހައްޓާފައި.\nހަރުކަށި ފިކުރުގެ މީހުން ތަބާވެ މަޑުއްވަރީގައި ވެސް ކުރިއަރުވަނީ، ލޭގެ ގުޅުން ކަނޑާލުމާއި މީހުންގެ މުދަލަށް އަރައިގަތުމާއި އަނިޔާވެރިކަން އިސްކުރުމުގެ ފިކުރުތަކަކާއި ވިސްނުންތަކެކެވެ. އެ މީހުން ގަބޫލުކުރާ ގޮތުގައި އެ ރަށުގެ ބޮޑު މިސްކިތް އަޅާފައި ވަނީ ގަބުރުމަތީގަ އެވެ. އެހެންވެ އެތަނުގައި ނަމާދުކުރުން ހުއްދަ ނުވާނެ ކަމަށެވެ.\nރ. މަޑުއްވަރީ ބަނދަރުމަތި: އެ ރަށުގައި ހަރުކަށި ފިކުރު ފަތުރާ ބަޔަކު ހޯދަން ފުލުހުންނާއި ސިފައިން އަންނަނީ އޮޕަރޭޝަނެއް ހިންގަމުން. -- ފޮޓޯ: މަޑުއްވަރީ ކައުންސިލްގެ އިދާރާ\nރާއްޖޭގައި ހަރުކަށި ފިކުރު އެންމެ ބޮޑަށް ފަތުރާ ރަށްތައް ނެޝަނަލް ކައުންޓަ ޓެރަރިޒަމް ސެންޓަރު (އެންސީޓީިސީ) އަށް އެނގެ އެވެ. މަޑުއްވަރީގައި ބޮޑު އޮޕަރޭޝަނެއް ހިންގާ އިރު، ވޭތުވެދިޔަ 12 އަހަރުގެ ތެރޭގައި ހަރުކަށި ފިކުރު ރާއްޖޭގެ ކަންކޮޅުތަކުގައި ފެތުރިފައި ވަނީ ނުރައްކާތެރި މިންވަރަކަށް ކަމަށް ކަމާބެހޭ އިދާރާތަކުން ބުނެ އެވެ. ޖެހިލުމެއް ނެތި މީހުން މަރާ ހިސާބަށް ހައްދުފަހަނާޅާފައިވާ 1400 އެއްހާ މީހުން އުޅޭ ކަމަށް ފުލުހުން ވަނީ ބުނެފަ އެވެ.\nމީގެތެރެއިން ބަޔަކު ވަނީ، 2017 ގައި އައިއެސްގެ ލީޑަޝިޕުގެ އިރުޝާދާ އެއްގޮތަށް ރާއްޖޭގައި ބޮން ހަދައި ވައިގެ މަގުން ގޮއްވާލަން އުޅެފަ އެވެ. ސަލާމަތީ ބާރުތަކަށް އެނގިގެން އެކަން ހުއްޓުވީ އެވެ.\nހަރުކަށި ފިކުރާ ދެކޮޅަށް ހަރުކަށި ފިޔަވަޅުތަކެއް ސަރުކާރުން އަޅަން ފަށާފައިވާއިރު ހަނގުރާމަ އަށް ހިތްވަރުދޭ ކަމަށް ތުހުމަތުކުރެވޭ ތިން މީހެއްގެ ދީނީ ދަރުސް ދިނުމުގެ ހުއްދަ އިސްލާމިކް މިނިސްޓްރީން ރޭ ވަނީ ސަސްޕެންޑްކޮށްފަ އެވެ.\nއިތުރު ލިޔުންތައް ރ. މަޑުއްވަރި ޕޮލިސް އެމްއެންޑީއެފް ހައްދުފަހަނައެޅުން އިސްލާމިކް ސްޓޭޓް (އައިއެސް) ދިވެހި ސިފައިން ރާއްޖޭގެ ދީނީ މައްސަލަތައް އިސްލާމް


BREAKING | Male' Ge Ehge Therein Maruvefai Oiy Meehaku Fenijje - Vaguthu\nމާލޭ ގެއެއްގެ ތެރެއިން މަރުވެފައި އޮތް މީހަކު ފެނިއްޖެ\nމާލެ މަތިން ނަގާފައިވާ ފޮޓޯއެއް ފޮޓޯ: ރާއްޖެ.އެމްވީ\nމާލޭގެ ގެއެއްގެ ތެރެއިން މަރުވެފައި އޮތް މީހަކު ފެނިއްޖެއެވެ.\nފުލުހުންގެ މީޑިއާ އޮފިޝަލް ވިދާޅުވީ، މާލޭ މައްޗަންގޯޅީގައި ހުންނަ ފަޅު ގެއެއްގެ ތެރެއިން ކުނިވަސް ދުވާ ކަމުގެ މައުލޫމާތު ލިބިގެން މިއަދު 15:42 އެހާކަންހާއިރު ފުލުހުން ގޮސް ބެލިއިރު، މަރުވެފައި އޮތް 37 އަހަރުގެ ދިވެހި ފިރިހެނަކު ފެނިފައިވާ ކަމަށެވެ.\nމަރުވެފައިވާ މީހެއްގެ ހަށިގަނޑު ފަޅު ގެއެއްގެ ތެރެއިން ފެނުމާއި ގުޅިގެން މިވަގުތު ފުލުހުން އެސަރަހައްދުގައި ހަރަކާތްތެރިވަމުން އަންނަ ކަމަށާއި މައްސަލަ ތަހުގީގު ކުރަމުން އަންނަ ކަމަށް ފުލުހުންގެ މީޑިއާ އޮފިޝަލް ވަނީ ވިދާޅުވެފައެވެ.\nއެނގިފައިވާ ގޮތުގައި އެމީހާގެ ހަށިގަނޑު ފެނުނުއިރު އޮތީ ކުނިވެފައެވެ.\nފުޅަދޫގައި މޫދަށް އެރި އުޅުނު ދިވެއްސަކު ގެނބިގެން ނިޔާވެއްޖެ\nނޮވެމްބަރު 14, 2021 16:38\nމާލޭގައި ފަޅުގެތައް ހުރޭތަ މިހާރުވެސް މާލެގެ ރައްޔިތުންނަށް ގޯތިދޭން ބިން ހިއްކާވާހަކަ އަޑުއިވެނީ މާލެ ފުރިބާރުވެގެން ހުޅުމާލޭގެވެސް ދެފިޔަވަހި ފުރިބާރުވެފަ އެކަމަކު ފަޅަށް ގެތައް ހުރީމަ ވަރަށް ކާޓޫނު\nނޮވެމްބަރު 14, 2021 18:58\nއެގެ ހަދަންވެގެން ހުސްކޮށްފަ އޮތީ.. ހުޅުމާލެ ތަރައްޤީކޮށް ފްލެޓް އެޅީ މާލެ މީހުނަށް ދޭން، އެތަން ފުރާފަ އެތަނަށް ވެރިވެގެން އުޅެނީ ރާއްޖެތެރޭ މީހުން.. އާއިލާ އެންމެނަށް ގޯތި ހޯދާފަ ގެސްޓްހައުސް ހަދަން ބޮޑުއަގުގަ ގެތައް ކުއްޔަށްދީފަ މުޅި ތަން ވެރިކުރަނީ އެމީހުން.. ނަންވަނީ މާލޭ މީހުން..\nދިވެހި ހުރިހާ ރައްޔިތުންގެ ލާރި މާޅެ މީހުނަށް ފްލެތް އަޅަން ހުހެއް ނުކުރެވޭނެ. ތިމީހުންގެ ގީބުންތަ ލާޜި ދިނީ އެތަން ހިއްކާ އެތަން ހަދަނ.ް ލަދު ކޮބާ\nނޮވެމްބަރު 14, 2021 21:46\nތިބުނިހެން ތިޔަމީހުންނާހެދި މިހާރު އުޅެވޭކަށްނެތެއްނު. އަހަރުމެން ރާއްޖެތެރޭ ބޭފުޅުން ދޮވެލައިގެން ތިޔަމީހުން އުޅޭއިރު އެވަރުންނުވެގެން އަދިވެސް ތިޔަމީހުންނަށް ގޯތިނުދެވިގެން ތިއުޅެނީ. ޢެކަމުވެސް ފަޅުގޯތި މަދުނުވާވަރަށް މާލޭގަ އެބަހުރި. ކީކޭ ދެންބުނާނީ.\nނޮވެމްބަރު 14, 2021 18:38\nނޮވެމްބަރު 14, 2021 19:55\nނޮވެމްބަރު 14, 2021 21:50\nމީހާގެ ވަނަވަރު ޖެހީމަ ދޯ މި ޚަބަރު ފުރިހަމަ ވާނީ ، ކިޔާ މިހާ ޚަބަރު ކިޔާފަ ވާނުވާ ނޭންގިފަ .....\nދެން ފުލުހުން ނަން ބުނާނީ ވަޅުލާ ނިންމާފަ\nނޮވެމްބަރު 15, 2021 00:17\nމާލޭގަ ފަޅު ގެ އެކޭތަ؟\nނޮވެމްބަރު 15, 2021 01:26\nގޭގެ އުޅޭނެ މީހަކު ނެތިގެން ފަޅުވެފަހުރި ގެއެއް ދޯ....\nނޮވެމްބަރު 15, 2021 09:52\nޕޯސްޓްމޯޓަމް ނަހަދާތަ މީހަކު މަރާލަފަވެސް އޮވެދާނެ


Arthritis akee hama ekani dhoshee meehunah jehey bayyaeh noon\nއާތުރައިޓިސްއަކީ ދޮށީ މީހުނަށް އެކަނި ޖެހޭ ބައްޔެއް ނޫން\nމީގެ ކުރިން ގިނަ ބަޔަކު ހީކުރަނީ އާތުރައިޓިސް ނުވަތަ ރާއްޖެ ބައްޔަކީ އުމުރުން ދުވަސްވުމުން ޖެހޭ ބައްޔެއް ކަމަށެވެ. ނަމަވެސް މި ޒަމާނުގައި އާތުރައިޓިސް ޖެހިގެން އެ ވޭނުގައި އުޅޭ ޒުވާނުން މަދެއް ނޫނެވެ.\nއިނގިރޭސި ވިލާތުގެ ނެޝަނަލް ހެލްތު ސާވިސްގެ ހިސާބުތަކަށް ބަލާއިރު އެ ގައުމުތަކުގައި އެކަނިވެސް ކޮންމެ އަހަރަކު 15،000 ކުދިންނާއި ޒުވާނުންނަށް މި ބަލި ޖެހެ އެވެ. މިއީ އެންމެ ޅަ ގްރޫޕަށް ޖެހޭ މިންވަރު ކަމުން 20 އަހަރާއި 30 އަހަރާ ދެމެދުގެ މީހުންގެ ތެރޭގައި ވެސް މި ބަލި ޖެހިފައިވާ ގިނަ އަދަދެއްގެ މީހުން ތިބޭނެކަން ޔަގީނެވެ.\nފިނި މޫސުން ގިނަ ދުވަސްތަކަކަށް ދެމިގެންދާ ގައުމުތަކުގައި ދިރިއުޅޭ މީހުންނަށް އާތުރައިޓިސްގެ ސަބަބުން ގިނަ ދުވަސްތަކަކު ވަރުގަދަ ވޭނެއްގައި އުޅެން ޖެހެ އެވެ. ސަބަބަކީ ފިނި މޫސުމުގައި އާތުރައިޓިސްގެ މައްސަލަތައް އިތުރުވާތީ އެވެ.\nއާތުރައިޓިސް ޖެހިފައިވާ ބައެއް ޒުވާނުން އެމީހުންގެ ވާހަކަތައް ހިއްސާ ކުރި އެވެ. އެތަނުން އެކަކީ އިނގިރޭސި ވިލާތަށް އުފަން ހޭލޭ ވުޑްލޭންޑް ކިޔާ 27 އަހަރުގެ ޒުވާން ޓީޗަރެކެވެ. އޭނާއަށް އާތުރައިޓިސް ޖެހުނީ އުމުރުން އެންމެ ތިން އަހަރުގަ އެވެ.\nހޭލޭގެ ކަކޫ ދުޅަވެގެން އެންމެ ފުރަތަމަ ޑޮކްޓަރަށް ދެއްކުމުން އެއީ ތަނެއްގައި ޖެހިގެން ދުޅަވެފައި ހުރި ތަނެއް ކަމަށް ޑޮކްޓަރު ބުންޏެވެ. ނަމަވެސް އޭގެ އަހަރެއް ފަހުން އެއީ އާތުރައިޓިސްކަން ޔަގީންވީއިރު ބަލި ހުރީ ހަށިގަނޑުގެ އެހެން ބައިތަކަށް ވެސް ފެތުރިފަ އެވެ.\nއިނގިރޭސި ވިލާތުގެ ނޫހަކަށް ހޭލޭ ކިޔައިދިން ގޮތުގައި އޭނާއަށް އާތުރައިޓިސް ޖެހުނުކަން އެނގުނީ 1994 ވަނަ އަހަރު އެވެ. އެ ދުވަސްވަރު ގިނަ މީހުންނަށް ގަބޫލު ކުރެވިފައި އޮންނަނީ އާތުރައިޓިސް ކުޑަކުދިންނަށް ނުޖެހޭނެ ކަމަށެވެ. ނަމަވެސް އޭނާ އަށް ދެއްކުނު ސްޕެޝަލިސްޓުގެ މޮޅުކަމުން އޭނާގެ އާތުރައިޓިސް އެންމެ ތިން އަހަރުގައި ވެސް ދެނެގަނެވި ފަރުވާ ކުރަން ފެށުނީ އެވެ. ނަމަވެސް އޭރުވެސް އޭނާގެ ކަކުލުން އެހެން ހިސާބުތަކަށް ވެސް އާތުރައިޓިސް ވަނީ ފެތުރިފައި ކަމަށް ހޭލޭ ކިޔައިދިނެވެ.\nހޭލޭ ބުނި ގޮތުގައި ސްކޫލަށް ދިޔަ ދުވަސްވަރު އޭނާއަށް އަހަރަކު ސްކޫލަށް ދެވެނީ އެންމެ 40 ޕަސެންޓް ދުވަހު އެވެ. އާތުރައިޓިސްގެ ސަބަބުން ތަންތަނުގައި ރިއްސާވަރުންނެވެ. އަދި ކަކުލުގައި ރިއްސާވަރުން ނުހިނގިގެން ފުރޮޅުލީ ގޮނޑީގައި ވެސް އޭނާ ދުވަސްކޮޅަކު އުޅުނު ކަމަށް ހޭލޭ ބުންޏެވެ.\nޝީލޯ އިލިއަޓް އަކީ ވެސް އަތުރައިޓިސްގެ ވޭނުގައި އުޅޭ ޒުވާނެކެވެ. އޭނާއަށް 2013 ގައި އާތުރައިޓިސް ހުރިކަން އެނގުނުއިރު އުމުރަކީ 23 އަހަރެވެ. އޭނާ ޑޮކްޓަރަށް ދެއްކީ ވަރަށް ބޮޑަށް ގައިގަ ރިއްސާތީ އެވެ. ރިއްސާވަރުން ހިނގާބިނގާވާން އުނދަގޫވެ އަތް އުފުލާލަން ވެސް ދަތިވި އެވެ. ޑޮކްޓަރަށް ދައްކައި ލޭގެ ޓެސްޓްތައް ހަދައިގެން އާތުރައިޓިސްކަން ޔަގީންވި އެވެ.\nޝީލޯ ބުނި ގޮތުގައި އޭނާއަށް ވަޒީފާއެއްގައި ވެސް މާ ގިނަ ދުވަހު ނޫޅެވެނީ އާތުރައިޓިސްގެ ސަބަބުން ވަޒީފާއަށް ގަވާއިދުން ނުދެވޭތީ އެވެ. ބައެއް ފަހަރު ނުހިނގިގެން ދަނޑިގަނޑު ޖަހައިގެން ވެސް އުޅެން ޖެހޭ ކަމަށް އޭނާ ބުންޏެވެ.\nޕެއިޖޭ ކެލްވާޓް އަކީ 27 އަހަރުގެ ޒުވާނެކެވެ. އޭނާއަށް ޖެހިފައިވަނީ އެންޓެރޯޕެތިކް އާތުރައިޓިސް އެވެ. މި ބަލީގައި އެންމެ ބޮޑަށް އަސަރުކުރަނީ ހުޅުތަކުގެ ވަށައިގެން ހުންނަ މަޑު ޓިޝޫ ތަކަށާއި މަޑު ކަށިތަކަށެވެ.\nޕެއިޖޭ ބުނި ގޮތުގައި އާތުރައިޓިސް އަކީ ލޮލަށް ނުފެންނަ ނަމަވެސް ވޭން ހުރި ބައްޔެކެވެ. އެހެންވެ މި ބަލި ހުންނަ މީހުން އުފުލަން ޖެހޭ ތަކުލީފާއި އަޅާ ވޭން އެހެން މީހުންނަށް ބަލައިގަންނަން އުނދަގޫވެ އެވެ. ކޮންމެ ދުވަހަކު އާދަކޮށް ކުރަން ޖެހޭ މަސައްކަތްތައް ވެސް އާތުރައިޓިސްގެ ވޭން ހުންނަ އިރު ކުރަން އުނދަގޫކަން އޭނާ ފާހަގަ ކުރި އެވެ.\n"އަހަރެންގެ އާތުރައިޓިސް ހުންނަކަން އެނގުނު ފަހުން ވެސް މީހުން ބުނޭ ތީ މާ ޅަ އުމުރެކޭ އާތުރައިޓިސް ޖެހޭ ވަރަށް ވުރެ. ހަގީގަތުގައި މި އޮޓޯ-އިމިއުން ޑިޒީޒް އަކީ ކޮންމެ އުމުރެއްގެ ކޮންމެ މީހަކަށް ވެސް ޖެހިދާނެ ބައްޔެއް،" ޕެއިޖޭ ބުންޏެވެ.\nމިހާރަށް ވުރެ ބޮޑަށް މި ބަލީގެ ހޭލުންތެރިކަން މީހުންނަށް ލިބުމަށް ޕެއިޖޭ ބޭނުންވެ އެވެ. ސަބަބަކީ ބޭރުގައި އުޅޭއިރު ހުސް ގޮނޑިއެއް ނެތިގެން ތަނެއްގައި ނީށީނދެ ގިނައިރު ކޮޅަށް ހުންނަން ޖެހުނަސް އޭނާގެ ބަލި ފެންނަން ނުހުންނާތީ އިށީންނާނެ ގޮނޑިއެއް ވެސް މީހަކު ނުދައްކަ އެވެ.


BML in internship programmeeh fashaifi\nބީއެމްއެލް އިން އިންޓާންޝިޕް ޕްރޮގްރާމެއް ފަށައިފި\nބޭންކުން އިންޓާންޝިޕް ޕްރޮގްރާމާ ބެހޭ ގޮތުން މިއަދު މައުލޫމާތު ދެއްވަނީ-- ފޮޓޯ: ބީއެމްއެލް\nރާއްޖޭގައި މަތީ ތައުލީމް ފޯރުކޮށްދޭ މަރުކަޒުތަކުގެ ދަރިވަރުންނާއި ދަސްވެނިންނަށް އަމާޒުކޮށް ބޭންކް އޮފް މޯލްޑިވްސް އިން ގްރެޖުއޭޓް އިންޓާންޝިޕް ޕްރޮގްރާމެއް މިއަދު އިފްތިތާހުކޮށްފި އެވެ.\nމިއީ ދަސްވެނިންނަށް މަސައްކަތުގެ އަމަލީ ތަޖްރިބާ ހޯދައި ބޭންކުގެ ދާއިމީ ވަޒީފާއެއް ހޯދުމަށް ލިބިގެންދާނެ ވަރަށް ފަހި ފުރުސަތެކެވެ.\nބޭންކުގެ ބީއެމްއެލް ޕްރޮސްޕެކްޓްގައި ބައިވެރިވެފައިވާ މަތީ ތަޢުލީމް ފޯރުކޮށްދޭ މަރުކަޒުތަކުގެ ދަރިވަރުންނާއި ދަސްވެނިންނަށް އަމާޒުކޮށް، 12 މަސްދުވަހުގެ މުއްދަތަކަށް މި އިންޓާންޝިޕް ޕްރޮގްރާމްގައި ބައިވެރިވުމުގެ ފުރުސަތުވަނީ ހުޅުވާލާފަ އެވެ. މި ޕްރޮގްރާމަށް ހޮވޭ ފަރާތްތަކަށް ބޭންކުގެ އެކިއެކި ޑިޕާޓްމަންޓްތަކުގައި މަސައްކަތްކުރުމުގެ ފުރުސަތު ލިބިގެންދާނެއެވެ. މި ގޮތުން މަސައްކަތަށް ބޭނުންވާ ގިނަ މައުލޫމާތު ލިބި، އެ ބައިވެރިންގެ ހުނަރުވެރިކަން އިތުރުވެގެންދާނެ އެވެ.\nމި ޕްރޮގާރާމްގައި ބައިވެރިވެ ބޭންކުގައި މަސައްކަތްކުރާ ދުވަސްތަކުގައި ކޮންމެ ބައިވެރިއަކަށް ވެސް އިރުޝާދު ދޭނެ ހާއްސަ މުވައްޒަފެއް ކަނޑައެޅިގެންދާނެ އެވެ. މި ޕްރޮގްރާމް ކާމިޔާބުކަމާއެކު ފުރިހަމަކުރާ ފަރާތްތަކަށް ބޭންކުގެ ދާއިމީ ވަޒީފާ އަށް އެދި ހުށަހެޅުމުގެ ފުރުސަތު ފަހިވެގެންދާނެ އެވެ.


4.2 ބިލިއަންރުފިޔާ ސަރުކާރުން ނަގަނީ މި ކޮރޯނާ ވައިރަސް ކާރިސާ ހައްލު ކުރަންތަ؟ މަޖްލީހުން މިހުއްދަ ދިނުމުން ދެންވާނީ ކިހިނެތް؟ | Mendhuru Online\nސަރުކާރުން މަޖްލީހަށް ފޮނުވި އިސްތިސްނާ ހާލަތަކީ މަރުކަޒީ ބޭންކް އެމް.އެމް.އޭ އިން އިތުރަށް 4.2 ބިލިއަން ރުފިޔާ މިހާރުން މިހާރަށް 1 އަހަރުދުވަހުގެ މުއްދަތަށް އެއްވެސް އިންޓަރަސްޓަކާ ނުލާ ހޯދުމަށެވެ. އެއީ ވޭތުވެދިޔަ3އަހަރުގައި ސަރުކާރަށް ލިބުނު ޖުމްލަ އާމްދަނީގެ މައްޗަށް ބިނާކޮށް އަހަރަކަށް ޖެހޭ އެވްރެޖް އާމްދަނީގެ 20 (ވިހި) ޕަސަންޓެވެ. މިއިސްތިސްނާ ތަކާއެކީ ދަރަނިން ދަރަނި ދެއްކޭގޮތަށް ލޯނު ނެގުމާ ޙަރަދުކުރުމުގެ އިސްތިސްނާތައް ހިމެނެއެވެ. މިއަދު މިކަމުގެ ބަހުސް މަޖްލީހުގައި ކުރިއަށްދާއިރު އެތައް ސުވާލުތަކެށް އެބަ އުފެދެއެވެ.\nސަރުކާރުން 4.2 ބިލިއަން ރުފިޔާ މިހޯދަނީ ކޮރޯނާ ވައިރަސް ކަންތައް ހައްލު ކުރާށާއި އޭގެ ސަބަބުން ގެންލުވި ފަރުދުންނާއި ވިޔަފާރިތަކަށް އެހީވާންތޯއެވެ؟\nފުރަތަމަ ސަރުކާރުން 4.2 ބިލިއަން ރުފިޔާ ބޭނުންވާކަމަށްބުނެ މަޖްލީހަށް ފޮނުވިސިޓީގައި އެކުލެވޭ ކަރުދާހުގައި ވާ ބައެއްކައްތައްތައް ބަލާލަމާހެވެ. ސަރުކާރުން 2020 ވަނަ އަހަރު ހުށަހެޅި ބަޖެޓްގައި ވާ އާމްދަނީ 29 ބިލިއަން ރުފިޔާގެ ބަދަލުގައި މިކާރިސާޔާ ހެދި މިއަހަރު ލިބޭނީ 15 ބިލިއަން ރުފިޔާ ކަމުގައި އަންދާޒާ ކޮށްފައިވެއެވެ. ނަމަވެސް ސަރުކާރުން ޙަރަދު ކުރާނެކަމަށް ބަޖެޓް ކުރި 37 ބިލިއަން ދައްކުރެވޭނީ 29 ބިލިއަނަށް ކަމަށްބުނެފައިވެއެވެ. އަދި މިއޭޕްރިލް މަސް ނިމޭއިރު 1.4 ބިލިއަން ރުފިޔާގެ ދަރަނި ބޭނުންވާއިރު މޭމަސް ނިމޭއިރު 1.6 ބިލިއަން ރުފިޔާ އަދި ޖޫން މަސް ނިމޭއިރު 1.2 ބިލިއަން ރުފިޔާ އެމަސްތަކުގެ ޙަރަދު ފޫބެއްދުމަށްޓަކައި ދަރަންޔަށް ނަގަން ޖެހޭނެކަމަށް ބުނެފައިވެއެވެ. އެހެންވެ ހަމައެކަނި މިތިންމަހަށް 4.5 ބިލިއަން ރުފިޔާ ސަރުކާރުން ބަޖެޓް ކޮށްފައިވާ ޙަރަދުކުރަން ދަރަންޔަށް ނަގަންޖެހެއެވެ. ކޮރޯނާ ވައިރަސްގެ ކަންތަކަށް ސަރުކާރުން ޙަރަދުކުރަނީ ބަޖެޓް ކޮށްފައިވާ ޙަރަދެއްގޮތުގައެއްނޫނެވެ.\nއެހެންވެ މިނަގާ 4.2 ބިލިއަން ރުފިޔާއިން ކޮރޯނާ ވައިރަސް ކަންތައް ހައްލު ކުރާށާއި އޭގެ ސަބަބުން ގެންލުވި ފަރުދުންނާއި ވިޔަފާރިތަކަށް އެހީވާން މާ ބޮޑުއެއްޗެއް ހޭދައެއްނުކުރާނެއެވެ.\nސަރުކާރުން ކޮރޯނާ ވައިރަސް ކާރިސާ ހައްލުކޮށް އޭގެސަބަބުން އިނދަޖެހުނު ފަރާތްތަކައް އެހީވާން އެންމެ އިސްކަމެއް ދޭނަމަ ކަންކުރާނީ ކިހިނެތް؟\nކޮރޯނާ ވައިރަސް އަކީ ހަގީގަތުގައިވެސް މުޅި ދުނިޔެ މިފަހުގެ ތާރީޙެއްގައިވެސް ނުދެކޭފަދަ ވަބާއެކެވެ. މިކަން ދިމާވުމާ އެކީ ސަރުކާރުން ހަގީގަތާ ކުރިމަތިލާ މިއަހަރު އާމްދަނީ މިވަރަށް ދަށަށްދާނެ ކަމަށް މީގެ ދެމަސް ކުރިން އަންދާޒާކޮށް ހަމައެކަނި މިކާރިސާއިން އަރައިގަތުމަށް ފޯކަސް ކޮށް އެކަމަށް ބޮޑު ބަޖެޓެއް ހަދާ ދައުލަތުގެ ޙަރަދު ދެބައިކުޅަ އެއްބައި ކުޑަކޮށް ރިވައިޒް ބަޖެޓެއް މަޖްލީހަށް ހުށަހަޅަންޖެހެއެވެ.\nނަމަވެސް ހަގީގަތް ގަބޫލު ނުކޮށް ފުރަތަމަވެސް ބުނީ ބަޖެޓްގައިވާ ހުރިހާ ޕީއެސްއައިޕީ ޕްރޮޖެކްޓެއް ހިންގާނެ ކަމަށެވެ. އަދި ދައުލަތުގެ މުސާރަތައް ކުޑައެއް ނުކުރާނެކަމަށެވެ. އަދި ދައުލަތުގެ ވަޒީފާތައްވެސް މަދުނުކުރާނެކަމަށެވެ. އެއީ ކިތަންމެ ސިޔާސީ މަގާމްތަކަކާއި ކޮންމެހެން މިވަގުތަށް މުހިންމު ނޫން ޕްރޮޖެކްޓް ތަކަށް ވިޔަސް ވަރިހަމައެވެ. ސަރުކާރުން ހަމަ ގަދަފައިވިއްދާފަ ހުރީ ޙަރަދު ކުރާށެވެ.\nމިކަމާހެދި ކޮރޯނާ ވައިރަސް އިން ސަލާމަތްވުމައް ބޭނުންވާ އިކުއިޕްމަންޓްތަކާއި އެއްޗިއްސަށް ޙަރަދު ނުކުރެވި އެތަކެތި ނުލިބި، އަދި މިކާރިސާއިން ވަޒީފާއިން ވަކިކުރިފަރާތްތަކާ ކުލި ނުދެއްކޭ ފަރާތްތަކާ އަދި ކުދި ވިޔަފާރިތަކަށް އެހީއެއް އަދި ސަރުކާރަށް ދިއްކޮށެއް ނުލެވެއެވެ.\nމަޖްލީހުން މިއިސްތިސްނާތައްދީ 4.2 ބިލިއަން ރުފިޔާ ނެގޭނެގޮތް ހެދުމުން ދެން ވާނީ ކިހިނެތް؟ މިކަމުގައި އެމްއެމްއޭގެ ބަހަކީ ކޮބާ؟\nއެގޮތައް ނިންމައިފިއްޔާ ސަރުކާރުން މި 4.2 ބިލިއަން ރުފިޔާ3މަސް ތެރޭގައި ޙަރަދު ކޮށްލާނެއެވެ. ބޭނުން ގޮތަކަށް ވެންޓިލޭޓަރުތައް ގަތުމުގެ ނަމުގައި އަދި އެހެންނަންނަމުގައި ކޮރަޕްޝަނަށް އެތައްފައިސާ އެއް ޙަރަދުކޮށްލާނެއެވެ. މިހާ ބައިވަރު ރުފިޔާ ސަރކިއުލޭޝަނަށް މިހާ ކުރު މުއްދަތެއް ތެރޭ ނެރުމުން ފަތުރުވެރިން ނާންނާތީ މިހާރު އެއްގޮތަކަށްވެސް ޑޮލަރު ނުލިބޭއިރު މިހާރު ހުރި ޑޮލަރު ކޮޅު ފަހަތުން މިލާރިތައް ދުވާނެއެވެ. އެއީ މުދާ ގަނަން ކަމުގައިވިޔަސް ގޭގެ ކަރަންޓް ގިނައިން ބޭނުން ކޮއްގެން ވިޔަސް ހުރިހާކަމެއް ރާއްޖޭގައި މިއޮންނަނީ ޑޮލަރާ ގުޅިފައެވެ. ސަބަބަކީ ތެލާ އަދި ހުރިހާ މުދަލެއް ޑޮލަރުދީގެން ބޭރުންގެންނަން ޖެހޭތީއެވެ. ރުފިޔާ ގެ ވެލިއު ދައްވާނެއެވެ. ސަބަބަކީ މި 4.2 ބިލިއަން ރުފިޔާ ޙަރަދުކޮށްފައި3މަސް ފަހުން ސަރުކާރުން އަދިވެސް އިތުރަށް ބޭނުންވެގެން ބުނާނެއެވެ. އިސްތިސްނާ އޮންނާނީ ދީފައެވެ. އެމްއެމްއޭއިން 1 އަހަރުވަންދެން ސަރުކާރު ބުނާވަރަކަށް ދޭންވީއެވެ.\nމިކަމުގައި އެމްއެމްއޭގެ ބަހެއް އަދި ނުލިބެއެވެ. މީގެ ކުރިން އެމްއެމްއޭގެ ގަވަރުނަރު ވިދާޅުވެފައި ވަނީ ރުފިޔާ ޗާޕް ކުރަން ޖެހުނަސް އެކަމެއް ނުކުރާނެކަމަށެވެ. ނަމަވެސް ސަރުކާރުގެ އެކައުންޓް އޯވަރޑްރާފްޓް ކޮށްފައި ހިލޭދޭ ލޯނަކީ ސަރކިއުލޭޝަންގައި ނެތް ފައިސާ ދިނުމެވެ. މިއަށް އޮވަރޑްރާފްޓޭ ، މޮނިޓައިޒޭޝަން އަދި މަނީ ޕްރިންޓިންގް އޭ ކިޔަސް މިކުރެވެނީ އެއްކަމެކެވެ. ސަރކިއުލޭޝަންގައި ނެތް ލާރި ނެރިފައިދެނީއެވެ. އެހެނީ މި އޯވަރޑްރާފްޓް އެއްއަހަރު ތެރޭ ސަރުކާރަކަށް އަނބުރާ އެމްއެމްއޭ އަކަށް ނުދެއްކޭނެއެވެ. މިވަރުގެ ކަމެއް މަޖްލީހުން ނިންމުމުގެ ކުރިން އެމްއެމްއޭގެ ބަހެއް ހޯދަން ޖެހެއެވެ.\nސަރުކާރުގެ އަންދާޒާތައް ރަންގަޅުތަ؟ ހިލޭ އެހީ ޔާ ލޯނު ބޭރުން އެލިބެނީނު ކީއްވެ ހާސްވާންވީ؟\nސަރުކާރުން ކުރާ އަންދާޒާތައް ގޯހެވެ. މިސާލަކަށް ަރުާރުގެ އަންދާޒާ، މިއޭޕްރިލް މަސް ނިމޭއިރު ސަރުކާރަށް 800 މިލިއަން ރުފިޔާ އާމްދަނީ ލިބޭނެ ކަމަށެވެ. އެކަމަކުއެވަރެއް ނުލިބޭނެއެވެ. އެގޮތުން މިއަހަރަކު 15 ބިލިއަން ރުފިޔާ އެއްވެސް ނުލިބޭނެއެވެ. ނަމަވެސް ސަރުކާރުން އޮތީ 29 ބިލިއަން ރުފިޔާ ޙަރަދު ކޮށްލާން ފޫގަޅާފައެވެ.\nސަރުކާރުން ދެމަސް ދުވަހު ކުރި މަސައްކަތުން ލިބޭނެ ކަމަށް އަންދާޒާ ކުރަނީ 215 މިލިއަން ޑޮލަރު ނުވަތަ 3.3 ބިލިއަންރުފިޔާއެވެ. މީގެތެރެއިން އަތައް އަދި ލިބުނީ 10 މިލިއަންޑޮލަރެވެ. އެއްވެސް އެކުވެރި ގައުމަކުން އެހީ ނުލިބޭއިރު އަދި އެއްވެސް ގައުމަކުން ލޯނެއްވެސް އަދި ނުލިބެއެވެ. އަދި މިލިސްޓްގައިހުރީ ގިނައިން މަޝްވަރާ ކުރެވޭ ކަންތަކެވެ. އަދި އަތައް މިފައިސާ ލިބޭނެ ދުވަހެއް ނޭންގެއެވެ. އަދި 3.3 ބިލިއަން ރުފިޔާ އަކީ ހަމައެކަނި މިދެމަހުގެ ދަރަނި ފޫބައްދާލަން ދާވަރެވެ.\nއެހެންކަމުން ސަރުކާރުން މިހަގީގަތާކުރިމަތިލާ މިކަމުން އަރިގަންނަން ސީރިއަސް ފިޔަވަޅުތަކެއް އަޅަން ސީރިއަސް ޕްލޭންތަކެއް ބޭނުންވެއެވެ. މިގޮތުން ހަމއެކަނި މިކަހަލަ ވަގުތީ ހައްލު ނުހޯދާ ރިވައިސް ބަޖެޓެއް ހުށަހަޅަންޖެހެއެވެ.\nއެހެންނޫނީ މިހާރުވާގޮތައް ކޮރޯނާ މައްސަލަ ހައްލުނުވެ، އެއްވެސް މީހަކަށް އެހީގެ އަތެއް ދިއްކޮށްނުލެވި އެއްވެސް ކަމެއް އެއްވެސް ކޮޅެއްގައި ނުޖެހި ގައުމު ވިޔަފާރިއަށް ހުޅުވާނުލެވި އެންމެން ވެއްޓޭނީ ހަލާކުގެތެރެއަށެވެ. މަޖްލީހުންވެސް ސަރުކާރަށް ހެޔޮއެދޭނަމަ ޒިންމާދާރު ކުރުވާށެވެ. އެއްވެސް ތަޖުރިބާއެއް އަދި ޒިންމާއެއް އަދި އެއްވެސް ޕްލޭނެއް ނެތި ހަމަ ތަޅާލަން 4.2 ބިލިއަން ރުފިޔާ ދޭންވާނެބާއެވެ.


Kunfunithakuge haalathu dhahkamun aa minister ah libunee shock eh!\n3 ޑިސެމްބަރު 2018: ފިނޭސް މިނިސަޓަރީން ބޭއްވި ނޫސްވެރިންގެ ބައްދަލުވުމުގެ ތެރެއިން - މުހައްމަދު އަފްރާހް | އަަވަސް\nސަރުކާރު ކުންފުނިތަކުގެ މާލީ ހާލަތު ދަށްކަމުން ސަޕްރައިޒް ވެފައިވާ ކަމަށް އާ ފިނޭންސް މިނިސްޓަރު އިބްރާހިމް އަމީރު މިއަދު ވިދާޅުވެއްޖެ އެވެ.\nއާ ފިނޭންސް މިނިސްޓަރު ބޭއްވި ފުރަތަމަ ނޫސްވެރިންގެ ބައްދަލުވުމުގައި އަމީރު ވިދާޅުވީ މަގާމާ ހަވާލުވެވަޑައިގަތުމަށްފަހު "ސަޕްރައިޒް"ވީ ދެ ކަމެއްގެ މައުލޫމާތު އެނގުމުން ކަމަށެވެ. އެއް ކަމަކީ ދައުލަތުން ދައްކަން ޖެހޭ ފައިސާގެ އަދަދުގެ ގޮތުގައި 2.4 ބިލިއަން ރުފިޔާ އަށް އެރުމާއި ސަރުކާރު ކުންފުނިތަކުގެ ހާލަތު ދަށްވެފައިވުމުން ކަމަށެވެ.\n"ސަރުކާރު ކުންފުނިތަކުގެ މާލީހާލަތު އޮތީ ވަރަށް ގޯސްކޮށް. ފިނޭންސް މިނިސްޓްރީއަކީ އެސްއޯއީސް [ސަރުކާރު ކުންފުނިތަކު] ގެ ބެލެނިވެރި ފަރާތް ކަމަށްވާތީ އިސްކަމެއް ދޭން. އެހެންވެ ކުންފުނިތަކުގެ ހާލަތު ރަނގަޅު ކުރަން ހާއްސަ މަސައްކަތްތަކެއް ކުރަން ޖެހޭ،" އަމީރު ވިދާޅުވި އެވެ.\nއޮޑިޓްކޮށް ކުންފުނިތައް ރީ-ސްޓްރަކާ ކުރަނީ\nމިނިސްޓަރު ވިދާޅުވީ ސަރުކާރު ކުންފުނިތައް ރީ-ސްޓްރަކްޗާކޮށް ހިންގުން ހަރުދަނާ ކުރަން ޖެހޭ ކަމަށެވެ.\n"ފައިދާ ލިބޭ ކުންފުނިތަކަށް އަޅުގަނޑުމެން ބަދަލު ކުރާނަން. އެގޮތުން އެކަމަށް ހާއްސަ ކޮމެޓީއެއް ހަދައިގެން މަސައްކަތް ކުރުމުގެ ވިސްނުން އެބަހުރި،" އަމީރު ވިދާޅުވި އެވެ.\nމިނިސްޓަރު ވިދާޅުވި ގޮތުގައި މިފްކޯގައި ވެސް 300 މިލިއަން ރުފިޔާގެ ގެއްލުން އެބަ ހުރި ކަމަށް ދައްކާ ކަމަށެވެ. އެހެންވެ ކުންފުނިތަކުގެ ސްޕެޝަލް އޮޑިޓެއް ކުރަން އާ މިނިސްޓަރު ބޭނުންވާ ކަމަށް ވިދާޅުވި އެވެ.\n"ސަރުކާރާ ހަވާލުވި ފަހުން ވެސް 30 މިލިއަން ރުފިޔާ ދީފިން. އެެޗްޑީސީ އަށް ވެސް 94 މިލިއަން ރުފިޔާ ދައްކައިފިން. އަދި ކުރި އަށް އޮތް ހަފުތާގެ ތެރޭގައި ވެސް އެ ކުންފުންޏަށް 84 މިލިއަން ރުފިޔާ ދޭން ޖެހޭ ވިޔަފާރީގައި އެ ކުންފުނި ހަމަ އަށް ބަހައްޓަން،" އަމީރު ވިދާޅުވި އެވެ.\nސަރުކާރު ކުންފުނިތައް ކޯޕަރޭޓް ގަވަނަސް ކޯޑަށް!\nމިނިސްޓަރު ވިދާޅުވީ ސަރުކާރު ކުންފުނިތައް ހަރުދަނާ ކުރުމުގެ ކުންފުނިތައް ހިންގުމުގެ ހަރުދަނާ ނިޒާމް ކޯޕަރޭޓް ގަވަނަންސް ކޯޑަށް ސަރުކާރު ކުންފުނިތައް ފައްތަން ޖެހޭ ކަމަށެވެ.\n"މިހާރު ކޯޕަރޭޓް ގަވަނަންސް ކޯޑަށް އަމަލު ކުރަނީ އަމިއްލަ ކުންފުނިތައް. ނަމަވެސް ސަރުކާރު ހިއްސާވާ ކުންފުނިތައްވެސް އެކޯޑަށް ގެނައުމަށް މަސައްކަތް ކުރާނީ،" އަމީރު ވިދާޅުވި އެވެ.\nސަރުކާރު ކުންފުނިތަކުގެ މާލީހާލަތު ދަށް ކަމަށް ފިނޭންސް މިނިސްޓަރު ވިދާޅުވިއިރު، ރާއްޖޭގެ އެންމެ ގިނަ ބިންތައް ވިއްކި ހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) އާއި އެސްޓީއޯ ފަދަ ކުންފުނިތަކަށް ވަނީ ގެއްލުމާ ކުރިމަތިވެފަ އެވެ. މިގޮތުން އެޗްޑީސީގެ ކޭޝް ފްލޯ އަށް އަސަރު ކޮށްފައިވާ ކަމަށް ދާދިފަހުން ބުނެފައިވެ އެވެ. އަދި އޮޑިޓަ ޖެނެރަލް ވަނީ އެޗްޑީސީ އޮޑިޓް ކުރުމުގެ މަސައްކަތް ކޮށްފައިވެ އެވެ.\nލޯނުތަކަށް 198 މިލިއަން ރުފިޔާ ދައްކައިފި


މޫސާގެފާނުގެ ވާހަކަ – 43 – DhiSalafiyyah\n21/11/2020 ކުޑަކުދިންއަލްއަޚް ޢަބްދުލްމުޢިއްޒު ރަޝީދު\nދެން އެއަށްފަހު ވެދިޔަ ކަންތަކުގައި ފޮރުވިފައިވާ ޙަޤީޤަތް، މުސާގެފާނަށް، ޚަޟިރުގެފާނު ބަޔާންކޮށްދެއްވިއެވެ. ޚަޟިރުގެފާނު ވިދާޅުވިއެވެ.\n(أَمَّا السَّفِينَةُ فَكَانَتْ لِمَسَاكِينَ يَعْمَلُونَ فِي الْبَحْرِ فَأَرَدتُّ أَنْ أَعِيبَهَا وَكَانَ وَرَاءَهُم مَّلِكٌ يَأْخُذُ كُلَّ سَفِينَةٍ غَصْبًا) \nމާނަ: “ނަވާމެދު ދަންނާށެވެ! ފަހެ، އެ ނައުވީ ކަނޑުގައި މަސައްކަތްކޮށް އުޅޭ މިސްކީނު ބަޔެއްގެ ނަވަކަށެވެ. ފަހެ، ތިމަންކަލޭގެފާނު އެ ނައު ހަލާކުކޮށްލެއްވުމަށް ޤަޞްދުކުރެއްވީ (ޢައިބެއް ންވާ) ކޮންމެ ނަވެއް ގަދަކަމުން އަތުލާ ރަސްކަލަކު އެމީހުންގެ ފަހަތުގައިވާތީއެވެ.”\n(وَأَمَّا الْغُلَامُ فَكَانَ أَبَوَاهُ مُؤْمِنَيْنِ فَخَشِينَا أَن يُرْهِقَهُمَا طُغْيَانًا وَكُفْرًا)\nމާނަ: “އަދި އެ ފިރިހެންކުއްޖާއާމެދު ދަންނާށެވެ! ފަހެ، އޭނާގެ މައިންބަފައިންވީ (ހެޔޮލަފާ) މުއުމިނުން ކަމުގައެވެ. ފަހެ، އެ ދެމީހުން އުރެދި ކާފިރުވާ ދަރަޖައަށް އެދެމީހުންނަށް އެ ކުއްޖާ އުނދަގޫކޮށް، އަނިޔާދީފާނެކަމަށް ތިމަންކަލޭގެފާނު ބިރުގަތީއެވެ.”\n(فَأَرَدْنَا أَن يُبْدِلَهُمَا رَبُّهُمَا خَيْرًا مِّنْهُ زَكَاةً وَأَقْرَبَ رُحْمًا)\nމާނަ: “ފަހެ، ތިމަންކަލޭގެފާނު އެދިވަޑައިގަތީ، އެ ދެމީހުންގެ ވެރި ރައްބު، އެކުއްޖާއަށްވުރެ ހެޔޮވެގެންވާ ޞާލިޙު އަދި އޯގާތެރިކަންބޮޑު ކުއްޖަކު އޭނާގެ ބަދަލުގައި އެދެމީހުންނަށް ދެއްވުމަށެވެ.”\n(وَأَمَّا الْجِدَارُ فَكَانَ لِغُلَامَيْنِ يَتِيمَيْنِ فِي الْمَدِينَةِ وَكَانَ تَحْتَهُ كَنزٌ لَّهُمَا وَكَانَ أَبُوهُمَا صَالِحًا فَأَرَادَ رَبُّكَ أَن يَبْلُغَا أَشُدَّهُمَا وَيَسْتَخْرِجَا كَنزَهُمَا رَحْمَةً مِّن رَّبِّكَ) \nމާނަ: “އަދި ފާރާމެދު ދަންނާށެވެ! ފަހެ، އެރަށުގައިވާ ޔަތީމު ދެ ކުދިންނަށް ލިބިގެންވާ ފާރެއްކަމުގައި އެ ފާރުވިއެވެ. އަދި އެ ފާރުގެ ދަށުގައި، އެދެކުދިންނަށް ޚަޒާނާއެއް ވިއެވެ. އަދި އެ ދެކުދިންގެ ބައްޕައަކީ، ޞާލިޙު މީހެއްކަމުގައިވެސްވިއެވެ. ފަހެ، ކަލޭގެފާނުގެ ވެރިރައްބު އިރާދަކުރެއްވީ، އެ ދެކުދިން ބޮޑުވެ، ފުރާފުރިހަމަވުމުން، އެ ދެކުދިންގެ ޚަޒާނާ، އެ ދެކުދިން ނެރުމަށެވެ. ކަލޭގެފާނުގެ ވެރިރައްބުގެ ޙަޟްރަތުން އޮތް ރަޙްމަތެއްގެ ގޮތުންނެވެ.”\n(وَمَا فَعَلْتُهُ عَنْ أَمْرِي ۚ ذَٰلِكَ تَأْوِيلُ مَا لَمْ تَسْطِع عَّلَيْهِ صَبْرًا)\nމާނަ: “އަދި ތިމަންކަލޭގެފާނު އެކަންތައްކުރެއްވީ، ތިމަންކަލޭގެފާނުގެ އަމިއްލަ ރައުޔަކަށް ނޫނެވެ. މިއީ ކަލޭގެފާނަށް އެކަންކަމުގެ މައްޗަށް ކެތްކުރެއްވުމަށް ކުޅަދާނަވެވަޑައިނުގެންނެވުނު ކަންތަކުގެ ތަފްސީރެވެ.”\nމިހާރު މޫސާގެފާނަށް ޙަޤީޤަތް އެނގިވަޑައިގެންފިއެވެ. އެއްވެސް މީހަކަށް، ﷲ ތަޢާލާގެ ޢިލްމުފުޅު ފުރިހަމައަށް ދެނެގަތުމުގެ ކުޅަދާނަކަމެއް ލިބިގެން ނުވާކަމެވެ. ތިމާއަށް ލިބިފައިނުވާ ޢިލްމެއް، އެހެން ބަޔަކަށް ލިބިދާނެކަމެވެ. އަދި ކޮންމެ ޢިލްމުވެރިޔެއްގެ މައްޗަށް (ހުރިހާކަމެއް) މޮޅަށް ދެނެވޮޑިގެންވާ ކަލާނގެ ވޮޑިގެންވެއެވެ.


BML in ithuru 12 rasheggai faisaa jamaa kurumaai dhekkumuge hidhumai\nބީއެމްއެލްގެ ގެ ބައެއް ހިދުމަތްތައް އިތުރު ބާރަ ރަށަކަށް ފުޅާ ކުރަނީ\nބީއެމްއެލް އިން އިތުރު ބާރަ ރަށެއްގައި ފައިސާ ޖަމާކުރުމާއި ފައިސާ ދެއްކުމުގެ ހިދުމަތް\n27 ޖޫން 2021 - 19:35:18\nބީއެމްއެލް އިން އެޖެންޓުން މެދުވެރިކޮށް އިތުރު 12 ރަށެއްގައި ފައިސާ ޖަމާކުރުމާއި ފައިސާ ދެއްކުމުގެ ޚިދުމަތް ތައާރަފްކޮށްފިއެވެ.\nމިއާއެކު ރާއްޖޭގެ އެކިކަންކޮޅުތަކުގައި ގާއިމްކޮށްފައިވާ 62 އޭޖެންޓުން މެދުވެރިކޮށް އެއްވެސް ފީއަކާ ނުލައި ފައިސާ ޖަމާކުރުމުގެ އިތުރުން ފައިސާ ދެއްކުމުގެ ހިދުމަތްވެސް ކަސްޓަމަރުންނަށް ލިބިގެންދާނެއެވެ.\nއަލަށް މި ހިދުމަތް ދޭން ފެއްޓުނު ރަށްތަކަކީ ހއ. މާރަންދޫ، ހދ. ކުމުންދޫ، ހދ. ނެއްލައިދޫ، ހަދ. ފިނޭ، ށ. ނަރުދޫ، ށ. ފޭދޫ، ށ. މަރޮށި، ނ. ޅޮހި، ނ. މާޅެންދޫ، ރ. އިންނަމާދޫ، ބ. ފުޅަދޫ އަދި މ. ކޮޅުފުއްޓެވެ. މި ރަށްތަކުގައި ގާއިމްކުރެވުނު މި ހިދުމަތާއެކު، ކަސްޓަމަރުންނަށް ކޮންމެ ދުވަހަކު 10،000 ރުފިޔާ އާ ހަމަޔަށް އެޖެންޓުން މެދުވެރިކޮށް ފައިސާ ޑިޕޮސިޓް ކުރުމުގެ އިތުރުން ލޯނު އަދި ކްރެޑިޓް ކާޑަށްވެސް ފައިސާ ދެއްކޭނެއެވެ. އަދި މީގެ އިތުރުން ކަސްޓަމަރަކަށް އެއްވެސް ފީއަކާ ނުލައި ދުވާލަކު 2000 ރުފިޔާވެސް ނެގޭނެއެވެ.\nމުޅި ރާއްޖެއަށް ބޭންކިންގ ހިދުމަތް ފުޅާކުރުމަށްޓަކައި ބޭންކުން ކޭޝް އެޖެންޓުންގެ ހިދުމަތް ތައާރަފް ކޮށްފައިވަނީ 2014 ވަނަ އަހަރުއެވެ. މިއީ ބޭންކުގެ ބްރާންޗެއް ނުވަތަ އޭޓީއެމްއެއް ނެތް ރަށްރަށުގައި އަސާސީ ބޭންކިންގ ހިދުމަތް ދިނުމަށް ތައާރަފްކުރެވުނު ހިދުމަތެކެވެ. އެއްވެސް ފީއަކާ ނުލައި ބޭންކުން އަންނަނީ 200 އަށްވުރެ ގިނަ ކޭޝް އޭޖެންޓުން މެދުވެރިކޮށް ފައިސާ ނެގުމުގެ ހިދުމަތާއި 60 އަށް ވުރެ ގިނަ އެޖެންޓުން މެދުވެރިކޮށް ފައިސާ ޖަމާކުރުމުގެ އިތުރުން ފައިސާ ދެއްކުމުގެ ހިދުމަތްވެސް ކަސްޓަމަރުންނަށް ފޯރުކޮށްދެމުންނެވެ.\nކޮވިޑް-19 އާ ގުޅިގެން ރަށްރަށުގައި އިއުލާން ކުރެވިފައިވާ ފުރަބަންދުގައި ރާއްޖޭގެ ހުރިހާ ރަށްރަށެއްގައި ކަސްޓަމަރުންނަށް މެދުނުކެނޑި ބޭންކިންގ ހިދުމަތް ފޯރުކޮށްދިނުމަށް ބޭންކުން ދަނީ މުހިންމު ގިނަ މަސައްކަތްތަކެއް ކުރަމުންނެވެ.


Kulhudhuffushi Online - Maalhosaa ehvaruve, kulhudhuhfuhtah ithuru haaskameh\nމާޅޮސްއާ އެއްވަރުވެ، ކުޅުދުއްފުއްޓަށް އިތުރު ހާސްކަމެއް\nއަހްމަދު ދާވޫދު - 11 months ago -9ޖުލައި 2017\nމިނިވަން ޗެމްޕިއަންޝިޕް ފުޓުބޯޅަ މުބާރާތުގައި ކުޅުދުއްފުށި ކުޅުނު ދެވަނަ މެޗުގައި މާޅޮހާއި ވާދަކޮށް ލަނޑެއް ނުޖެހި އެއްވަރުވެއްޖެ އެވެ.\nމުބާރާތް ބާއްވާ ކުޅުދުއްފުށި ކުޅުނު ފުރަތަމަ މެޗުގައި ވަރުގަދަ އޭދަފުއްޓާއި ވާދަކުރި މެޗުވެސް ނިމުނީ ލަނޑެއް ނުޖެހި އެއްވަރުވެގެންނެވެ. އަދި މާޅޮސް ކުޅުނު ފުރަތަމަ މެޗުން އެޓީމު ވަނީ މޮޅުވެފައެވެ. އެ ޓީމު މޮޅުވީ މިލަންދޫ އާއި ވާދަކޮށް 2-0 ގެ ނަތީޖާއަކުންނެވެ.\nކުޅުދުއްފުށީ ޒޯން ސްޓޭޑިއަމްގައި ކުޅުނު މި މެޗުން ދެ ޓީމަށްވެސް ލަނޑުޖަހާނެ ރަނގަޅު ފުރުސަތުތަކެއް ލިބިގެންދިޔައެވެ. ވަކިން ހާއްސަކޮށް ކުޅުދުއްފުއްޓަށް ލިބުނު ފުރުސަތުތަށް ފާހަގަކޮށްލެވެއެވެ. މި ނަތީޖާއާއެކު މުބާރާތް ބާއްވާ ކުޅުދުއްފުއްޓަށް ވަނީ އިތުރު ހާސްކަމެއް ކުރިމަތިވެފައެވެ. އެއީ ދެ މެޗުންވެސް ލަނޑެއް ނުޖެހި އެއްވަރުވުމުގެ ސަބަބުންނެވެ.\nމެޗުގައި ލަނޑުޖަހާނެ ރަގަޅު ފުރުސަތުތަކެއް ކުޅުދުއްފުއްޓަށް ވަނީ ލިބިފަ އެވެ. އެގޮތުން މި މެޗުގައި ޓީމް ކުޅުދުއްފުށީގެ ކުރިއަށް ކުޅުނު ހުސައިން އަބްދުލް ރަޝީދު (ބިގޭ) އަށް ލިބުނު ހުސް ދެ ފުރުސަތު ފާހަގަކޮށްލެވެ އެވެ. މި މެޗުގައި ވެސް ކުޅުދުއްފުށީ ޓީމުގެ ގޯލް ކީޕަރު ޝާޑު ވަނީ މޮޅު ކުޅުމެއް ދައްކާ ނުރައްކާތެރި ހަމަލާތަކެއް ދިފާއުކޮށްފަ އެވެ. އަދި ހަމަ އެހެންވެ މާޅޮސް ކީޕަރުގެ ހުނަރުވެރިކަންވެސް ވަރަށް ރަނގަޅަށް މިމެޗުން ފެނިގެންގޮސްފައިވެ އެވެ.\nމާޅޮސް ޓީމުންވެސް ވަނީ މި މެޗުގައި ނުރައްކާތެރި ގިނަ ހަމަލާތަކެއް ކުޅުދުއްފުށީ ގޯލަށް އަމާޒުކޮށްފައެވެ. އެގޮތުން ދެވަނަ ހާފުގައި ލިބުނު ފުރުސަތުތަށް ފާހަގަކޮށްލެވެއެވެ.\nމެޗަށްފަހު ވާހަކަދައްކަމުން ކުޅުދުއްފުށި ޓީމުގެ ކޯޗު މުހައްމަދު ދާއޫދު ބުނީ ޓީމަށް ދިމާވި އެންމެ ބޮޑު މައްސަލައަކީ ނިންމާލާނެ ކުޅުންތެރިއެއް ނެތުން ކަމަށެވެ. އަދި މި ނަތީޖާއާއި ގުޅިގެން ފަހު މެޗުން މޮޅުވާން މަޖުބޫރުކަމަށްވެސް ކޯޗު ބުންޏެވެ.\nމެޗަށްފަހު ވާހަކަދައްކަމުން މާޅޮސް ޓީމުގެ އެސިސްޓަންޓް ކޯޗު އަހުމަދު ނަސީރު ބުނީ ކުޅުން ރަނގަޅު ކަމަށާއި ބޭނުންވި ގޭމު ކުޅުންތެރިން ކުޅުނު ކަމަށެވެ. އަދި ކުޅުދުއްފުށި ޓީމުގެ ސަޕޯޓަރުންގެ ފަރާތުން އުނދަގޫތަކެއް ކުރިމަތިވި ކަމަށާއި އެ ޓީމާއި ދެކޮޅަށް ކުޅެ ޕޮއިންޓެއް ލިބުމުން ހިތްހަމަޖެހޭ ކަމަށެވެ.\nމި ނަތީޖާއާއެކު މާޅޮސް ވަނީ ހަތަރު ޕޮއިންޓާއެކު ތާވަލުގެ އެއްވަނަ ހޯދާފައެވެ. އެއީ ފުރަތަމަ މެޗުގައި މިލަންދޫ ބަލިކޮށް ، އަދި މިއަދުގެ މެޗުގައި ކުުޅުދުއްފުށި އަތުން ލިބުނު ޕޮއިންޓާއެކުގައެވެ. ދެވަނައިގައި ކުޅުދުއްފުށި އޮތީ ކުޅުނު ދެ މެޗުންވެސް އެއްވަރުވެގެން ލިބުނު ދެ ޕޮއިންޓާއެކުގައެވެ. ތިންވަނައިގައި އެއްް ޕޮއިންޓާއެކު އޭދަފުށި އޮތްއިރު ހަތަރުވަނައިގައި އެއްވެސް ޕޮއިންޓެއް ނުލިބި އޮތީ މިލަންދޫ އެވެ.\nމުބާރާތުގައި މާދަމާ ކުޅޭ މެޗުގައި ބައްދަލުކުރާނީ އޭދަފުށި އަދި މިލަންދޫ އެވެ. މި މެޗުން މިލަންދޫ ބަލިވެއްޖެނަމަ މުބާރާތުން ކަޓާނެއެވެ. މުބާރާތުގެ ސެމީފައިނަލުން ޖާގައެއް ހޯދުމަށް މާދަމާގެ މެޗުން އޭދަފުށި މޮޅުވާން ޖެހެއެވެ.\nމިއަދު ގުރޫޕް ބީ ގައި ކުޅުނު މެޗުގައި ތިނަދޫއިން ވަނީ ފަހަތުން އަރައި 3-1 އިން ފޭދޫ ބަލިކޮށްފަ އެވެ. މާދަމާ ގުރޫޕް އޭ ގައި ކުޅޭ މެޗުގައި ބައްދަލު ކުރާނީ އޭދަފުށީ އަދި މިލަންދޫ އެވެ. ގުރޫޕް ބީ ގައި ކުޅޭ މެޗުގައި ބައްދަލުކުރާނީ ތިމަރަފުށި އަދި ކުޑަހުވަދޫ އެވެ.\nއުތުރު ތަމްސީލުކުރަން ފޯކައިދޫ މިރޭ ގަލޮޅު ދަނޑަށް !\nމިނިވަން ޗެމްޕިއަންޝިޕް ފުޓްބޯޅަ މުބާރާތުގެ ފައިނަލް ރައުންޑް އުތުރުން ފޯކައިދޫގަ !\nދެ ވަނަ ލެގުން އެއްވަރުވި ނަމަވެސް އެގްރިގޭޓް ނަތީޖާއިން ޒޯން އެކެއްގެ ޗެމްޕިއަންކަން މުރައިދޫއަށް\nޕެނަލްޓީ ޖަހައިގެން ފުނަދޫ ބަލިކޮށް ށ އަތޮޅު ޗެމްޕިއަންކަން ފޯކައިދޫއަށް\nNiks 11 months ago\nKon Atoll ge maalhoheh baa thi\nމޯބައިލް މަނީގެ ހިދުމަތް ދިނުމަށް ދިރާގަށް ލައިސެންސް ދީފި\nކުޅުދުއްފުށީގައި ބޮޑުކަތީބުކަން ކުރެއްވި އަބްދުލްހަކީމް އަވަހާރަވެއްޖެ


Mi Leyge Group Hunna Meehunah Covid-19 Jehumuge Furusathu Kuda - Vaguthu\nމި ލޭގެ ގުރޫޕް ހުންނަ މީހުން ކޮވިޑް-19 ޖެހުމުގެ ފުރުސަތު ކުޑަ\nއޯ ގްރޫޕްގެ ލޭ ހުންނަ މީހުންނަށް ކޮވިޑް-19 ޖެހުމުގެ ފުރުސަތު ވަރަށް ކުޑަ ކަމަށް ވަރަށް ފަހުން ހެދި ދިރާސާއަކުން ދައްކައިފިއެވެ.\nއެނަލްސް އޮފް އިންޓާނަލް މެޑިސިން އިން ޝާއިއު ކުރި ދިރާސާގައި އެކުލަވާފައި ވަނީ މިދިޔަ އަހަރުގެ ޖެނުއަރީ 15 އިން ފެށިގެން ޖޫން 30 ގެ ނިޔަލަށް ކޮވިޑް-19 އަށް ޓެސްޓް ކުރި 225،000 މީހުންގެ ލޭގެ ގްރޫޕްތައް ބެލުމަށް ފަހުއެވެ.\nސައިންޓިސްޓުންގެ ދިރާސާ ހޯދުންތަކުން ދެނެގަނެވިފައި ވަނީ އޯ ނެގެޓިވް ލޭ ހުންނަ މީހުން ކޮވިޑް-19 ބައްޔަށް ފައްސިވާ މިންވަރަކީ 2.1 އިންސައްތަ ކަމުގައެވެ. ބީ ޕޮޒިޓިވް ލޭގެ ގްރޫޕް ހުންނަ މީޙުން ކޮވިޑް-19 އަށް ފައްސިވާ މިންވަރަކީ 4.2 އިންސައްތަ ކަމަށާއި މި ލޭގެ ގްރޫޕް ހުންނަ މީހުންނަށް ބަލި ޖެހުމުގެ ފުރުސަތު ބޮޑު ކަމަށް ދިރާސާ އިން ވަނީ ދައްކައިފައެވެ.\nދިރާސާތަކުން ދައްކާ ގޮތުގައި ލޭގެ ގްރޫޕްގެ އޯ ހުންނަ މީހުން އެހެނިހެން ލޭގެ ގްރޫޕް ހުންނަ މީހުންނަށް ވުރެން ކޮވިޑް-19 ބައްޔަށް ފައްސިވުމާއި މަރުވާ އަދަދު މަދެވެ.\nނެގެޓިވް ލޭ ހުންނަ މީހުން ކޯވިޑް-19 އަށް ފައްސިވާ މިންވަރު ޕޮޒިޓިވްލޭ ހުންނަ މީހުންނަށް ވުރެން މަދެވެ.\nސައިންޓިސްޓުންގެ ހޯދުންތަކުން ދައްކާފައިވަނީ ބައެއް ލޭގެ ގްރޫޕްތަކުގައި އެކިއެކި ބަލިބަލި ޖެހުމާ ދުރުކަަމެވެ. މިސާލަކަށް އޯ ގްރޫޕްގެ ލޭ ހުންނަ މީހުން ކުލޮރާ ބަލިޖެހުން އެހެނިހެން ލޭގެ ގްރޫޕްތަކަށް ވުރެން ގިނައެވެ.\nމިހެން މިކަން އޮތް ކަމުގައިވީ ނަމަވެސް ސިއްހީ އިދާރާތަކުގެ ލަފަ އާއި އިރުޝާދުތަކަށް ބޯލަނބަން ކަމާބެހޭ ފަރާތްތަކުން އެދެއެވެ.\nޖެނުއަރީ 31, 2021 12:26\nގަބޫލު ކުރެވޭ ވާހަކަ އެއް ނޫން ތީކީ.\nއެބަލި ﷲގެ އިރާދަފުޅާއެކު ނުޖެހޭ މީހަކައް ނުޖެހޭނެ. ގައިމު އަހަރެން ކައިރީ އުޅޭ އެންމެނަށް ޖެހިއްޖެ. އެކަމް އަހަންނަށް އިރާދަކުރެއްވީތީ އަދި ނުޖެހޭ. އަހަރެން ގައިގައި ހުންނަނީ ބީ ޕޮޒިޓިވް..\nބީ ޕޮޒިޓިވް ހުންނަ އެއްމެނަށް ބަލި ޖެހޭ ވާހަކަ އެއް ނޫން އެބުނަނީ!\nޖެނުއަރީ 31, 2021 14:20\nޢޯ ނެގެޓިވް ހުންނަ މީހުން ދުނިޔޭގެ ނިސްބަތުންވެސް މަދުވާނެ. ޢެހެންވީމަ ޖެހޭ މީހުންވެސް މަދުވާނެ ނޫންތޯ؟؟؟


Covid-19: Yemen gai maruge adhadhu ithuruvanee\nޔަމަނުގައި ކޮވިޑް-19 އިގެ ފެނިފައިވާ ކޭސްތައް ނިސްބަތުން މަދު ނަމަވެސް، ކަމާބެހޭ އިދާރާތަކަށް ނޭނގި އެ ބަލި މުޖުތަމައު ތެރޭގައި މިހާރު ވެސް ފެތުރިފައި ވެދާނެ ކަމަށް ބުނެ އދ. އިން ވެސް ވަނީ ކަންބޮޑުވުން ފާޅު ކޮށްފައި. -- ފޮޓޯ: އޭއެފްޕީ\nސަނާ (މެއި 17) - ޔަމަނުގެ ދެކުނުގައި އޮންނަ އޭޑެން ސިޓީން ކޮވިޑް-19 އިގެ އަލާމާތްތައް ހުރި 300 އަށް ވުރެ ގިނަ މީހުން މަރުވެފައިވާ ކަމަށް އެގައުމުގައި ހައްގުތަކަށް މަސައްކަތްކުރާ އަމިއްލަ ޖަމާއަތަކުން ބުނެފި އެވެ.\nރަސްމީ ތަފާސް ހިސާބުތަކަށް ހަވާލާދީ، "ސޭވް ދަ ޗިލްރެން" ނަމަކަށް ކިޔާ ޖަމިއްޔާ އިން ބުނީ މިދިއަ ހަފްތާގެ ތެރޭގައި 380 އަށް ވުރެ ގިނަ މީހުން މަރުވެފައިވާ ކަމަށެވެ.\nދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯގެ އަދަދުތަކުން ޔަމަނުގައި މިހާތަނަށް ކޮވިޑް-19 ޖެހިފައިވަނީ 72 މީހުނަށެވެ. އަދި އޭގެ ތެރެއިން މިހާތަނަށް ބަލީގެ ޝިކާރައަކަށްވެފައިވަނީ 13 މީހުން ކަމަށެވެ.\nނަމަވެސް، ޔަމަނުގައި އެ ބަލި ޖެހިގެން މިހާރުވެސް މަރުވެފައިވާ މީހުންގެ އަދަދު އެތައް ގުނައެއް އިތުރުވާނެކަމަށް ބައެއް ސިއްހީ މާހިރުން ވަނީ ވިދާޅުވެފަ އެވެ.\n"ސޭވް ދަ ޗިލްރެން" އިން ނެރުނު ބަޔާނެއްގައި ބުނީ، ރައްކާތެރިކަމުގެ އާލާތްތައް ނެތިގެން، ގިނަ ސިއްހީ ހިދުމަތްތެރީން މަސައްކަތަށް ނުކުތުމަށް އިންކާރު ކުރަމުންދާ ކަމަށާއި، އެކަމުގެ ސަބަބުން މިހާރުވެސް ބައެއް ހޮސްޕިޓަލުތައް ބަންދުކުރަންޖެހިފައިވާ ކަމަށެވެ.\nއެ ޖަމިއްޔާ އިން ބުނި ގޮތުގައި، ކޮވިޑް-19 އިގެ އަލާމާތްތައް ހުރެގެން ހޮސްޕިޓަލަށްދާ މީހުނަށް ފަރުވާ ހޯދޭނެ ގޮތެއްނެތި އެނބުރިދާން މަޖުބޫރުވަމުންދާ ކަމަށެވެ.\nއެގޮތުން، ޔަމަނުގައި ޖުމްލަ ހުރީ 500 އެއްހާ ވެންޓިލޭޓަރު ކަމަށާއި، ކޮވިޑް-19 އަށް ޓެސްޓުކުރެވޭ އެންމެ ހަތަރު ލެބުކަމަށްވެސް އެ ޖަމިއްޔާ އިތުރަށް ބުނެފައިވެ އެވެ.\nޔަމަނުގައި ކޮވިޑް-19 އިގެ ފެނިފައިވާ ކޭސްތައް ނިސްބަތުން މަދު ނަމަވެސް، ކަމާބެހޭ އިދާރާތަކަށް ނޭނގި އެ ބަލި މުޖުތަމައު ތެރޭގައި މިހާރު ވެސް ފެތުރިފައި ވެދާނެ ކަމަށް ބުނެ އދ. އިން ވެސް ވަނީ ކަންބޮޑުވުން ފާޅު ކޮށްފަ އެވެ.\nޑަބްލިޔުއެޗްއޯއިން މީގެ ކުރިން ބުނެފައިވާ ގޮތުގައި، ދުނިޔޭގެ އެހެން ގައުމުތަކާ އަޅާބަލާއިރު، ކޮވިޑް-19 ފަދަ ބައްޔަކާ ދެކޮޅަށް ހަނގުރާމަ ކުރެވޭނެފަދަ ބާރެއް، ޔަމަނުގެ ގިނަ ރައްޔިތުންގެ ހަށިގަނޑުގައި ނުހުންނާނެ ކަމަށެވެ.\nސައުދީ އަަރަބިއްޔާ ޑަބްލިޔޫއެޗްއޯ ޔަމަން + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް